ސިއްރުން މިހިތާ ކުޅެލީ… 16 (ފަހުބައި) – Mikal News\nސޯޅަވަނަ ބައި – ފަހު ބައި\nއިޝާރާގެ ހިތް ހާރިސްއަށްޓަކައި ކޮންމެވެސް ވަރަކަށް ކިލަނބު ވިއެވެ. އެހެންނަމަވެސް ވަގުތު ޖެހެންދެން މަޑުން ހުންނަން ނިންމިއެވެ. ހާރިސްގެ ކައިވެނި ވުމުން އިޝާރާއަށް އިޝާރާގެ ލޯބި ހާސިލް ކުރަން މަސައްކތް ކުރެވޭނެތީއެވެ.\nހަވީރު ހަތަރެއް ޖެހިއިރު ތޫބާ ހުރީ ތައްޔާރު ވެގެންނެވެ. އިޝާރާގެ އިންތިޒާރުގައެވެ. އިޝާރާއަށް ފާހަގަ ކުރެވުނީ ތޫބާ ދުވަހަކު ވެސް ރީތިވެގެން ނެތް ވަރަށް މިއަދު ރީތިވެގެން ހުރިކަމެވެ. ތޫބާއަކީ ވަރަށް އާދައިގެ ގޮތަކަށް ރީތިވާ ކުއްޖަކަށް ވިޔަސް މިއަދު ރީތިވެގެން ހުރި ގޮތުން ތޫބާ ފެންނަނީ އުމުރަށްވުރެން ދިހަ ވަރަކަށް އަހަރު ހަނގު ކަމަށެވެ. އެހެންކަމުން ފުރަތަމަ އިޝާރާއަށް ހުރެވުނީ ތޫބާއާ ދިމާއަށް ކަޅި ޖަހާނުލާ ބަލަހައްޓައިގެންނެވެ.\n“އަސްލު ބުނެބަލަ ކީއްކުރަންތަ އަހަރެމެން މި އުޅެނީ!”\nޙައިރާންކަން އެކުލެވިފައިވާ އަޑަކުން އިޝާރާ ސުވާލުކުރިއެވެ.\n“ވަރަށް މުހިންމު ނިންމުމެއް ނިންމަން މިއުޅެނީ! މިއަދު އިޝާއަށް ވެސް ސާޕްރައިޒެއް ދޭނީ! އޯކޭ ނު!”\nތޫބާ ހީވަނީ ފޮޅިފައިވާ ފިނިފެން މަލެއްހެންނެވެ. އުފަލުން ގޮސް މިއަދު ތޫބާގެ އަނގަވެސް އެހާ ގަދައެވެ.\n“ތޫ! މިއަދު އިރު އެރީ ހުޅަނގުންތަ!”\n“މަ ހަމަ ތި ސުވާލް އިޝާއާ ކުރާނަން! އެކަމަކު އަދި ފަހުން ! އަވަސްކުރޭ ދެން ! ލަސް އެބަވޭ!”\nޙަމްދާންމެންގެއަށް ތޫބާ ގޮސްވަނީ އިޝާރާއާ އެކުގައެވެ. ގޭގެ ފަސްވަނަ ފަންގިފިލާއަށް ލިފްޓް މަޑުކުރުމުން މިއީކޮންގެއެއްތޯ އިޝާރާ އެހީ މުޅި ހިސާބަށް ނަޒަރު ހިންގާލަ ހިންގާލާ ހުރެއެވެ.\nވަރަށް އާދައިގެ ގޮތެއް ދައްކަމުން ތޫބާ ވާހަކަ ދެއްކިއެވެ. އެ ވަގުތު އަނެއްކާ ވެސް އިޝާރާގެ މޫނުމަތިން ފެނުނީ އިންތިހާއީ ހައިރާންކަމެކެވެ. ހަމަ އެއާއެކު ތުންފަތްމަތީ ކުޅެލީ ހިތް އުފާވި ކަމުގެ ކުލަވަރެކެވެ. ޙަމްދާން ފެންނާނެތީއެވެ.\nރަން ކިޔުމުގެ ކަންތައް ހަމަ ޖެހިފައި ވަނީ ފަސްވަނަ ފަންގެފިލާގެ މަތީގައި ގޭގެ ޓެރެހުގައެވެ. އިޝާރާ ސިޓިންގރޫމްގައި ބައިންދާފައި ތޫބާ ގޮސް އުޅުނީ ހޫދު ރީތިކުރަންވެގެން ޙަމްދާން މަންމަ ކޮޓަރީގައެވެ. ތޫބާގެ ބައްޕައާއި ޙަމްދާން ބައްޕަ އިޝާރާ އާއި ވާހަކަ ދައްކާތީ ތެދުވެގެން ދާކަށް ވެސް އިޝާރާއަކަށް ނުކެރުނެވެ.\nޙަމްދާންގެ މަންމަ އެކޮޓަރިން ނިކުތީ ޙޫދުގެ އިނގިލީގައި ހިފަހައްޓައިގެން ހުރެއެވެ. އެ ދެމައިން ސިޑިން ޓެރެހަށް އެރުމުގެ ކުރިން ޙަމްދާން މަންމަ އިޝާރާއަށް ގޮވާލާ ހިނިތުންވެލިއެވެ.\nތޫބާ މައްޗަށް ގެންދަން އައީ ޙަމްދާންއެވެ. ހުދުކުލައިގެ އަތްދިގު ގަމީހުގައި އަޑިއަށް ޖަހާލައިގެން ހުރި އިރު އެ ރީތި ފިރިހެނާގެ ރީތިކަމާ ފިރިހެން ވަންތަކަން އިތުރުކޮށް ދެނީ ގަމީހުގެ އަތް އުޅަބޮއްޓާހަމައަށް އޮޅާލާފައި ހުރުމުންނެވެ. ޙަމްދާން އަޅައިގެން ހުރި ގަދަ ނޫކުލައިގެ ޓައި އިން އިތުރު ރީތިކަމެއް ޙަމްދާންއަށް ގެނެސްދެއެވެ.\nއިޝާރާއަށް ހުރެވުނީ ކަޅި ވެސް ޖަހާނުލާ ދެ ލޯ ބޮޑުކޮށްގެން ޙަމްދާންއަށް ބަލަހައްޓައިގެންނެވެ.\nތޫބާގެ އިނގިލީގައި ހިފައިގެން ކޮޓަރިން ޙަމްދާން ނުކުތްތަން ފެނުމުން އިޝާރާއަށް އިންތަނުން ތެދުވެވުނެވެ. އެވަގުތު މުފީދު ވެސް އިޝާރާއާ އެކު ތެދުވެގެން އިޝާރާގެ ކުރީގައި ހުރެ ހިނގައިގަންނަމުން އައުމަށް އަތުން އިޝާރާތް ކުރިއެވެ. އިޝާރާގެ ފަހަތުގައި ހުރީ ޚަލީލެވެ. އެހެންކަމުން މި ވާނުވާއެއް ނޭނގި އިޝާރާ ހުރީ ބަސްހުއްޓިފައެވެ.\nރަންކިޔުމުގެ ރަސްމިއްޔާތު ކުރިއަށް ދިޔަ ޓެރެހަށް މުފީދު އެރީ އެކަން ނިމޭހާ ވަގުތު ކޮށްފައެވެ. ގަސްދުގައެވެ.\nއިޝާރާއަށް އެތަނަށް ދެވި ހިނގިކަންތައް އޮޅުން ފިލި އިރު މީހާ ހުރީ ރުޅިއާ ނަފުރަތުން ފުރިފައެވެ. މުފީދުއާ އިޝާރާއާ ދެމެދު ދެކެވުނު ވާހަކަތަކާ ކުރެވުނު މަޝްވަރާތަކަށް ވީ ކީއްހެއްޔެވެ؟\nމިކަން މިހާ ހަލުވިކޮށް އިޝާރާއަށް ހިލަންވެސް ނުވެ، ކުރިޔަށް ދިޔަ ގޮތަކާ މެދު ވިސްނާ ވިސްނާ އިޝާރާ ހުރީ ބޮލުގައި ރިއްސާފައެވެ. އަނެއްކޮޅުން ހާރިސް ގާތު މިވާހަކަ ބުނާނެ ހިތްވަރެއް ވެސް އިޝާރާގެ ނެތެވެ.\nއެރޭ އިޝާރާ ގެއަށް އައީ ޙަމްދާންއާ ތޫބާއާ އެކުގައެވެ. އައި ގޮތަށް އައިސް ތޫބާ އުޅުނީ ޕެކް ކުރުމާއިގެންނެވެ. އެނދުގައި ތޫބާގެ ޙަރަކާތްތަކަށް ބަލަން އިން އިޝާރާ އިނީ ބަސް ހުއްޓިފައެވެ. ތޫބާގެ ހަމަ ހިމޭންކަމުން ކޮންމެ ވެސް ކަމެއް ގޯސްވެއްޖެކަމަށް ހިތް ބުނަމުން ދިޔައެވެ. އަނެއްކާ ތޫބާގެ ބައްޕަ ހުރިހާ ވާހަކައެއް ތޫބާއަށް ކިޔައިދިނީ ހެއްޔެވެ!\nދެ އެކުވެރިންނަށް ފުރުސަތު ދީގެން ޙަމްދާން އިނީ ސިޓިންރޫމުގައި މަޑުކޮށްގެންނެވެ.\n“ތޫ ކޮންތާކަށް ދާންތަ ތިއުޅެނީ! ކީއްކުރަން ޕެކް ތިކުރަނީ!”\nއެންމެ ފަހުން ނީނދެވިގެން އިޝާރާ ވާހަކަދެއްކިއެވެ.\n“އަހަރެން ކުރިން އުޅުނު ގެއަށް!”\nއިޝާރާއާ ދިމާއަށް ބަލައި ވެސް ނުލާ ތޫބާ ޖަވާބު ދިނެވެ.\n“ކީއްވީ! މި ގެ ކިހިނެއްވީ! ދެން މަ އެކަނި؟”\nއިޝާރާ ވާހަކަ ދެއްކީ ހިތްހަމަ ނުޖެހިފައި ހުރެގެންނެވެ. އެއާއެކު އަމިއްލަ ކުށް ވެސް އިޙުސާސް ވަމުން ދެއެވެ. މިއަދު ނިމިގެން ދިޔަ ތޫބާގެ ދިރިއުޅުމުގެ އެފަދަ މުހިންމު ކަމެއް ނިންމި އިރު ވެސް ދުރުކަމެއް ބެހެއްޓިކަން އިޝާރާއަށް ފާހަގަ ވިއެވެ. ކުރިން އެ ވާހަކަ ބުނެ ނުލީމައެވެ. އެއީ ތޫބާގެ ގޮތެއް ނޫނެވެ.\n“އިޝާ ހާސްނުވޭ! މައްސަލައަކަށް ވާނީ ކުލި ދެއްކުމެއްނު! އަހަރެން ދޭންވާ ފައިސާއެއް އަހަރެން މި ގޭގައި ނެތަސް3މަސް ވަންދެން ދޭނަން!”\nތޫބާ ވާހަކަ ދެއްކީ ޙަމްދާންއާ ދެމީހުން ދޭތެރޭ ވާހަކަ ދެކެވުނު ގޮތަށެވެ. އެއީ އެ ދެ މީހުން ނިންމާފައިވާ ގޮތެވެ. ތިން މަސް ތެރޭ އިޝާރާ އެހެން ރޫމް މޭޓަކު ހޯދާފާނެއެވެ.\nތޫބާގެ ޢަމަލު ހުރި ގޮތުން އަދި ވާހަކަ ދައްކާ ގޮތުން އަދި ނިންމާފައިވާ ގޮތް ބުނުމުން ކުރެވުނު ކުށް އިޙުސާސްވެ އިޝާރާ އިނީ ދެރަވެފައެވެ. ލަދުގެންފައެވެ. އެ ވަގުތު އިޝާރާގެ ދެ ލޮލުން ކަރުނަ ނީރާލިއެވެ.\nހުރިހާ އެއްޗެއް ޕެކްކޮށް ނިންމުމަށްފަހު ތޫބާ ހިންދެމިލުމުން އިޝާރާ ވެސް އެނދުން ތެދުވެއްޖެއެވެ. އަދި މަޑު މަޑުން ހިނގާލާފަ ޑްރެސިންޓޭބަލް ކައިރީ ހުއްޓިހުރި ތޫބާގެ ފުރަގަހަށް ގޮސް ހުއްޓިއްޖެއެވެ. އޭރު ތޫބާ ހުރީ ފުނާ ނަގައިގެން ބޮލުގައި ފުނާ އަޅަން ވެގެންނެވެ.\nތޫބާ ސިހިގެން ދިޔައި އިޝާރާ ފުރަގަހުން ތޫބާގެ ކޮނޑުގައި ބޯއަޅައިލުމުންނެވެ.\n“ތޫ އަހަންނަށް މަޢާފު ކުރޭ! އަހަރެން ކުރި ކަމެއް ކުރީ ތޫއަށް ރަނގަޅަކަށް! ހުވާ ގަންދީ! ހާރިސް އަހަރެން ގާތު އެދުނީ ތޫ ހޯދައިދިނުމަށް ! އަހަންނަކަށް ނޭނގެ އޭރު ތޫ އުޅެނީ ޙަމްދާންއާ ރައްޓެހިވެގެން ކަމެއް!…… އެހެންވެ ….. އެހެންވެ ޙާރިސް ބުނީ ތޫ ގާތު ނުބުނެ ތޫ ބައްޕަ ރުއްސައިދޭށޭ!”\nގިސްލެވިފައިވާ އަޑަކުން އިޝާރާ ވާހަކަ ދެއްކި އަޑު އަހަން އިސް ޖަހާލައިގެން ތޫބާ ހުއްޓެވެ.\n“އަސްލުވެސް ތޫ ޙާރިސްއަށް އާނއެކޭ ނުބުނާނެކަން އެނގޭތީ ތޫބައްޕައާ ގުޅިގެން ތޫގެ ކައިވެނި ކުރުވަން އަހަރެން އުޅުނީ! ….އެކަމަކުވެސް މިއަދު އަހަރެން ވަރަށް ދެރަވެއްޖެ! އަހަރެން ގަބޫލުކުރަން ތިހާ ރަނގަޅު އެކުވެރިޔަކު އަހަންނަށް ދުވަހަކު ވެސް ނުލިބޭނެކަން! ޕްލީޒް އަހަންނަށް މަޢާފުކުރޭ!”\nހުރިހާ ވާހަކައެއް ދެއްކި އިރުވެސް އިޝާރާ ނުބުނީ އެންމެ ވާހަކަ އެކެވެ. އެއީ އިޝާރާގެ ހިތުގައި ކުރަހަމުން ދިޔަ ޙަމްދާންގެ ލޯބީގެ ކުލަ ނުޖެހުނު ހުވަފެނުގެ ވާހަކައެވެ. އެ ވާހަކަ މިހާރު ބުނެގެން އެ ދެމީހުންގެ ހީނަރުވެފައިވާ ގުޅުން އަބަދަށް ހީނަރުވެ ކެނޑިގެން ދާކަށް މިހާރު ދެން އިޝާރާ ބޭނުމެއް ނޫނެވެ. އެހެންވެ އެ ކުލަ ނުޖެހުނު ލޯބި ހިތުގެ ކަނެއްގައި ރައްކާކޮށްފައި ބޭއްވުން ނޫން ގޮތެއް އިޝާރާއަކަށް ނުވެސް ނެތެވެ.\nތޫބާ ހިފީ އިޝާރާގެ އަތުގެ އިނގިލިތަކުގައެވެ. ދެން މަޑު މަޑުން އެނބުރިލާފަ އިޝާރާ ގައިގަ މަޑު މަޑުން ބައްދައިލިއެވެ.\n“އިޝާއަށްޓަކައި އަހަރެންގެ ހިތުގައި އެއްވެސް އެއްޗެއް ނެތް! އަހަރެން ޙަމްދާން ދެކެ ލޯބިވީ އިއްޔެއަކު މިއަދަކު ނޫން! ޙަމްދާން މީހެއްގެ ފިރިއެއްގެ ގޮތުގައި އަދި އަހަރެން މީހެއްގެ އަނތްބެއްގެ ގޮތުގައި ހުއްޓާ އަހަރެންގެ ހިތުގައި ޙަމްދާންގެ ސޫރަ ކުރެހި އެ ލޯތްބަށްޓަކައި އަހަރެން ދީވާނަވި! ދެރަވާ ކޮންމެ ވަގުތަކު ޙަމްދާންގެ ހަނދާންތަކުން ހިތަށް ހަމަޖެހުން ހޯދައިގެން އަހަރެން އަށް ވަރަކަށް އަހަރު އުޅެފިން! އެކަމަކު އެކަން އެނގެނީ ކިތަށް ފަރާތަށް! ޚުދު ޙަމްދާން އަކަށް ވެސް ނޭނގޭނެ! އޭރު އަހަރެން ބެލީ އެ ސޫރަ އަހަރެންގެ ހިތުން ނެރެ އެއްލައިލެވޭތޯ! އަހަރެންގެ ފިރިމީހާއަށް ތެދުވެރި ވުމަށްޓަކައި! ……. ވަފާތެރިކަންމަތީ ދެމި ހުރުމަށްޓަކައި…….. އެހެން އެކަން އޮތްވާ ވަކި ހިސާބަކުން އަހަންނަށް ޙަމްދާން ގެއްލުނީ! އެ ގޮތުގައި ފަސްވަރަކަށް އަހަރު ވޭތުވެގެން ދިޔައިރު ވެސް އަހަރެންގެ ހިތުގައި ޙަމްދާންއަށްޓަކައި އުފެދުނު ލޯތްބަކަށް އެއްވެސް ބަދަލެއް ނާދޭ! އެކަމަކު ޙަމްދާން ފެނުމުން ވެސް އިސް ނަގަން އަހަރެން ހުރީ ނުކެރި! ރައްޓެހިވާން އަދި އިންނަން ވެސް ކިތަންމެ ބަޔަކު އެހި! އެކަމަކު ދެން ޙަމްދާން ނޫން މީހަކު ޙަޔާތަށް ގެންނަން އަހަރެން ބޭނުން ނުވާތީ ހުރީ!”\nތޫބާ ދައްކަމުން ދިޔަ ވާހަކަ ނިންމާލީ ހިނިތުން ވަމުން އަދި ލޮލުން ފޭދުނު ކަރުނަ ތިކި ވެސް ފޮހެލަމުންނެވެ.\nދެ އެކުވެރިންގެ ހިތް ސާފު ވެ އެކަކު އަނެކަކަށް ކުރިން އޮތް ގުޅުން ބާއްވަން ވަޢުދުވި އިރު ކޮންމެ މީހެއްގެ ހިތުގައިވެސް އެޅުނު ކޫރުން އޮތްބައިލީ ސިއްރުތަކެއް ވެސް ވަންހަނާ ކުރަމުންނެވެ.\nތޫބާ ބޭރަށް ނިކުތްއިރު ވެސް ޙަމްދާން އިންތާ އިނެވެ. ތޫބާ ފެނުމުން ޙަމްދާން ތެދުވެގެން ހިނގައިގަތީ ބޭރަށެވެ.\n“ޙަމްދާން! ބޭނުން ވާހަކައެއް ބުނަން! ”\nތޫބާގެ އަޑު އިވުމުން ޙަމްދާން އެނބުރިލީ ތޫބާގެ އަތުގައި ވެސް ހިފަހައްޓަމުންނެވެ.\nއަހަންނަށް ހީވަނީ އަހަރެން މިގޭގަ މަޑު ކުރާނީހެން! ކައިވެނި ކުރެވެންދެން! ޓަސްލާފަ ދިޔާމަ އިޝާ ވަރަށް ދެރަ ވާނެ!”\nއިޝާރާއާ ވަކިވާން ޖެހޭތީ ތޫބާ ވެސް ހުރީ މޮޅިވެފައެވެ. އެކަން އެނގުމުން ޙަމްދާން ތޫބާގެ ނިންމުމާ އެއްބަސްވިއެވެ.\nތޫބާގެ އަތުގައި ހިފާލައިގެން ނިކުތް ޙަމްދާން އެރީ ތޫބާ ގޮވައިގެން ގޮސް މަގުގެ އެއްފަރާތުގައި ޕާކުކޮށްފައި އޮތް ކަޅުކުލައިގެ ކާރަށެވެ. އެ ކާރު މަޑު ދުވެއްޔެއްގައި ދުއްވަމުން ދިޔައިރު ކާރު ތެރޭ ތިބި ދެ ލޯބިވެރިންގެ ހިތުގެ ހިނގުން ނުލާހިކު އަވަހެވެ. އަތާ އަތް ޖޯޑުކޮށްގެން އިށީނދެގެން ދެމީހުން ތިބިއިރު ދެކެވެމުން، ކިޔައިދެމުން ދިޔައީ ކޮންމެ މީހަކުވެސް އެކަކު އަނެކަކަށް އެދޭ މިންވަރެވެ.\nރަޖަބުމަހެއްގެ ސަތާރަ ވިލޭރޭގެ ރީތި ހަނދު އޭގެ އެންމެ ފުރިހަމަ ކަމުގައި މުޅިދުނިޔެއަށް އަލިކޮށްދެވޭތޯ ބަލަމުން ދިޔައިރު އެ ހަނދުގެ ހަނދުވަރުން ހިތަށް އުފާ ހޯދަމުން ދިޔަ އެތައް ލޯބިވެރިންނެއްގެ ތެރޭ ތޫބާއާއި ޙަމްދާން ވެސް ހިމެނޭނެއެވެ.\nހުޅުމާލޭ ނިކަގަސް މަގުގައި އެކާރު މަޑުކުރީ ދުލުން ލަފުޒުތަކެއް ބޭރުނުމެކޮށް ކޮންމެ މީހަކުވެސް އެކަކު އަނެކެއްގެ ހޫނަށް ބޭނުންވާކަން ހިތާ ލޮލުގެ ބަސްމޮށުމުން އިޙުސާސްވެގެންނެވެ. ޙަމްދާން ތޫބާ ގަޔާލާ ބޮނޑިކޮށްލީ ތޫބާ ވެސް ނިހާޔަތަށް އެކަމަށް އެދިގެން އިންކަން އެނގޭތީއެވެ. އެ ވަގުތު ޙަމްދާންގެ އެ ކުޑަ ކުޑަ ބީހިލުމުން ވެސް ތޫބާއަށް އެ ކުރެވުނު އިޙުސާސް އެއީ މުޅި ދުނިޔޭގައި ހުރިއްޔާ ހުރި ހުރިހާ ވަސްމީރު ކުލަ ރީތި މާތަކެއް އެއްފަހަރާ ތޫބާގެ ލޮލުގެ ކުރިމަތީގައި ފޮޅިގެން ދިއަޔަސް ނުކުރެވޭ ވަރުގެ ފޮނި މީރު އިޙުސާސެކެވެ. ޙަމްދާންގެ ނޭފަތް ގެންގޮސް ތޫބާގެ ނިތުގައި މަޑުމަޑުން ޖައްސައިލީ އެއަށްވުރެ އިތުރަށް ކުރިއަށް ގެންދާނީ އަމިއްލަ ގެއަށް އަމިއްލަ މީހެއްގެ ގޮތުގައި ތޫބާ ގެންދިއުމަށްފަހު ކަމަށް ޢަޒުމު ކަނޑައަޅަމުންނެވެ. ކިތަންމެ ބޭނުންވިޔަސް އެވެ. ދެމީހުން މަޑު މަޑުން ދުރުވެލާ ކުރިން ތިބި ގޮތަށް ސީޓްގައި ހަމަ ޖެހިލަމުން ހާމައަށް ފެންނަން އޮތް ނޫކުލައިގެ އުޑަށް ނަޒަރު ހިންގައިލުމުން ދެމީހުންގެ ނަޒަރުވެސް ގޮސް ހުއްޓުނީ އެރޭ މުޅި އުޑުގައި ރަންކުލައިގެ ސާލު ފަތުރާލައިގެން އިން ލޯބިވެރިންގެ ބައިވެރިޔާ އެ ރީތި ހަނދަށެވެ. ތޫބާގެ ޙިއްސުތަކަށް އައި ހަލަ ބޮލިކަމުގައި ހަނދަށް ބަލަހައްޓައިގެން މާގިނަ އިރަކު ނީނދެވުނެވެ. ޙަމްދާންގެ ނަޒަރު ހަނދަށް ހުއްޓައިލެވިފާ އިންދާ މަޑުމަޑުން އަރިވެލާ ތޫބާ ޙަމްދާންގެ ކޮލުގައި ތުންފަތް ޖައްސައިލިއެވެ. ކިތަންމެ ސިއްރުން އެ ޙަރަކާތް ތޫބާ ގެނަޔަސް ޙަމްދާން އިނީ އެ މަންޒަރު ނުފެންނަ ކަމަށް ހަދާލައިގެންނެވެ. ދެން މަޑުމަޑުން ތޫބާ ގަޔާ ކައިރިކޮށްލިއެވެ. އޭރު އެމޫނުމަތީގައި ވަނީ ހިތްހަމަ ޖެހުމެވެ. ނާރުތަކުގައި ޖަހާ ވިންދު އެދި ގޮވަނީ ދެމީހުން އެއަށްވުރެން ވެސް ގާތްވެލުމަށެވެ. އެހެންނަމަވެސް ޙަމްދާން ކެތްތެރި ވިއެވެ. ވަގުތު ޖެހެންދެނެވެ.\nގުޅުންހުރި މައުލޫތައް:ސިއްރުން މިހތާ ކުޅެލީ


Boris Ge Haalu Annanee Rangalhu Vamun, Ekamaku Ingireysinnah Hithaamaveri Dhuvaheh - Vaguthu\nބޮރިސްގެ ހާލު އަންނަނީ ރަނގަޅުވަމުން، އެކަމަކު އިނގިރޭސިންނަށް ހިތާމަވެރި ދުވަހެއް\nނުރައްކާތެރި ކޮވިޑް-19 ޖެހިގެން މިހާރު ފަރުވާދެމުންދާ އިނގިރޭސިވިލާތުގެ ބޮޑުވަޒީރު، ބޮރިސް ޖޯންސަންގެ ހާލުކޮޅު ރަނގަޅުވަމުން އަންނަ ކަމަށް އެޤައުމުގެ ވެރިކަންކުރާ، ކޮންޒަވޭޓިވް ޕާޓީން ބުނެފިއެވެ.\nނޫސްވެރިންނަށް މަޢުލޫމާތު ދެއްވަމުން ކޮންޒަވޭޓިވް ޕާޓީގެ ޗާންސެލަރ، ރިޝީ ސުނާކް ވިދާޅުވެފައި ވަނީ، ބޮޑުވަޒީރަށް އަދިވެސް ފަރުވާދެމުން ދަނީ ހޮސްޕިޓަލްގެ އައިސީޔޫގައި ކަމަށާއި، ނަމަވެސް މިހާރު ހާލު ރަނގަޅުވަމުން އަންނަ ކަމަށެވެ. އަދި ބަލި އިތުރަށް ގޯސްވެދާނެ ކަމުގެ ނިޝާނެއް ބޮރިސްގެ ފަރާތުން ފެންނަމުން ނުދާ ކަމަށްވެސް އޭނާ ވިދާޅުވިއެވެ.\n"ބޮޑުވަޒީރުގެ ހާލުކޮޅު އަންނަނީ ރަނގަޅުވަމުން. އެހެން ނަމަވެސް އަދިވެސް ފަރުވާދެމުން ދަނީ އައިސީޔޫގައި. ބޮރިސް ގެންދަވަނީ ވައިރަސް އަށް ފައްސިވުމާއި ގުޅިގެން ސިއްޙީ އޮފިޝަލުންގެ އިރުޝާދާއި އެއްގޮތަށް ޢަމަލުކުރަމުން. އަދި ބޮރިސްގެ ހާލު އިތުރަށް ގޯސްވިޔަ ނުދިނުމަށް ކުރެވެން އޮތް ހުރިހާ މަސައްކަތެއް ޑޮކްޓަރުން ދަނީ ކުރަމުން،" ރިޝީ ސުނާކް ވިދާޅުވިއެވެ.\nއިނގިރޭސި ބޮޑުވަޒީރު، ބޮރިސް އަށް ކޮވިޑް-19 ޖެހިގެން އައިސީޔޫގައި ފަރުވާދެމުންދާތާ ދެދުވަސްފަހުން އޭނާގެ ހާލު ރަނގަޅުވަމުން އަންނަކަން ކޮންޒަވޭޓިވް ޕާޓީން ހާމަކޮށްފައިވީނަމަވެސް، އިއްޔެއަކީ އެޤައުމަށް ހިތާމަވެރި ދުވަހެކެވެ. ފާއިތުވެދިޔަ ދުވަސްތަކުގައި އެޤައުމުން ކޮވިޑް-19 އަށް ފައްސިވެ، މަރުވާ މީހުންގެ އަދަދު ކޮންމެވެސް ވަރަކަށް ކޮންޓްރޯލް ވެފައި އޮތް ނަމަވެސް، އިއްޔެ ގިނަ އަދަދެއްގެ ބަޔަކު އިނގިރޭސިވިލާތުން މި ވައިރަސްގެ ޝިކާރައަކަށް ވެފައި ވެއެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އިނގިރޭސިވިލާތުން މިދޔަ 24 ގަޑިއިރު ތެރޭގައި އެކަނިވެސް 5491 މީހަކު ވަނީ މި ވައިރަސް އަށް ފައްސިވެފައެވެ. އަދި މި ބަލީގައި ފަރުވާދެމުން ދިޔަ މީހުންގެ ތެރެއިން އިއްޔެ އެކަނިވެސް 938 މީހަކު މަރުވެފައި ވެއެވެ. މިއާއެކު އެޤައުމުން މިހާތަނަށް ވައިރަސް ޖެހުނު މީހުންގެ އަދަދު ވަނީ 60733 އަށް އަރާފައެވެ. އަދި މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 7097 އަށް އަރާފައެވެ.\nއިނގިރޭސިވިލާތަކީ ދުނިޔެއިން އަށްވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެ، މި ބަލީގައި ފަސްވަނައަށް އެންމެ ގިނަ ބަޔަކު މަރުވި ޤައުމެވެ. މިދިޔަ 24 ގަޑިއިރަށް ބަލާއިރު، އެޤައުމަކީ ދެވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެ މި ބަލީގައި ދެވަނައަށް އެންމެ ގިނަ ބަޔަކު މަރުވި ޤައުމުވެސް މެއެވެ.\nއިނގިރޭސިވިލާތުން މިހާތަނަށް މި ވައިރަސް ޖެހުނު މީހުންގެ ތެރެއިން 53501 މީހަކު ރަނގަޅުވެފައިވާ ކަމަށް އިދާރާތަކުން ބުނެއެވެ. އަދި 1559 މީހަކަށް ސީރިއަސް ހާލުގައި ފަރުވާދެމުންދާ ކަމަށް ވެއެވެ.


އަމިއްލަފުށި ކަޓުވާލުމަށް ފަހު އަނަންތަރާ ފައިނަލަށް\nއަމިއްލަފުށި ކަޓުވާލުމަށް ފަހު އަނަންތަރާ ފައިނަލަށް\nފުޓްބޯޅަ މުބާރާތުގެ ތިން ވަނަ ސެމީ ފައިނަލުން މިއަދު 2-0 އިން އަމިއްލަފުށި ރިސޯޓް ބަލިކޮށް އަނަންތަރާ ކިހަވައް ވިލާސް އިން ފައިނަލުގެ ފަހު ޖާގަ ހޯދައިފަ އެވެ.\nއަންނަ ހުކުރު ދުވަހު ހަވީރު ކުޅޭ ފައިނަލް މެޗުގައި އަނަންތަރާ ނުކުންނާނީ މެޗަކުން ބަލިނުވެ ފައިނަލުން ފުރުސަތު ހޯދި ސޮނެވާފުއްޓާ ދެކޮޅަށެވެ. ފުރަތަމަ ސެމީގައި ސޮނެވާ އިން ވަނީ 2-1 އިން އަނަންތަރާގެ މައްޗަށް ކުރިހޯދައިފަ އެވެ.\nއޭދަފުށީ ފުޓްބޯޅަ ދަނޑުގައި މިއަދު ކުޅުނު މެޗުގެ 33 ވަނަ މިނިޓްގައި އަނަންތަރާގެ ފުރަތަމަ ލަނޑު ޖެހީ އިޖާޒު އެވެ. އަދި ދެވަނަ ހާފުގެ އިތުރު ވަގުތުގައި އަނަންތަރާއަށް ލީޑުފުޅާކޮށްދިނީ އަޒްމީން އަބްދުއްސައްތާރެވެ.\nމެޗުގެ މޮޅު ކުޅުންތެރިއަކީ އަނަންތަރާގެ އިސްމާއިލް ޝާކިރެވެ.\n2012 ވަނަ އަހަރުން ފެށިގެން ބ. އަތޮޅުގެ ރިސޯޓްތަކަށް ހުޅުވާލައިގެން ބާއްވާ މި މުބާރާތުގެ އެންމެ ކާމިޔާބު ޓީމަކީ ޖެހިޖެހިގެން ތިން ފަހަރު ކާމިޔާބުކުރި ސޮނެވާފުއްޓެވެ. މިދިޔަ އަހަރުގެ ފައިނަލުގައި އަނަންތަރާ ބަލިކޮށް ތަށި އުފުލާލީ ފިނޮޅު ރިސޯޓުންނެވެ.\nސޮނެވާ އާއި އަނަންތަރާ ކުޅޭ ފައިނަލް މެޗު އޮންނާނީ އަންނަ ހުކުރު ދުވަހު ހަވީރު 16:00 ގަ އެވެ.


Medianet in MSTV tha’aaraf kohfi\nމީޑިއާނެޓުން އެމްއެސްޓީވީ ތައާރަފްކޮށްފި\n08 ޖޫން 2021 - 17:16:23\nއޮންލައިން އެޕްލިކޭޝަން “އެމްއެސްޓީވީ”މީޑިއާނެޓުން ތައާރަފުކޮށްފި އެވެ.\nމީޑިއާނެޓުގެ 16 ވަނަ އަހަރީ ދުވަހާއި ގުޅުވައިގެން އެމްއެސްޓީވީ ތައާރަފް ކޮށްފިއެވެ.\nއެމްއެސްޓީވީ އަކީ އެންޑްރޮއިޑް ޓީވީ އެޕްލިކޭޝަނެއްގެ ޒަރިއްޔާއިން ލައިވް ޓީވީ ޗެނެލް ތަކާއިއެކު، ތަފާތު އެކި ވީއޯޑީ ލައިބްރަރީގައި ހިމެނޭ، މީޑިއާނެޓުގެ އޮރިޖިނަލް އުފެއްދުންތައްވެސް އެއްތަނަކުން ފަސޭހަ ކަމާއިއެކު ބަލައިލެވޭނެ އެޕްލިކޭޝަނެކެވެ. މި އެޕްލިކޭޝަން ގޫގަލް ޕްލޭ ސްޓޯރުން ޑައުން ލޯޑް ކުރެވޭނެއެވެ.\nއޭގެތެެރޭގައި މީޑިއާޓުގެ އުފެއްދުންތައް ކަމަށްވާ، “ރޫމީ އާއި ޖަންނަތު”، “ލަމްސް ކިޗެން” އަދި “މަރިޔަމް” ފަދަ މީޑިއާނެޓުގެ އަމިއްލަ އުފެއްދުންތައް ބަލާލެވޭނެއެވެ.\nއެމްއެސްޓީވީގެ އެންމެ ހާއްސަ އެެއްކަމަކީ އެ އެޕްލިކޭޝަނަކީ އެއްްވެސް އެސްޓީބީ/ ޑީކޯޑަ އަކާއިވެެސް ނުލާ ބޭނުންކުރެވޭނެ އެޕްލިކޭޝަން އަކަށްވާކަމެވެ. މީޑިއާނެޓުން ބުނީ، މި އެޕްލިކޭޝަނަށް ރަޖިސްޓަ ވުމަށް އެމްއެސްޓީގެ ވެބްސައިޓް އަށް ވަޑައިގެން ރަޖިސްޓްރޭޝަން ފޯމް ފުރިހަމަ ކުރެއްވުމަށް އެދޭކަަމަށެވެ. ރަޖިސްޓްރޭޝަން ފޯމް ފުރިހަމަ ކުރެއްވުމުން މީޑިއާނެޓުގެ ޓެކްނީޝަނެއް ގެއަށް ވަޑައިގެން އެގެއެއްގެ ޓީވީ މީޑިއާނެޓު ފައިބަ ނެޓުވޯކާއި ގުޅުމުން ރަޖިސްޓްރޭޝަން ފުރިހަމަ ވާނެ ކަމަށް މީޑިއާނެޓުން ބުނެއެވެ.\nމީޑިއާނެޓުން ބުނީ ކަނެކްޝަން ގުޅައިދިނުމަށް ކަސްޓަމަރުންގެ އަތުން އިތުރު ފީއެެއް ނުނަގާނެ ކަމަށެވެ.\nމީޑިއާނެޓުން އިތުރަށް ބުނީ މިވަގުތު، އަލަށް ތައާރަފްކުރި އެމްއެސްޓީވީ އެޕްލިކޭޝަނާއެކު، ޓީވީ މޯސިއޭކާއި، ފާއިތުވި ހަތަރު ދުވަހުގެ ޕްރޮގްރާމްތައް ބަލާލެވުމުގެ އިތުރުން ސެޓިން ރިމައިންޑާސް، ޕޮސް އެންޑް ޕްލޭ، އަދި ރިވަންޑު ކުރެވޭ އާ ފީޗާއެއްވެސް އެޕްލިކޭޝަންގައި ހިމެނޭނެ ކަމަށެވެ.


Fandiyaarun magaamun dhurukurun balaeh nugannan: Raees Yaamin\nފަނޑިޔާރުން މަގާމުން ދުރުކުރުން ބަލައެއް ނުގަންނަން: ރައީސް ޔާމީން\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ސުޕްރީމް ކޯޓުގެ ފަނޑިޔާރު ފަނޑިޔާރުން މަގާމުން ދުރު ކުރަން ކުރަމުންދާ މަސައްކަތަކީ ބަލައިގަންނާނެ މަސައްކަތެއް ނޫން ކަމަށް އިިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން ވިދާޅުވެއްޖެ އެވެ.\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ ފަނޑިޔާރުކަމުން ވަކިކުރުމުގެ މަސައްކަތް މަޖިލީހުގައި ފަށާ މިއަދު ވަނީ ކޮމެޓީއަށް ފޮނުވާފަ އެވެ.\nރައީސް ޔާމީން ވިދާޅުވީ އުއްތަމަ ފަނޑިޔާރާއި އެ ކޯޓްގައި ދެން ތިއްބެވި ފަނޑިޔާރުން މަގާމުން ދުރުކުރުން ބަލައިނުގަންނަ ކަމަށެވެ. އަދި ފަނޑިޔާރުން ނެރުއްވާފައިވާ ހުކުމްތަކާއި އަމުރުތައް އެއީކީ ސުލޫކީ މައްސަލައެއްގެ ގޮތުގައި ނުބެލެވޭނެ ކަމަށެވެ.\nރައީސް ޔާމީން ރޭ ވިދާޅުވީ ރާއްޖޭގެ ސުޕްރީމް ކޯޓް ހަލާކުވެފައިވާ ކަމަށާއި އެ ކޯޓް ހަލާކުވި ދުވަހަކީ 2018 ވަނަ އަހަރުގެ ފެބްރުއަރީ މަހުގެ 1 ވަނަ ދުވަސް ކަމަށެވެ.\n"ފެބްރުއަރީ އެކެއްގައި ނެރުނު އަމުރާ ހަމައިން ރާއްޖޭގެ ސުޕްރީމް ކޯޓް ހަލާކުވެގެން ދިޔައީ. އެހިސާބުން މިދަނީ ނޭވާއެއްލާނެ ފުރުސަތު ނުދީ. އެެހެންވީމަ އަޅުގަނޑުމެންނަށް ގަބޫލުކުރެވޭ ކަމެއް ނޫން ރާއްޖޭގެ ސުޕްރީމް ކޯޓްގެ އިސް ފަނޑިޔާރު މަގާމުން ދުރު ކުރުމަކީ. ނޫނީ ސުޕްރީމް ކޯޓްގެ ދެން ތިއްބެވި ފަނޑިޔާރުން މަގާމުން ދުރުކުރުމަކީ. ކޮން މައްސަލައެއްތޯ މި ނަގަނީ. ސުލޫކީ މައްސަލައެއް މި ނަގަނީ. އެކަމަކު ސުލޫކީ މައްސަލައަކަށް ނޫން މައްސަލަ ބަލަނީކީ. ފަނޑިޔާރުން ނެރުއްވާފައިވާ ހުކުމްތަކާއި އަމުރުތައް އެއީކީ ސުލޫކީ މައްސަލައެއް ނޫން."\nރައީސް ޔާމީން ވިދާޅުވީ ދައުލަތުގެ މުއައްސަސާތައް މިއަދު އޮތީ ގާނޫނީ ޒިންމާ އަދާ ކުރުމަށް ނުކުޅެދިފައި ކަމަށެވެ.\n"ދިވެހިރާއްޖޭގެ މުއައްސަސާތައް ހަލާކުވެގެން މިދަނީ ގާނޫނު ނެތިގެނެއް ނޫން. މުއައްސަސާތަކަށް ހަވާލުވެ ތިބޭ މީހުން، އެމީހުންގެ ގާނޫނީ ޒިންމާ އެމީހުންކުރި ގާނޫނީ ހުވައާ އެއްގޮތަށް އެ ޒިންމާތަކަށް އަމާނާތްތެރި ނުވާތީ. އެއީ ޚާއިނުން. އެހެން ވެގެން މި ގައުމު ހަލާކުވެގެން މިދަނީ."\nމިދިޔަ އަހަރު ބޭއްވި ރިޔާސީ އިންތިޚާބު އޮޅުވާލާފައިވާ ކަމަށް ކުރައްވާ ތުހުމަތު ތަކުރާރު ކުރައްވަމުން ރައީސް ޔާމީން ވިދާޅުވީ އެ މައްސަލަތަކަށް ހައްލު ހޯދާދިނުމަށް މުއައްސަސާތައް ނުކުޅެދުނު ކަމަށެވެ. އަދި އޭރު ނުކުތް މައްސަލަތަކާއެކު މުއައްސަސާތަކުގައި ތިއްބެވި ބޭފުޅުންގެ ތެރެއިން ފަހަރަކު ބޭފުޅެއް މަގާމުތަކުން ދުރުކުރަމުން ގެންދާ ކަމަށް ވިދާޅުވި އެވެ.\n"އިންތިޚާބު އެ އޮތީ ހިލާލާފައި. އަޅުގަނޑު މި ދަންނަވަނީ ރިޔާސީ އިންތިޚާބު އެ އޮތީ ހިލާލާފައި. އޭރު ނުކުތް މައްސަލަތަކާއި، 2018 ވަަނަ އަހަރުގެ ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނިކުތް އަމުރާ، މި ކަންކަމާއި ގުޅިގެން ބައްލަވާ ފަހަރަކު އެއްޗެއް ފަހަރަކު އެއްޗެއް ތިރިވަމުން ދާތަން މިއޮއް ފެންނަނީ ނޫންތޯ. އެބަޔަކު ކުރި ކަމެއްގެ ނަތީޖާ އެބަޔަކާ ބައްދަލްވާނެ. އެހެންކަމުން މުއައްސަސާތަކުން މި ހިނގާ ކަންކަމުގެ ނަތީޖާ ރައްޔިތުންނަށް ފެނިގެން މިދަނީ." ރައީސް ޔާމީން ވިދާޅުވި އެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ސުޕްރީމް ކޯޓް ޖޭއެސްސީ ޑރ. އަހުމަދު އަބްދުﷲ ދީދީ ފަނޑިޔާރު އާދަމް މުހައްމަދު


ގެދޮރުވެރިކަމުގެ މަޝްރޫޢުތައް : ފަހި ދިރިއުޅުން ކޯޕަރޭޝަން ގެދޮރުވެރިކަމުގެ މަޝްރޫޢުތައް – ފަހި ދިރިއުޅުން ކޯޕަރޭޝަން\nއެފް.ޑީ.ސީ ގެދޮރުވެރިކަމުގެ މަޝްރޫޢުތައް\nފަހި ދިރިއުޅުން ކޯޕަރޭޝަންގެ މައިގަނޑު އަމާޒަކީ އަތްފޯރާފަށަށް ބޯހިޔާވަހިކަން ގެނެސްދީ އަލަށް ގެދޮރު ގަންނަން ބޭނުންވާ ފަރާތްތަކަށް ލުއިގޮތްތައް ހޯދައިދިނުމާއި އެކަމަށް މަގުފަހިކުރުމެވެ. ރައްޔިތުންނަށް ހެޔޮއަގެއްގައި އަތްފޯރާފަށުގައި ބޯހިޔާވަހިކަން ފޯރުކޮށްދިނުމާއިއެކު އާބާދީގެ ނިސްބަތުން އެކަށީގެންވާ ބޯހިޔާވަހިކަން ހޯދައިދިނުމަކީ މި ކޯޕަރޭޝަންގެ އެންމެ މުހިންމު މަޤްޞަަދެވެ. މީގެއިތުރުން މުޖުތަމައުގައި އެންމެ ބޭނުންޖެހިފައިވާ ފަރާތްތަކަށް ސަބްސިޑައިޒްޑް އަގެއްގައި ބޯހިޔާވަހިކަން ހޯދުމަށް މަގުފަހިކޮށްދިނުން ހިމެނެއެވެ.\nމި ކޯޕަރޭޝަންގެ ދަށުން ހިންގުމަށް ހަމަޖެހިފައިވާ މަޝްރޫޢުތަކުގައި ދަށުން އިމާރާތް ކުރުމަށް ހަމަޖެހިފައިވަނީ 900 އަކަފޫޓުގެ3ކޮޓަރީގެ އެޕާރޓްމަންޓް އާއި 650 އަކަފޫޓުގެ2ކޮޓަރީގެ އެޕާރޓްމަންޓް އެވެ. ގްރޭޓަރ މާލެ ސަރަހައްދުގައި އަދި އަތޮޅުތަކުގައި ތަރައްޤީކުރުމަށް ރޭވިފައިވާ ހުރިހާ މަޝްރޫޢުތަކެއްގައި ޢަމަލުކުރާނީ މި ދެންނެވުނު މިންގަނޑު ތަކެވެ. މި މަޝްރޫޢުތަކުގައި އެޅުމަށް ހަމަޖެހިފައިވާ ހައުސިންގ ޔުނިޓްތަކުގެ ތެރޭގައި ހިމެނެނީ އާބާދީގެ ނިސްބަތުން މަތީ ސަރަހައްދުތަކަށް ހައި ރައިސް ޓަވަރު އަދި އާބާދީގެ ނިސްބަތުން މަދު ސަރަހައްދުތަކަށް ފްލެޓް އަދި ވަކިވަކި ހައުސިންގ ޔުނިޓްތަކެވެ.\nމި ކޯޕަރޭޝަނުން އަތޮޅުތަކުގައާއި ގްރޭޓަރ މާލެ ސަރަހައްދުގައި ކުރިއަށްގެންދިއުމަށް ހަމަޖެހިފައިވާ މަޝްރޫޢުތަކަށް އިންވެސްޓްކުރުމުގެ ފުރުސަތު ވަނީ ހުޅުވާލެވިފައެވެ. މީގެ ތެރޭގައި ސޯޝަލް ހައުސިންގ ޔުނިޓްތަކުގެ މަޝްރޫއު، ފަސްޓް-ޓައިމް ހޯމް ބަޔަރ އަދި އަމިއްލަ ގޯތި ތަރައްގީކުރުމުގެ މަޝްރޫއުތައް ހިމެނެއެވެ. މި ދާއިރާތަކަށް އިންވެސްޓްކުރުމަށް ބޭނުންވެލައްވާނަމަ، އިތުރު މަޢުލޫމާތު ހޯއްދެވުމަށް މި ވެބްސައިޓްގެ އިންވެސްޓަރުންގެ ފިތަށް ފިއްތަވާލައްވާށެވެ.\nމޯލްޑިވްސް ޕޯސްޓް ބިލްޑިންގ – 6، ބޮޑުތަކުރުފާނުމަގު،\nމާލެ، 20026، ދިވެހިރާއްޖެ\n© 2022 ފަހި ދިރިއުޅުން ކޯޕަރޭޝަން ލިމިޓެޑް


vnews - L.gan Baibala mubarathuge Main Sponsor akah Snow Investment\nލ.ގަމު ބައިބަލާ މުބާރާތުގެ މެއިން ސްޕޮންސަރަކަށް ސްނޯ އިންވެސްޓްމެންޓް\nސީގަލް ކެފޭގައި ރޭ ބޭއްވި ސޮއި ކުރުމުގެ ރަސްމިއްޔާތުގެ ތެރެއިން ---\nކުރިއަށް އޮތް އަލްޙާ އީދު ކުލަގަދަކޮށް ފާޙަގަކުރުމުގެ ގޮތުން ލ. ގަމުގައި ބޭއްވުމަށް ހަމަޖެހިފައިވާ ބައިބަލާ މުބާރާތުގެ މެއިން ސްޕޮންސަރަކަށް ސްނޯ އިންވެސްޓްމެންޓް ހަމަޖައްސައި އެއްބަސްވުމުގައި ސޮއިކޮށްފިއެވެ.\nގަމު ރިއަލް އައިލެންޑް ސޮސައިޓީން އިންތިޒާމްކޮށްގެން ބޭއްވުމަށް ހަމަޖެހިފައިވާ މި މުބާރާތަކީ މުޅި ލ. އަތޮޅަށް ހުޅުވާލައިގެން ބޭއްވުމަށް ހަމަޖެހިފައިވާ މުބާރާތެކެވެ.\nއާދިއްތަ ދުވަހުގެރޭ ސީގަލް ކެފޭގައި ބޭއްވި ކުރު ހަފްލާއެއްގައި މެއިން ސްޕޮންސަރުގެ އެއްބަސްވުމުގައި ސްނޯ އިސްވެސްޓްމެންޓްގެ ފަރާތުން ސޮއިކުރެއްވީ އެ ކުންފުނީގެ ޗެއާމަން މުޙައްމަދު ޙަބީބެވެ. އަދި ރިއަލް އައިލެންޑް ސޮސައިޓީގެ ފަރާތުން ސޮއިކުރެއްވީ އެ ޖަމިއްޔާގެ ނައިބު ރައީސް އަހުމަދު ސުޖާއު އާއި ބޯޑު މެމްބަރު މޫސާ ޙަމްދީއެވެ.\nއެއްބަސްވުމުގައި ސޮއިކުރުމަށްފަހު ސްނޯ އިންވެސްޓްމެންޓްގެ ޗެއާމަން މުޙައްމަދު ޙަބީބު ވިދާޅުވީ އެ ކުންފުންޏަކީ ކުޅިވަރާއި ޒުވާނުންގެ ތަރައްޤީއަށް ބޭނުންވާ ކަންތައްތަކުގައި އަބަދުވެސް އެހީތެރިކަން ފޯރުކޮށްދެމުންދާނެ ފަރާތެއް ކަމަށެވެ.\nރިއަލް އައިލެންޑް ސޮސައިޓީގެ ފަރާތުން އެ ޖަމިއްޔާގެ ނައިބު ރައީސް އަހުމަދު ސުޖާއު ވިދާޅުވީ މި މުބާރާތް އެންމެ ފުރިހަމަ ގޮތުގައި ކުރިއަށްގެންދިއުމަށް ސްނޯ އިންވެސްޓްމެންޓްގެ ފަރާތުން ދެއްވި އެއްބާރުލުމަށް ޝުކުރު އަދާކުރާ ކަމަށެވެ. އަދި މި މުބާރާތަކީ އަތޮޅު ތެރޭގައި ބޭއްވޭ އެންމެ ފޯރިގަދަ އަދި ވާދަވެރި މުބާރާތަށް ހެދުމަށްޓަކައި މަސައްކަތް ކުރައްވާނެ ކަމަށެވެ.\nސުޖާއު ވިދާޅުވީ މި މުބާރާތަކީ މިއަހަރު ލ.އަތޮޅުގެ ރަށްތަކަށް ހުޅުވާލައިގެން ބާއްވާ މުބާރާތެއް ނަމަވެސް އަންނަ އަހަރުން ފެށިގެން މުޅި ރާއްޖެއަށް ބައިވެރިވެވޭ ގޮތަށް ހުޅުވާލާނެ ކަމަށެވެ.\nމި މުބާރާތުގެ ސްޕޮންސާގެ ގޮތުގައި ސްނޯ އިންވެސްޓްމެންޓްގެ ފަރާތުން ފޯރުކޮށްދީފައި ވަނީ އެ ކުންފުނިން މުޅިން އަލަށް ދިވެހި މާކެޓަށް ނެރުނު ތިން ވައްތަރެއްގެ ސޮފްޓް ޑްރިންކެވެ. އެއީ ޑރ. ތަންހް ހާބަލް ޑްރިންކާއި ޒީރޯ ޑިގްރީ ލެމަން ގްރީން ޓީ އަދި ނަމްބަރ ވަން އެކްޓިވް ލެމަން އައިސޯޓޮނިކް ޑްރިންކެވެ.\nއަންނަ ސެޕްޓެމްބަރު މަހުގެ ދެވަނަ ދުވަހުން ފެށިގެން އަށްވަނަ ދުވަހުގެ ނިޔަލަށް ކުރިއަށްގެންދިއުމަށް ހަމަޖެހިފައިވާ މި މުބާރާތުގައި ބައިވެރިވުމުގެ ފުރުސަތު މިހާރުވެސް ހުޅުވާލާފައިވާ އިރު، މުބާރާތުގެ ޗެމްޕިއަން ޓީމަށް 25،000 ރުފިޔާގެ ފައިސާގެ އިނާމެއް ދިނުމަށްވަނީ ކަނޑައަޅާފައެވެ.


SunOnline: Covid19: Raajjeyge jumla 4164 ah, dhivehinge adhadhu 2085\nކޮވިޑް19: ރާއްޖޭގެ ޖުމްލަ 4164 އަށް، ދިވެހިންގެ އަދަދު 2085\n03 Aug 2020, 00:47\nޖޫން 6، 2020: މާލޭގައި މީހުންގެ ރެންޑަމް ސާމްޕަލް ނެގުމުގައި އާރް އާރް ޓީމް ހަރަކާތްތެރިވަނީ -- ސަން ފޮޓޯ/ ފަޔާޒު މޫސާ\nރާއްޖެއިން މިހާތަނަށް ކޮވިޑް19 ޖެހުނު މީހުންގެ ޖުމްލަ 4000 އަށްވުރެ މައްޗަށް އަރައިފިއެވެ.\nރާއްޖެއިން ފުރަތަމަ ފަހަރަށް ކޮރޯނާވައިރަސްގެ ކޭސްއެއް ފެނުނީ މާޗް ހަވަނަ ދުވަހު އެވެ. މާލެއިން އެންމެ ފުރަތަމަ ކޭސް އެއް ފެނުނީ އޭޕްރީލް މަހުގެ 15 ވަނަ ދުވަހުއެވެ.\nއޭގެ ފަހުން މިއަދުގެ 18:00 އާހަމައަށް ރާއްޖެއިން ވައިރަހަށް ޕޮޒިޓިވްވި މީހުންގެ އަދަދު ވަނީ 4،164 އަށް އަރައިފައެވެ. މާލޭގައި ކޮމިއުނިޓީ ސްޕްރެޑެއް ފެތުރެން ފެށި އިރު، ބަލި ޖެހޭ ބިދޭސީންގެ އަދަދު ގިނަ ނަމަވެސް، މިހާރު ވައިރަހަށް ޕޮޒިޓިވްވާ ދިވެހިންގެ އަދަދު އަންނަނީ މަތިވަމުންނެވެ.\nއެގޮތުން ބަލި ޖެހުނު މީހުންގެ ތެރޭގައި 2،085 ދިވެހިން ހިމެނެއެވެ. ދެން އެންމެ ގިނައީ ބަންގްލަދޭޝް މީހުންނެވެ. ރާއްޖެއިން މިހާތަނަށް ބަންގްލަދޭޝްގެ 1،665 މީހަކު ވަނީ ވައިރަހަށް ޕޮޒިޓިވްވެފައެވެ.\nދެން ހިމެނެނީ 294 އިންޑިއާ މީހުންނާއި، 48 ނޭޕާލް މީހުންނާއި، ލަންކާގެ 37 މީހުންނާއި، އިޓަލީގެ 11 މީހަކާއި ފިލިޕީންސްގެ ފަސް މީހަކާއި އެހެން ގައުމުތަކުގެ 19 މީހެކެވެ.\nމާލެ ސަރަހައްދުގައި ކޮރޯނާވައިރަސް ހަލުވިކަމާއެކު ފެތުރެމުން އަންނައިރު، މިއަދު ވަނީ ރެކޯޑު އަދަދަކަށް މީހުން ޕޮޒިޓިވްވެފައެވެ. މިއަދު އެކަނި 215 މީހަކު ޕޮޒިޓިވްވި އިރު، މިއީ އެއް ދުވަހެއްގެ ތެރޭގައި ރާއްޖެއިން އެންމެ ގިނަ އަދަދެއްގެ މީހުން ޕޮޒިޓިވްވި ދުވަހެވެ.\nމިހާތަނަށް ރާއްޖެއިން ކޮވިޑް ޖެހިގެން 18 މީހަކު މަރުވެފައިވާއިރު، އިއްޔެ އާއި މިއަދުވެސް ބަލީގައި މީހަކު ވަނީ މަރުވެފައެވެ.\nރާއްޖޭގެ ކޭސްތައް އިތުރުވަމުން އަންނަ ވަރަކަށް، އެކްޓިވް ކޭސްތަކުގެ އަދަދުވެސް އަންނަނީ މަތިވަމުންނެވެ. މިވަގުތު އެކްޓިވް ކޭސްގެ ގޮތުގައި 1،489 މީހަކު ތިބިއިރު، އޭގެ ތެރެއިން 84 މީހަކަށް ފަރުވާ ދެނީ ހޮސްޕިޓަލުގައެވެ.\nމާލެ ސަރަހައްދުގެ އިތުރުން ބައެއް ރަށްރަށުން ވެސް މިވަގުތު އެކްޓިވް ކޭސްތައް ވަނީ ފާހަގަވެފައެވެ. އެ ރަށްތަކަކީ، ހއ. ކެލާ، ހއ. އިހަވަންދޫ، ބ. އޭދަފުށި، ބ. ތުޅާދޫ، ބ.ހިތާދޫ، ޅ. ކުރެންދޫ، ޅ. ހިންނަވަރު، ކ. މާފުށި، ވ. ފުލިދޫއެވެ. މީގެ އިތުރުން ސޮނޭވާ ޖާނީ ރިސޯޓުން ވެސް އެކްޓިވް ކޭސް އެއް ވަނީ ފާހަގަވެފައެވެ.\nހަލުވިކަމާއެކު ކޮވިޑު ފެތުރެމުން ދާތީ މިހާރު ބޭރަށް ނުކުންނައިރު މާސްކް އެޅުން ވަނީ މަޖުބޫރުކޮށްފަ އެވެ. އަދި ގައިޑްލައިންތަކަށް އަމަލު ކުރުމަށް ކަމާ ބެހޭ ފަރާތްތަކުން ދަނީ އިލްތިމާސް ކުރަމުންނެވެ.\nމިއަދު 85 ޕޮޒިޓިވް، 193 މީހުން ރަނގަޅުވެއްޖެ\nކޮމިޝަނަރ އޮފް ކޮލިޓީ އެޝުއަރަންސްއަށް މީހަކު ހޯދަނީ\nރުބެއްލާ ނައްތާލެވުނުކަމުގެ ސެޓްފިކެޓް ރާޖެއަށް


REPORT: Ambulance aun lasvegen gelligen dhiyaee dhemafiringe huri hamaekani furaana! | ThePress\nފަރުވާދިނުން ލަސްވެގެން ގެއްލިގެން ދިޔައީ ދެމަފިރިންގެ ހުރި ހަމައެކަނި ފުރާނަ!\n02 June 2021, 12:24\nކޮވިޑަށް ޕޮޒިޓިވްވެފައި ތިބުމުން އެމްބިއުލާންސް ފޮނުވުމަށް އައިޖީއެމްއެޗް އިން ދެކޮޅު ހެދި!\nކޮވިޑް ޖެހިގެން އައިޖީއެމްއެޗްގެ އެމަޖެންސީ ރޫމުގައި ފަރުވާދެމުން ދަނިކޮށް ރޭ 12:10 ހާއިރު މަރުވި 10 އަހަރުގެ ފާތިމަތު މިޝްކާ މުހައްމަދު، ލާޖަހާގެ / ހދ. ކުޅުދުއްފުށި އަކީ ދެމަފިރިންގެ ހުރި ހަމައެކަނި ދަރިފުޅެވެ. އިމާދުއްދީން ސުކޫލުގެ ޑައިމަންޑް ކުލާހުގައި ތައުލީމު ހާސިލުކުރަމުން ދިޔަ މިޝްކާ ކޮވިޑަށް ޕޮޒިޓިވް ވެ، މެއި 31، 2021 ވަނަ ދުވަހު ހޮސްޕިޓަލަށް ގެންދިއުމާ ހަމައަށްވެސް ހާލު ރަނގަޅު ކަމަށް އާއިލާ މީހަކު ސޯޝަލް މީޑިއާގައި ބުނެފައި ވެއެވެ.\nކުޅުދުއްފުއްޓަށް ނިސްބަތްވާ މިޝްކާ އާއި އޭނާގެ މަންމަ އާއި ބައްޕަވެސް ކޮވިޑަށް ޕޮޒިޓިވް ވެފައި ވާއިރު ރޭ ދަންވަރު މިޝްކާ ގެ ހާލު ސީރިއަސްވެ ވަނީ މަރުވެފައެވެ.\nމިޝްކާގެ އާއިލާއިން ބުނެފައިވާ ގޮތުން އިއްޔެ ރޭ (ޖޫން 1، 2021) މިޝްކާގެ ހާލު ގޯސްވެ ނޭވާލާން އުނދަގޫވެ ނޭފަތުން ލޭ އަންނަން ފެށުމުން ރޭގަނޑު 09:00 ހާއިރު ހެލްތް ޕްރޮޓެކްޝަން އޭޖެންސީ (އެޗްޕީއޭ) އަށް ގުޅައި އެމްބިއުލާންސް ފޮނުވުމަށް އެދުނެވެ. ނަމަވެސް އެމްބިއުލާންސް އައިސްފައި ވަނީ އެތައް އިރަކު އެޗްޕީއޭއަށް ގުޅިފަހުން ރޭގަނޑު 11:40 ހާއިރު ކަމަށް އާއިލާއިން މައުލޫމާތު ދެއެވެ. އެމްބިއުލާންސް އައި އިރު މިޝްކާ އޮތީ ހޭނެތިފައި ކަމަށާ ވިންދުވެސް ނުލިބޭކަމަށް އާއިލާއިން މައުލޫމާތު ދެއެވެ.\nމިޝްކާގެ ހާލު ސީރިއަސްވެގެން އެމްބިއުލާންސް އަށް ގުޅުމުން އެތަނަށް ދިޔުމަށް އެތައް އިރެއް ހޭދަވީ އިރު، މީގެ ކުރިންވެސް ބަލިމީހުންގެ ހާލަތު ގޯސްވެގެން އެމްބިއުލާންސް ގެ ހިދުމަތް ހޯދަން ދަތިތަކާ ކުރިމަތިވި އެތައް ހާދިސާއެއް ވަނީ ހިނގާފައެވެ. އެޗްޕީއޭ އަށް ތަކުރާރުކޮށް ގުޅުމުންވެސް ކޮންމެ ފަހަރަކު ބުނަނީ އެމްބިއުލާންސް ގޮސްފާ ކަމަށް އާއިލާއިން ބުނެއެވެ. އެމްބިއުލާންސް ލަސްވެގެން އައިޖީއެމްއެޗް އަށް ގުޅާ އެމްބިއުލާންސް އެއް ފޮނުވުމަށް އެދުނު ކަމަށާ، ކޮވިޑަށް ޕޮޒިޓިވްވެފައި ތިބުމުން އެމްބިއުލާންސް ފޮނުވުމަށް އައިޖީއެމްއެޗް އިން ދެކޮޅު ހަދާފައި ވާ ކަމަށްވެސް އާއިލާއިން ބުނެއެވެ.\nއެމްބިއުލާންސް ލަސްވެގެން އައިޖީއެމްއެޗް އަށް ގުޅާ އެމްބިއުލާންސް އެއް ފޮނުވުމަށް އެދުނު ކަމަށާ، ކޮވިޑަށް ޕޮޒިޓިވްވެފައި ތިބުމުން އެމްބިއުލާންސް ފޮނުވުމަށް އައިޖީއެމްއެޗް އިން ދެކޮޅު ހެދި\nއިމާދުއްދީން ސްކޫލުގެ ލީޑިން ޓީޗަރެއް ކަމަށްވާ ފައުޒިއްޔާ މަހުމޫދު ވިދާޅުވީ މިޝްކާ އަކީ ވަރަށް ރަނގަޅު ކިޔެވުމަށް ވަރަށް މޮޅު ޓެލެންޓެޑް އަދި ކުރިއަރަމުން އަންނަ ކުއްޖެއް ކަމަށެވެ. މިޝްކާ އިމާދުއްދީން ސްކޫލާ ގުޅިފައިވަނީ 2018 ވަނަ އަހަރު ކަމަށާ އިމާދުއްދީން ސުކޫލާ ގުޅުނީއް ސުރެ ސުކޫލުގައި ހިންގާ ހުރިހާ ހަރަކާތްތަކުގައި ބައިވެރިވާ އަދި ގައުމީ ހަރަކާތްތަކުގައި ވެސް ބައިވެރިވާ ދަރިވަރެއްކަން އޭނާ ވަނީ ފާހަގަ ކުރައްވާފައެވެ. އަދި ހަމަ އެހެންމެ މުބާރާތްތަކުގައި ބައިވެރިވެގެން ވަރަށް ގިނަ ކާމިޔާބީތައް ހޯދައިފައިވާ ދަރިވަރެއްކަންވެސް ވަނީ ފާހަގަ ކުރައްވާައެވެ.\nލީޑިން ޓީޗަރު ވިދާޅުވީ ކޮވިޑްގެ ހާލަތު އައި ފަހުން އޮންލައިންކޮށް ބޭއްވި ހުރިހާ މުބާރާތެއްގައިވެސް ބައިވެރިވެ ކާމިޔާބުތަކެއް މިޝްކާ ހޯދައިފައި ވާ ކަމަށެވެ. މިޝްކާ އަކީ މިޝްކާގެ މަންމަ އާއި ބައްޕަގެ ފަރާތުން ފުރިހަމައަށް އެއްބާރުލުން ލިބިގެން ކުރާ ހިތުން ކަންތައްތައް ކުރާ ކުއްޖެއް ކަމަށް ފައުޒިއްޔާ ފާހަގަ ކުރައްވައެވެ. އަދި އެސެމްބްލީއާއި ސުކޫލުގައި ބާއްވާ އެކިއެކި ޖަލްސާ ތަކުގައި ޅެމާއި ރައިވަރު އަދި ބަނދި ކިޔުން ފަދަ ހުނަރުތައް ދައްކާފައިވާ ދަރިވަރެއްކަންވެސް ފައުޒިއްޔާ ވަނީ ފާހަގަ ކުރައްވާފައެވެ.\nއިމާދުއްދީން ސްކޫލުގެ ޕްރިންސިޕަލް އަލީ މަމްދޫހް ވެސް ވިދާޅުވީ މިޝްކާ އަކީ ވަރަށް ހުނަރުވެރި ކުއްޖެއް ކަމަށެވެ. އަދި ކިޔެވުމުގައާއި، އިތުރު ހަރަކާތްތަކުގައިވެސް ވަރަށް އެކްޓިވް ކުއްޖެއް ކަމަށްވެސް ޕްރިންސިޕަލް ވިދާޅުވެފައި ވެއެވެ.\nއެމްބިއުލާންސް ލަސްވެ، ފަރުވާއާ ހަމައަށް ދެވުމުގައި ލަސްތަކެއް ވުމުން ހެލްތް މިނިސްޓަރު އަހުމަދު ނަސީމު ވަނީ އެ ކުއްޖާގެ އާއިލާގެ ކިބައިން މާފަށް އެދިވަޑައިގެންފައެވެ. އަދި މައްސަލަ ބައްވަލައި ތަހުގީގު ކުރައްވާނެ ކަމުގެ ޔަގީްކަންވެސް އޭނާ ދެއްވައެވެ. މީގެ ކުރިންވެސް ދިމާވެފައިވާ މިފަދަ މައްސަލަތައް ބައްލަވައި ދެއްވާ ތަހުގީގު ކުރައްވާނެ ކަމަށް ހެލްތު މިނިސްޓްރީއާއި އެޗްޕީއޭއިން ބުނި ނަމަވެސް މިހާތަނަށް އެއިން ތަހުގީގެއްގެ ނަތީޖާ އައިގޮތެއް ހާމަ ކޮށްފައެއް ނުވެއެވެ.\nހިތާމައަކީ ހެޅްތުމިނިސްޓޓްރީން ވިޔަސް އެޗް ޕީއޭ އިން ވިޔަސް ކިޔާއެއްޗަކާއި މިވަމުންދާ ގޮތްތަކާއި އެއްވެސް ވަރަކަށް ދިމާނުވާތީއެވެ. ގާތްގަނޑަކަށް މިކަހަލަ ކަންތައް ތަކާއި ގުޅިގެން ނޫސްވެރިންގެ ބައްދަލުވުން ތަކުގާ ސުވާލެށް ކުއްފި މަބުރޫކު ކޮއްމެވެސް ބަހަނާއަކުން ފޫބައްދާލާކަން ފާހނގަ ކުރެވޭ. ކުޑމިސާލެށް ހުޅުމާލޭ ފެސިލިޓީ ގައި އޮތް ބަލިމީހާޔަށް އަނިޔާކުރި މައްސަލަ ޔަށްބަލާލުމުން ވެސް ފުދޭ!\nމާފަށް އެދުނީމަ އެކުއްޖާގެ ފުރާނަ އަނބުރާލިބޭތަ؟ މާ ހިތްހެޔޮކަމަށް ހެދެންވެގެން ދައްޖާލު ސްޓަންޓް ޖައްސަނީ


Shaheem ge hayaayi badhalukolli mudhahris\nޑރ. ޝަހީމް، އަލްއުސްތާޒު މުޝްތާގު އަހުމަދު އާއެކު: ޝަހީމްގެ ހަޔާތްޕުޅުގައި އުސްތާޒް މުޝްތާގަކީ ވަރަށް މުހިންމު ބޭފުޅެއް\nރާއްޖޭގެ އިތުރުން މުޅި އިސްލާމީ ދުނިޔޭގައި ވެސް ޑރ. މުހައްމަދު ޝަހީމް އަލީ ސައީދަކީ ވަރަށް މަޝްހޫރު އެހާ ނުފޫޒު ގަދަ ބޭފުޅެކެވެ. ވަރަށް ބޮޑު އިލްމުވެރިއެކެވެ. އިސްލާމީ ގައުމުތަކުގެ އެންމެ ނުފޫޒުގަދަ 500 ބޭފުޅުންގެ ތެރޭގައި ވެސް ޝަހީމް ހިމެނިވަޑައިގަންނަވަ އެވެ. ރާއްޖެއަށް ވަރަށް ހިދުމަތްތެރި ބޭފުޅެކެވެ. ދައުލަތުގެ ވަރަށް ގިނަ މަގާމުތައް އޭނާ ފުރުއްވާފައިވެ އެވެ. ދިވެހި ސިޔާސީ ދަނޑުގައި ވެސް އެއީ ހިނގާ ލީޑަރެކެވެ.\nވަޒީރު ކަމުގެ އިތުރުން އިސްލާމިކް ޔުނިވާސިޓީގެ ޗާންސެލާގެ މަގާމު ވެސް ފުރުވެއްވި ޝަހީމް އެއީ އޯއައިސީގެ ސެކްރެޓަރީ ޖެނެރަލްގެ މުޝީރެވެ. އަދި އެއީ އެ ޖަމިއްޔާގެ ފިކުރީ ގޮފީގެ ވެރިޔާއަށް ވުމުން އޭނާ ވެފައި ވަނީ މުސްލިމް ގައުމުތަކުގެ ވަރަށް ބޮޑު ފަހުރަކަށެވެ.\nޝަހީމަކީ މަޝްހޫރު އަރަބިއްޔާ ސުކޫލުން ފާސް ނުވެގެން ކަނޑާލި ދަރިވަރެކެވެ. އެހެންވެ ކުރިޔަށް ވަޑައިގަތުމުގެ ހަރުފަތުގައި މިހާރު އެ ހުންނެވި ހިސާބަށް ޝަހީމަށް ވަޑައިގެންނެވީ ވަރަށް ހިތްވަރު ކުރައްވައި ވަރަށް އުނދަގޫ ހުރަސްތައް ގިރާ ކުރައްވައިގެނެވެ. އެތައް ބޮނޑި ބޮއި އެތައް ހިތި ތަޖުރިބާއަށް ފަހު އެވެ.\nޑރ. ޝަހީމް އަރަބިއްޔާ ސުކޫލްގައި އުޅުނު ދުވަސްވަރު\nޝަހީމް ވިދާޅުވާ ގޮތުގައި 1992 ވަނަ އަހަރު އަރަބިއްޔާއިން އޭނާ ވަކިކުރުމުން އެކަމާ އޭނާގެ ބައްޕަ ވަރަށް ހިތާމަ ކުރެއްވި އެވެ. އަދި އެ މަންޒަރު ފެނިވަޑައިގަތުމުން ކިޔަވަން އާ އަޒުމެއް ކަނޑައެޅުއްވި އެވެ. އެހެން ނަމަވެސް އެފަދަ ތަނަވަސްކަން ނެތުމުން އެ އުންމީދުގައި ކުލަ ޖެއްސޭ ގޮތެއް ނުވެ ދެން ވަޑައިގަންނަވާން ޖެހި ވަޑައިގަތީ މަޖީދީމަގުގައި ކުރިން ހުންނަ މަޝްހޫރު ފޮތި ފިހާރަ، "ހޯލި"ގެ މަސައްކަތު މީހަކަށެވެ. މަގެއް ކޮށަން އެގޮތް ވެސް އެވަގުތަށް އޭނާއަށް ކަމުދިޔަ އެވެ.\nއެ ފިހާރަ ފޮޮޅާ ސާފުކުރަން އަހަރު ދުވަހު ޝަމީމް އުޅުއްވެވި އެވެ. ދެން ލިބި ވަޑައިގެންނެވި ފުރުސަތެއްގައި މައުހަދުގައި ހިންގަމުންދިޔަ ގުރުއާން ކުލާހެެއްގައި ކިޔަވަން ފެއްޓެވީ އެވެ. އެއީ މިހާރު ވަރަށް ރީތިކޮށް ގުރުއާން ވިދާޅުވާ ޝަހީމްގެ ހިތްޕުޅުގައި ގުރުއާނަށް ހާއްސަ ލޯތްބެއް އުފެދުނު ހިސާބެވެ. އަދި ކިޔެވުމަށް އިތުރު ޝައުގުވެރިކަން އައި ހިސާބަކީވެސް އެއީ އެވެ.\nޖެހިގެން އައި އަަހަރު ޝަހީމްގެ ބޮޑުދައިތައިގެ ބޭފުޅެއްގެ އަތުން ޝަހީމް ލޯނެއްގެ ގޮތު 6000 ރުފިޔާ ހޯއްދެވި އެވެ. އަދި އެ ފައިސާއިން ކިޔަަވާ ވިދާޅުވާން ޕާކިސްތާނަށް ވަޑައިގެންނެވި އެވެ. އެ ގައުމަށް ވަޑައިގެން އަހަރު ދުވަހުގެ ތެރޭގައި ކީރިތި ގުރުއާން ހިތު ދަސް ކުރައްވާ މުރާޖައާ ކުރެއްވި އެވެ.\n"ޤުރުއާން ހިތު ދަސްކޮށް ނިންމާލި އިރު ހުރީ ވަރަށް ބޮޑަށް އަރަބި ބަސް ކިޔަވާން ޝައުޤުވެރިވެފައި. އެހެން ނަމަވެސް ކިޔެވޭނެ ގޮތެއް އެއިރު ތަނަވަސް ވެފައެއް ނެތް،" ޝަހީމް ވިދާޅުވި އެވެ.\nޑރ. ޝަހީމް މުބާރާތެއްގައި ގުރުއާން ކިޔަވާ ވިދާޅުވަނީ --\nޝަހީމް ބޭނުންފުޅުވީ ދައްޗާއި އުނދަގުލުގައި ކުރިޔަށް ވަޑައިގަންނަވާށެވެ. ފުރުސަތަކަށް ބަލަބަލާ ހުންނަވަނިކޮށް ލާހޫރާ ވަރަށް ދުރު ހިސާބެއްގައި، ސައުދީ ޢަރަބިއްޔާގެ ވޯލްޑް އެސެމްބްލީ އޮފް މުސްލިމު ޔޫތު، ވަމީ އިން ހިންގާ ޢަރަބި އިސްލާމީ ތަޢުލީމު ދޭ މަޢުހަދެއް ހުންނަ ވާހަކަ ރަޙުމަތްތެރިޔަކު ވިދާޅުވެއްޖެ އެވެ. އެ ހިސާބަށް އެއިރުގައި ދެވެނީ ބާރަ ގަޑި އިރުގެ ބަސް ދަތުރެއް ނަގައިގެނެވެ.\n"މާތް ﷲ އަށް ވަކީލުކޮށް ހިފްޒު ކުލާހުން ލިބުނު ޕޮކެޓްމަނީ [ޕާކިސްތާރު ސަތޭކަރުފިޔާ] ބޭނުން ކޮށްގެން ދަތުރެއް ނެގީ. އެކަނި ދަތުރުކޮށްފައި އެހިސާބަށް ދެވުނު، އަދި މައުހަދަށް ގޮސް އެޑްމިޝަން ލިބޭތޯ ދެންނެވިން. ނަމަވެސް އެ ސެމެސްޓާ އަށް ދަރިވަރުން ނަގައި ނިމިފައިވާކަމާއި އިތުރު ޖާގައެއް ނެތްވާހަކަ ވިދާޅުވީ. ދެން އަޅުގަނޑު ވަރަށް ދެރަވި." ޝަހީމް ވިދާޅުވި އެވެ.\nޝަހީމް ވިދާޅުވި ގޮތުގައި ލިބި ވަޑައިގެންނެވި ހިތާމަ އާއި އަތްޕުޅުގައި އޮތް 100 ރުފިޔާ ވެސް ހުސްވުމުން އެރޭ މަޑު ކުރަންޖެހުނީ ޕާކިސްތާނުން ބައްދަލުވި ދިވެހި ރަޙުމަތްތެރިއެއްގެ، ރަޙުމަތްތެރި އެއްގެ ގޭގަ އެވެ. ދިވެހި މީހާގެ އެ ރަހުމަތްތެރިޔާއަކީ އިރާގުގެ މީހެކެވެ،\n"އިރާގުގެ އެ މީހާއަކީ ކޮންމެވެސް ތަނެއްގައި ކިޔަވާ ދެއްވާ އުސްތާޒެއް. [އެރޭ އެގޭގައި މަޑުކޮށްލި އިރު] އަޅުގަނޑުގެ މާޔޫސްކަން ފެނި އަޅުގަނޑަށް ވެގެން އުޅޭ ގޮތެއް އޭނާ އެއްސެވި!"\nޝަހީމް ވިދާޅުވި ގޮތުގައި އިރާގުގެ އެ އުސްތާޒު އޭނާއާ ސުވާލު ކުރެއްވި ނަމަވެސް ޝަހީމަކަށް ބަހެއް ނޭނގެ އެވެ. އަދި އެ އުސްތާޒަކަށް އުރުދޫ ބަހެއް ނޭނގެ އެވެ. ޝަހީމަށް އެނގި ވަޑައިގަންނަވަނީ އުރުދޫ ބަސް އެކަންޏެވެ. އެކަންވީ ފާޑެއްގެ ބަހުރުވައަކަށެވެ.\n"ކޮންމެ އަކަސް، އަޅުގަނޑު އެކި ލަފުޒުތައް ބޭނުން ކޮށް އެގޮތަކުން މިގޮތަކުން ކިޔަވަން ބޭނުންވާ ކަމާއި ފުރުސަތު ނުލިބުމުން އެކަމާ ދެރަވެގެން އުޅޭ ކަމާއި އަތުގައި އެއްވެސް ފައިސާއެއް ނެތްކަމާއި އަނބުރާ ލާހޫރަށް ވެސް ދެވޭނެ ގޮތެއް ނެތްކަމާއި އަޅުގަނޑަކީ ގުރުއާން ހިތު ދަސްކުއްޖެއް ކަމުގައި އެ އުސްތާޒަށް ދެންނެވިން،" ޝަހީމް ވިދާޅުވި އެވެ.\nޑރ ޝަހީމް އަރަބިއްޔާގައި ކިޔަވަން އުޅުއްވި ދުވަސްވަރު (ވ) އަދި މައުހަދުގައި ކިޔަވަން ހުންނެވި ދުވަސްވަރު (ކ): ގުރުއާން ހިތުދަސްކުރެއްވީ އަހަރު ދުވަހުގެ ތެރޭގައި --\nމިއީ ޝަހީމްގެ ތަރި އަރަން ފެށި ހިސާބެވެ. އަދި ނަސީބު ޝަހީމްގެ އަތުގައި ހިފި ވަގުތެވެ.\nޝަހީމް ވިދާޅުވީ އުނދަގުލުން ނަމަވެސް އޭނާގެ ވާހަކަ އެނގިވަޑަގަތުމުން އެރޭ އެ އުސްތާޒުގެ ފަރާތުން ލިބިގެން ދިޔައީ ވަރަށް ފުރިހަަމަ މެހެމާންދާރީ އެކެވެ. އަދި ހަމަ އެރޭ ކުޑަ ކަރުދާސްކޮޅެއް ގައި އެއްޗެހިތަކެއް ލިޔުއްވައި އެ ގަނޑުކޮޅެއް ފައްޖައްސަވާލެއްވުމަށްފަހު ދެއްވި އެވެ. އަދި ޖެހިގެން އަންނަ ދުވަހުގެ ހެނދުނު 8:00 ޖަހާއިރު މައުހަދަށް ގޮސް އެތަނުގެ މުދީރުގެ އަތްޕުޅަށް އެ ކަރުދާސްކޮޅު އަރުވަން ވިދާޅުވި އެވެ.\n"އެއީ އޭނާ [މުދީރު އަންނަ ގަޑި. ކޮންމެ އަކަސް އަޅުގަނޑު އެތަނަށް ދިޔައީ ހެނދުނު ހަ ގަޑި ބައިގައި، އެއީ ފަހަރެއްގައި ކުރިން މުދީރު ވަޑައިގެންފި ނަމަ ވެސް ދިމާ ނުވެދާނެތީ ގަޑިއަށް ވުރެ ކުރިން ދިޔައީ! އަށެއް ޖަހަން އުޅެނިކޮށް މުދީރު އޭނާގެ ކާރުކޮޅުގައި ވަޑައިގެން މައުހަދުގެ ދޮރުން ވަންނަވަނިކޮށް ސަލާމް ގޮވާލާފައި އެމަނިކުފާނުގެ އަތްޕުޅަށް އަޅުގަނޑު އެ ކަރުދާސްކޮޅު އެރުވީ!" ޝަހީމް ވިދާޅުވި އެވެ.\nޝަހީމް ވިދާޅުވި ގޮތުގައި އެއީ އެއީޖޯޑަންގެ އިލްމުވެރި ބޭފުޅެއް ކަމަށްވާ ޑރ. އަބްދުއްސަބޫރެވެ.\n"އަޅުގަނޑު އެ ކަރު ދާސްކޮޅު އެރުވުމުން އޭތި ނަންގަވައި އެކަމަކު ހުޅުވައިވެސް ނުލައްވާ ތިރީގައި އިށީންނާށޭ ވިދާޅުވެފައި މައްޗަށް ވަޑައިތީ، އަޅުގަނޑު އިނީ ދުއާކޮށްލަ ކޮށްލަ... އަދި އަޅުގަނޑު ހުރީ ވަރަށް ބޮޑަށް ކިޔަވަން ބޭނުން ވެފައި... ގިނަ އިރު ތަކެއް ނުވެ ބޭފުޅަކު ވަޑައިގެންނެވި،"\nމުދީރުގެ އެންގެވުމަށް ވަޑައިގެންނެވި އެ ބޭފުޅަކީ އަލްއުސްތާޒު މުޝްތާގު އަހުމަދު. އެއީ އެ މައުހަދުގެ ސްޕަވައިޒަރެވެ. އޭނާއަކީ މަދީނާގެ އިސްލާމީ ޔުނިވާސިޓީން ތައުލީމު ހާސިލްކުރައްވައިގެން ހުންނެވި ބޮޑުވެގެންވާ އިލްމުވެރިއެކެވެ.\n"އޭނާ ވަޑައިގެން ތިޔައީ ޝަހީމްތޯއޭ އަޅުގަނޑު ކުރެން އެއްސެވި! އަޅުގަނޑު އާނއެކޭ ދެންނެވުމުން މަރުހަބާ ވިދާޅުވި... އެއަށް ފަހު، އަޅުގަނޑަށް އެ މައުހަދުން ޖާގަ ދެއްވަން މުދީރު ނިންމެވި ކަމާއި އެ ދުވަހުން އެދުވަހަށް ޕްލޭސްމަންޓް ޓެސްޓް ހަދައި، ކްލާސް ހަމަޖައްސަވައި ފޮތްތައް ދެއްވައި އަދި ޕޮކެޓްމަނީއެއް ދެއްވައި ހޮސްޓެލްގައި ހުރެވޭ ގޮތައް ރޫމް ހަމަޖައްސަވައި ދެއްވި."\nޑރ. ޝަހީމް، އަލްއުސްތާޒު މުޝްތާގު އަހުމަދު އާއެކު: ޝަހީމްގެ ހަޔާތްޕުޅުގައި އުސްތާޒް މުޝްތާގަކީ މުހިންމު ބޭފުޅެއް\nއެދުވަހުން ފެށިގެން ޝަހީމްގެ ކިޔެވުން އެ މައުހަދުގައި ހަމަޖެހިގެން ދިޔައެވެ. އެ މައުހަދުގެ ފުރަތަމަ ހަމަސް ދުވަހުގެ ތެރޭގައި ވަރަށް ރަނގަޅަށް އަރަބި ބަހުން ލިޔަން ކިޔަން ދަސްކުރެ އެވެ. އަދި ތިން އަހަރު ދުވަހުގެ ތެރޭގައި މައުހަދު ނިންމެވި އިރު ކޮންމެ ސެމިސްޓާއެއްގައި ވެސް ކްލާހުން އެއްވަނަ ހޯއްދެވީ ޝަހީމެވެ. އަދި މައުހަދު ނިންމާލެއްވި އަހަރު މުޅި މައުހަދުން އެއްވަނަ ހޯއްދެވީ ވެސް ޝަހީމެވެ.\n"ފަހުން ދިވެހި ވަރަށް ގިނަ އެހެން ދަރިވަރުން ވެސް އެ މައުހަދަށް ދިޔަ. ދިވެހި ސާދަވަރަކަށް ކުދީން އެތަނުގައި ކިޔެވި. ފަހުން އެ ކުދިންގެ ވެރިޔަކަށް ހުރީ ވެސް އަޅުގަނޑު. އަދި ކްލާސްތަކުގެ ޤުރުއާން މާއްދާ ގަޑީގައި އަޅުގަނޑުގެ ކިޔެވުން އަޑު އިވުމުން އެ ކިޔެވުން ރަނގަޅު ވެގެން މައުހަދުގެ މިސްކިތުގެ އިމާމު ކަމަށް ވެސް އަޅުގަނޑު އައްޔަން ކުރި،"\nއޭގެ ހަތާވީސް އަހަރުގެ ފަހުން ޝަހީމްގެ މުދައްރިސް އަލްއުސްތާޒު މުޝްތާގު އާއި ބައްދަލްވީ މީގެ ދެތިން ހަތަރު ރެއެއްގެ ކުރިންނެވެ.\n"އޭނާ ފެނުމުން އަޅުގަނޑުގެ ލޮލުން ކަރުނަ އޮހޮރިގެން ދިޔަ. އަޅުގަނޑުގެ އެންމެ ކުޑަ އިރު، ނިކަމެތި ދުވަހު އަޅުގަނޑުގެ އަތުގައި ހިފައި ކިޔެވުމުގެ ފުރުޞަތު އަޅުގަނޑަށް ފަހިކޮށްދެއްވައި އެހީތެރިކަން ދެއްވި ވަގުތުކޮޅު ހަނދާންވި. އުމްރާއަކަށް ވަޑައިގެންނެވުމަށްފަހު އެކުވެރިއެއްގެ ފަރާތްޕުޅުން މައުލޫމާތު ހޯއްދަވައިގެން، އަޅުގަނޑާ ހަމައަށް ޖިއްދާއަށް ވަޑައިގެންނެވީ،" ޝަހީމް ވަރަށް އަސަރާއެކު ވިދާޅުވި އެވެ.\nޑރ. ޝަހީމް ކިޔަވަން އުޅުއްވި ދުވަސްވަރު ނަންގަވާފައިވާ ދެ ފޮޓޯއެއް\nޝަހީމް ވިދާޅުވި ގޮތުގައި އެ މައުހަދުން އޭނާއަށް ލިބި ވަޑައިގެންނެވި އެންމެ ބޮޑު ފިލާވަޅަކީ މަގާމަކަށްޓަކައި ނުކިޔެވުމެވެ. އަދި ކިޔަވަންވީ އުންމަތަށް ހިދުމަތް ކުރުމަށެވެ. އެއިރުން އެމީހަކާ ގުޅޭ މަގާމު އެމީހެއްގެ ފަހަތުން އަންނާނެ އެވެ.\nއޭނާ ވިދާޅުވި ގޮތުގައި ދުވަހަކު ވެސް ވަޒީފާއެއް ހޯއްދަވަން އެއްވެސް ސިޓީއެއް އޭނާ ނުލައްވަ އެވެ. އަދާކުރެއްވި ކޮންމެ ވަޒީފައަކީވެސް މީހުން ހުށައަޅައިގެން ލިބި ވަޑައިގެންނެވި ވަޒީފާތަކެވެ. އެގޮތުން މިއަދު އޯއައިސީގޭ ސެކްރެޓަރީ ޖެނެރަލްގެ އިސް މުޝީރުގެ މަގާމުގައި ހުންނެވުމަކީވެސް އޭގެ ހެއްކެކެވެ.\nޑރ. ޝަހީމް ކިޔަވަން އުޅުއްވި ދުވަސްވަރު ނަންގަވާފައިވާ ފޮޓޯއެއް\nކިޔެވޭނެ ގޮތެއް ނެތި ޕާކިސްތާނުގައި އެދުވަހު މަގުމަތިވި ނަމަވެސް ހިތްމަތާއެކު ކުރެއްވި ބުރަ މަސައްކަތުން އަދި ލިބިލެއްވި ތަނަވަސް ފުރުސަތުތަކުން ޝަހީމް ވަނީ ތަފާތު އެތައް ގައުމުތަކަށް ވަޑައިގެން ކިޔަވާ ވިދާޅުވެފަ އެވެ. ޕާކިސްތާނަށްފަހު އެނބުރި ރާއްޖެ ވަޑައިގެންނެވީ 1998 ގައެވެ. ވަޑައިގެން ޓީޗަރެއްގެ ގޮތުގައި ހިދުމަތް ކުރެއްވީ ފާސް ނުވުމުން އޭނާ ކަނޑާލި އަރަބިއްޔާއަށެވެ. އޭގެ ފަހުން 1999 ގައި ކިޔަވާ ވިދާޅުވާން މިސްރަށް ވަޑައިގެންނެވިއެވެ. އަދި މަތީ ތައުލީމަށް 2000 ވަނަ އަހަރު މަދީނާއަށް ވަޑައިގެންނެވި އެވެ. އަދި 200 - 2005 ގައި މަދީނާގައި ކިޔަވާ ވިދާޅުވެ ފަސްޓްޑިގްރީ ހާސިލް ކުރެއްވި އެވެ. އޭގެ ފަހުން 2009 ވަނަ އަހަރު މާސްޓާސް ނިންމަވާ 2010 ގައި ޕީއެޗްޑީއަށް ކިޔަވަން ފައްޓަވާއި 2014 ގައި ޕީއެޗްޑީ ހާސިލް ކުރެއްވި އެވެ. މީހެއްގެ ގައިގައި ނަސީބު ބައްދައި އޮޅުލައިގަންނާނީ މި ނޫން ދެން ކޮން ހެނެއް ހެއްޔެވެ؟\nޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން ދިރިއުޅުން + އަދި ކިޔާލާން


Fake Email Eh Beynunkohgen Lazio Athun 1.75 Million Pound Feyrigenfi\n29 މާޗް 20180ކޮމެންޓް\nފޭކް އީމެއިލްއެއް ބޭނުންކޮށްގެން ލާޒިއޯ އަތުން 1.7 މިލިއަން ޕައުންޑު ފޭރިގެންފި\nފޭކް އީމެއިލް "ސްކޭމް" އެއް ބޭނުންކޮށްގެން ހެކަރުންގެ ބަޔަކު އިޓަލީގެ ފުޓްބޯޅަ ކްލަބު ލާޒިއޯ އަތުން 1.75 މިލިއަނެއްހާ ޕައުންޑު ފޭރިގެންފިއެވެ.\nލާޒިއޯ އަތުން 1.75 މިލިއަން ޕައުންޑު ވަގަށްނެގި ފެޔެނޫޑުން އެޓީމާއި ގުޅުނު ސްޓެފަން ޑެވިޖްގެ ޓްރާންސްފާގެ އެންމެފަހުގެ އިންސްޓޯލްމަންޓު ދެއްކުމަށް އެދި ފެޔަނޫޑުން ފޮނުވި އީމެއިލްއެއްގެ ސިފައިގައި ފޮނުވި ފޭކް އީމެއިލްއެއް ބޭނުންކޮށްގެންނެވެ. މި ޓްރާންސްފާގެ މައުލޫމާތު އެންގިހުރި މީހަކު ނުވަތަ ބަޔަކު މިއީމެއިލް ފޮނުވާފައިވަނީ ފެޔެނޫޑުގެ ނަމުގައެވެ. އަދި މިއީމެއިލްގައި ވަނީ އެޓީމުގެ ބޭންކް އެކައުންޓުކަމަށް ބުނެ އެހެން އެކަންޓެއްގެ ނަމްބަރު ހިމަނާފައެވެ.\nއީމެއިލްގައިވާ އެކައުންޓަށް ލާޒިއޯއިން ފައިސާ ޖަމާކޮށްފައިވާއިރު ފެޔެނޫޑުން ވަނީ އެއީ ކްލަބުގެ އެކައުންޓެއް އަދި އީމެއިލްއެއް ވެސް ނޫން ކަމަށް ބުނެފައެވެ. މިއާއެކު ލާޒިއޯއިން މައްސަލަ ފުލުހަށް ހުށަހަޅާފައިވާއިރު މިހާތަނަށް ކުރެވުނު ތަހުގީގުން ހާމަވެފައިވާގޮތުގައި ފައިސާ ފޮނުވާފައިވަނީ ނެދަލެންޑްސްގެ އެކައުންޓަކަށެވެ.\nފަހަކަށް އައިސް އިންޓަނެޓުގެ ޒަރިއްޔާއިން އެކި އީމެއިލްތަކާއި މެސެޖުތައް ފޮނުވައިގެން ހެކަރުން އަންނަނީ އެތައް ބަޔެއްގެ އަތުން ފޭރެމުންނެވެ. މިފަދަ ހަމަލާތައް ރާއްޖޭގައި ވެސް އާއްމުވެފައިވާއިރު ދިވެހި ފުލުހުންނާއި ބޭންކުތަކުން އަންނަނީ މިފަދަ ރޭވުންތަކަށް ސަމާލުވެތިބުމަށް ކެނޑިނޭޅި އިލްތިމާސް ކުރަމުންނެވެ.\nއިޓަލީ ލީގު ވައްކަން ފޭރުން


އަންހެނުންގެ ޙައްޤުތަކުގެ ޙަޤީޤަތް7– DhiSalafiyyah\nއަންހެނުންގެ ޙައްޤުތަކުގެ ޙަޤީޤަތް 7\n04/09/2015 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nބަޔާންވެދިޔަ އާޔަތްތަކުން އެނގިގެންދަނީ ﷲ ގެ ޙަޟުރަތުގައި ހެޔޮކަންކަމާއި ތަޤުވާގެ މައިދާނުގައި އަންހެނުންނާއި ފިރިހެނުންވަނީ އެއް ދަރަޖައެއްގައި ކަމެވެ. ފިރިހެނެއް ނަމަވެސް އަންހެނެއް ނަމަވެސް ރަނގަޅަށް އެއިލާހަށް ބޯލަނބައި ކިޔަމަންގަނެފިނަމަ އެމީހެއްގެ ޢަމަލުތަކުގެ ނިސްބަތުން އަދި އިޚްލާޞްތެރިކަމުގެ ނިސްބަތުން އެމީހަކަށް އެމީހަކަށް ޙާޞިލްކުރި އެއްޗެއް ލިބިދެވޭނެކަމެވެ.\nއެއިލާހަށް އީމާންވެ ކިޔަމަންތެރިވެ ހެޔޮޢަމަލުކޮށް ތަޤުވާވެރިވެއްޖެ މީހަކަށް މިދުނިޔޭގައިވެސް އުފާވެރި ދިރިއުޅުމެއް ދެއްވާނެކަމެވެ. އަދި އެއަށްފަހު ޤިޔާމަތް ދުވަހުވެސް އޭނާއަށް ބޭއިންސާފު ނުކުރެވޭނެ ކަމެވެ. ފަހެ އެދުވަހުންވެސް އުފާވެރިކަމާއި އެކު ނިޢުމަތުގެ ސުވަރުގެތަކުން ނިޢުމަތް ދެއްވާނެކަމެވެ.\nއެއިލާހުގެ ޙަޟުރަތުގައި އިންސާނާ މާތްވެ މަތިވެރިވެގެންދަނީ އެމީހާގެ ރީތި ކަމަކުންނެއް ނޫނެވެ. އެމީހަކު ﷲ އަށް ކިޔަމަންތެރިކަން އަދާކުރާ މިންވަރެއްގެ މައްޗަށެވެ.\nއިންސާނިއްޔަތުގެ ދެޖިންސް، އަންހެން ފިރިހެން ދެޖިންސްވެސް ބައިވެރިވާ، ނުވަތަ ހިއްޞާކުރާ ޞިފަތަކެއްވާ ފަދައިން، އެދެބައިމީހުންނަށް ޚާއްޞަ ޞިފަތަކެއްވެސް ވެއެވެ. ޖިސްމާނީ ގޮތުންނާއި ނަފްސާނީ ގޮތުން ފިރިހެނުންނާއި އަންހެނުންނީ އެއްފަދަ ބައެއް ނޫނެވެ. ފިރިހެނުންނަށް ޚާއްޞަ ޞިފަތަކެއް ވާފަދައިން އަންހެނުންވެސް ޚަލްޤުކުރައްވާފައިވަނީ ޚާއްޞަ ސިފަތަކަކާ އެކުގައެވެ. ބައޮލޮޖިކަލީ، ސައިކޮލޮޖިކަލީ އަދި ފިޒިކަލީ ގޮތުންވެސް ދެޖިންސުގައި ތަފާތުތަކެއް ލައްވާފައިވެއެވެ. މިއީ އެއްވެސް މީހަކަށް ދެކޮޅުހެދޭނެ ޖާގައެއް އޮތް ކަމެއް ނޫނެވެ. އަދި މިތަފާތު ވާކަމުގައި މީގެ ކުރީގެ އުންމަތްތަކުގެ މީހުންވެސް ގަބޫލުކޮށްފައިވެއެވެ. އެގޮތުން ޤުރުއާނުގެ އާޔަތްތަކަަށް ނަޒަރު ހިންގާލަމާތޯއެވެ. ﷲ ތަޢާލާ ވަޙީކުރައްވާފައިވެއެވެ.\nإِذْ قَالَتِ امْرَأَتُ عِمْرَانَ رَبِّ إِنِّي نَذَرْتُ لَكَ مَا فِي بَطْنِي مُحَرَّرًا فَتَقَبَّلْ مِنِّي ۖ إِنَّكَ أَنتَ السَّمِيعُ الْعَلِيمُ ﴿٣٥﴾ فَلَمَّا وَضَعَتْهَا قَالَتْ رَبِّ إِنِّيوَضَعْتُهَا أُنثَىٰ وَاللَّـهُ أَعْلَمُ بِمَا وَضَعَتْ وَلَيْسَ الذَّكَرُ كَالْأُنثَىٰ ۖ وَإِنِّي سَمَّيْتُهَا مَرْيَمَ وَإِنِّي أُعِيذُهَا بِكَ وَذُرِّيَّتَهَا مِنَ الشَّيْطَانِ الرَّجِيمِ ﴿٣٦﴾ [سورة آل عمران]\nމާނައީ: “ޢިމްރާނުގެ ގެ އަނބިކަނބަލުން ވިދާޅުވިހިނދު، ހަނދުމަކުރާށެވެ! އަޅުގެ ވެރިރައްބެވެ! އަޅުގެ ބަނޑުގައި އޮތް ދަރި (ބައެތުލް މަޤުދިސްގެ ޚިދުމަތަށްޓަކައި، އެހެން ހުރިހާކަމަކުން) މިނިވަންކޮށް، އިބައިލާހުގެ ޙަޟުރަތަށް ޚާލިޞް ކުރުމަށް، ހަމަކަށަވަރުން، ނަދުރުގެންފީމެވެ. ފަހެ، އަޅުގެ ކިބައިން (އެކަން) ޤަބޫލު ކުރައްވާނދޭވެ! ހަމަކަށަވަރުން، އިބައިލާހީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ. (35) ދެން، އެކަމަނާ، އެ ދަރިކަނބަލުންނާއިގެން ރައްކާވިހިނދު، ވިދާޅުވިއެވެ. އަޅުގެ ވެރިރައްބެވެ! ހަމަކަށަވަރުން، އަޅު ވިހޭ ދަރިޔަކީ، އަންހެން ކުއްޖެކެވެ. އެކަމަނާ ރައްކާވީ، ކޮންކަހަލަ ކުއްޖެއްކަން ﷲ މޮޅަސް ދެނެވޮޑިގެންވެތެވެ. (އެކަމަނާ ދެންނެވިއެވެ.) ފިރިހެންކުއްޖަކު އަންހެންކުއްޖަކާ އެއްފަދައެއްނޫނެވެ. އަދި، ހަމަކަށަވަރުން، އެ ދަރިކަނބަލުންނަށް މަރިޔަމް އޭ ނަންދީފީމެވެ. އަދި، ހަމަކަށަވަރުން، ރަޙުމަތުން ބޭރުކުރައްވާފައިވާ ޝައިޠާނާގެ ކިބައިން، އެ ދަރިކަނބަލުންނާއި، އެ ދަރިކަނބަލުންގެ ދަރިފަސްކޮޅު، ރައްކާތެރިކޮށްދެއްވުމަށްއެދި، އިބަރަސްކަލާނގެ ޙަޟުރަތަށް ދަންނަވަމެވެ. (36)”\nމިއާޔަތުން ލިބިދޭ އެއްފިލާވަޅާކީ ކޮންމެ ކޮންމެ މަސައްކަތަކީ ދެޖިންސަށް އެކަށީގެންވާ ކަމެއް ނޫންކަމެވެ. އެހެންކަމުން އެމީހަކާ ހަވާލުކުރަންވާނީ އެމީހަކާ އެކަށީގެންވާފަދަ ކަމެއް ކަމެވެ.


އެޑްމިން – Page 120 – Liyuntheringe Gulhun\nVisitors online  125:users  0guests  80bots  45The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއެއް ހާސް އަހަރު (ހަތް ވަނަ ބައި)\n5 ޖޫން 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2556\nއަޙުމަދު ރަޝީދު، ރިކާޒް، ލ. ފޮނަދޫ(3 ޖޫން 2014 (އަންގާރަ) ދުވަހު ޝާއިޢުކުރި ބަޔާ ގުޅޭ)\nއަހަރެން ކަލޭ މަރައެއް ނުލާނަން. މި ވަގުތަށް އެ ކަން އޮތީ އެހެން!!”\n“އަސްލުގައި ވެސް ތަ؟” ޔަޤީން ކުރުމަށް ބިޝާރާ ސުވާލު ކުރިއެވެ.\n“އަހަރެން މިބުނީ އިހަށް މިވަގުތަށް ކަލޭ މަރައެއް ނުލަނަމޭ!” ޔަރަސް ކުޅެއް ޖަހަމުން ބުންޏެވެ. “އަހަރެން އަދި މުޅިއަކުން ނުނިންމަން ކަލެއަށް އިތުބާރު ކުރެވޭ ވަރު ވެއްޖެކަމަކަށް. ކިހިނެތް މަށަށް އެނގޭނީ ތީ ކަލޭ އަހަރެން މައިތިރި ކުރުވަން ހަދަހަދައިގެން ދެއްކި ކޫސަނި ވާހަކަތަކެއް ނޫން ކަމެއް ވެސް؟”\nޗެރީ ބޭނުންކުރުމުން ކެންސަރު ސެލްތައް އަމިއްލައަށް މަރުވޭ\n5 ޖޫން 20141 ޚިޔާލުޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 3070\nޙަސަން ލުޠުފީ، ރަންފަސް، ސ. ހިތަދޫ\nޗެރީ ބޭނުންކުރުމުން ކެންސަރު ސެލްތައް އަމިއްލައަށް މަރުވާކަމަށް އެމެރިކަން އިންސްޓިޓިއުޓް ފޮރ ކެންސަރ ރިސާރޗްގެ އެންމެފަހުގެ ހޯދުންތަކުން ދައްކައިފިއެވެ. އެހެންކަމުން ޗެރީގައި ހިމެނޭ މާއްދާތަކަކީ ކޮބައިތޯ ބަލައިލުމަކީ މުހިންމު ކަމެއްކަމުގައި ދެކެމެވެ.\nއެންމެ ރީތި ވާހަކަ (5)\n4 ޖޫން 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2334\nއަޙްމަދު އަޖްމަލް ޙާމިދު (3 ޖޫން 2014 (އަންގާރަ) ދުވަހު ޝާއިޢުކުރި ބަޔާ ގުޅޭ)\nކަންޢާނުން ފުރައިގެންދިޔައީ އެގާރަ އަޚުންނެވެ. އެނބުރި އައީ ނުވައެކެވެ. އެނބުރި އައީ މީހުން އެމީހުންގެ ބައްޕާފުޅާ ބައްދަލުކުރީ ހިތާމަވެރި ޚަބަރަކާއިގެންނެވެ. “އަހަރެމެންނަށް އެނގިފައިވާކަމަކަށް ނޫނީ، އަހަރެމެން ހެތްކެއް ނުވަމެވެ. ޣައިބުގައިވާ ކަންތައް ދަންނަބަޔަކު ކަމުގައި އަހަރެމެން ނުވަމުއެވެ.” އެމީހުން ޔަހޫޛާ ކިޔައިދިންގޮތަށް ބަހުން ބަހަށް އެކަލޭގެފާނުގެ އަރިހުގައި ދެންނެވިއެވެ. ޔަޢުޤޫބްގެފާނުގެ ބަރަކާތްތެރި މޫނުފުޅުން ޝައްކުގެ ކުލަވަރު ފާޅުވިއެވެ. ކުދިވާހަކަ (51)\nކިޔާފައިވާ ޢަދަދު: 3727\nޢައްބާސް އިބްރާހީމްކުޑަކުޑަ ޓައުނަކަށްދިޔަ ރިޕޯރޓަރަކު، އެތާނގެ ބައެއް މީހުންނާ ސުވާލުކުރަމުން ގެންދިޔައެވެ. އެމީހުންނަށް އެޓައުންގެ މޭޔަރު އެނގޭތޯއެވެ.\n“އޭނާއަކީ ދޮގުހަދާ ޙީލަތްތެރިއެކެވެ.” ވިޔަފާރިއަކު ޖަވާބުދިނެވެ.\n4 ޖޫން 2014ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1694\nއިގިރޭސި ސަރުކާރުގެ ވަފުދުގެ އަރިހަށް މޫންލައިޓް މީހެއް “….ނުކެރޭނެ!”\nނޫސް ވިދާޅުވާ ބޭފުޅުންނަށް އެގިވަޑައިގަންނަވާނޭ ފަދައިން 1977-4-30 ގައި އިގިރޭސި ސަރުކާރުގެ ވަފްދެއް މާލެއަށް ޒިޔާރަތް ކުރެއްވިއެވެ. އެވަފްދުގައި ވަޑައިގަތީ މިނިސްޓްރީ އޮފް އޮވަރސީޒް ޑިވެލޮޕްމެންޓް އިކޮނޮމިސްޓް މިސްޓަރ ޖީ.އޭ.ބްރިޖަރއާއި އިންޖިއަރިން އެޑްވައިޒަރ މިސްޓަރ ޖީ.އޭ. ވިލިއަމްސްއާއި އިގިރޭސި އެމްބެސީގެ 1 ވަނަ ސެކްރެޓެރީ މިސްޓަރ ޕާޓްރިޖް އާއި އަދި މީގެ ކުރިންވެސް މާލެއަށް ޒިޔާރަތްކުރައްވާފައިވާ ބޭކަލަކު ކަމުގައިވާ މިސްޓަރ ޖޭ.ޑަބްލިޔޫ.ރިޖަސް އެވެ.\nހަލާކުވެފައިވާ ހިތެއްގައި އެހެން ލޯތްބެއް (26)\n3 ޖޫން 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2924\nޢަލީ ޝަރީފު، ހ. ފިލިގަސްދޮށުގެ(28 މެއި 2014 (ބުދަ) ދުވަހު ޝާއިޢުކުރި ބަޔާ ގުޅޭ)\nބްރައިނީގެ ކުރިމައްޗަށް މިއައި ޗެލެންޖަށް އޭނާގެ ކޮލާއި ލޮލުގެ ކުލަ ބަދަލުވެގެން ދިޔައެވެ. އާނއެކެެވެ. މިބާވަތުގެ ކަމެއްގައި ބްރައިނީ ފަހަރެއްގައި ވެސް ދެެރަވެފައެއް ނެތެވެ.\n“އެހެން ނަމަވެސް ފަރުވާލެއް ނެތެެވެ. ކަލާ މަރުވުމަކަށް އަޅުގަނޑު ނޭދެމެވެ. އަޅުގަނޑު އެދޭ ގޮތަކީ ކަލާގެ ޢުމުރު ދިގުވުމަށެވެ. ރީތި ހުދު ތުބުޅިއެއް ލިބެންދެން ދިރިހުރުމެވެ. އަޅުގަނޑަށް އެ ތުބުޅީގައި ފުނާ އަޅަން ޖެހޭނެ ނަމަވެސް އަޅުގަނޑު އެދެނީ އެ ކަމެވެ.” ބްރައިނީ ހީނލާން މަސައްކަތް ކުރިއެވެ.\nއޭރުގެ ފަތްފުށްތަކުން…. (74)\n2 ޖޫން 2014ބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 1947\nސިގިރެޓް އަށާއި މިޔުޒިކްއަށް ލޯބިކުރައްވާ ލީޑަރް\nއޮނަރަބްލް އަލްއުސްތާޛު ޢަބްދުﷲ ޙަމީދު (ނ.ޢ.ޢ.ވ) އަކީ، މޮޅު ލިޔުންތެރިއެކެވެ. ކުޅަދާނަ ވާހަކަދެއްކުންތެރިއެކެވެ. ޅެންވެރިއެއްވެސް މެއެވެ. ދިވެހިބަހާއި އަދަބިއްޔާތަށް ގިނަގުނަ ޚިދުމަތްތަކެއް ކޮށްދެއްވާފައި ޚިދުމަތްތެރިއެކެވެ. ތަފާތު ނޫސް މަޖައްލާތަކަށް ގިނަ ލިޔުންތަކެއް ލިޔުއްވައި އަދި ތަރުޖަމާ ކުރައްވާފައިވާ ބޭފުޅެކެވެ. އެމަނިކުފާނުވަނީ ރާއްޖޭގައި ނުކުތް ގިނަ ނޫސް މަޖައްލާތަކަށް ލިޔުއްވާފައެވެ. އަދި މަޖީދިއްޔާ މުސްކުޅި ދަރިވަރުންގެ ޖަމްޢިއްޔާގެ މަޖައްލާ “ޢިލްމީ އޮއިވަރު”އާއި ދިވެހިބަހާއި ތަރީޚަށް ޚިދުމަތްކުރާ ޤައުމީ މަޖިލީހުގެ މަޖައްލާ “ފަތްތޫރަ”އާއި ދިވެހި ނާދީގެ މަޖައްލާ “ހުވަނދު”ގެ މުޙައްރިރުކަންވެސް ކުރައްވައިފައިވެއެވެ.\nއެންމެ ރީތި ވާހަކަ (4)\n2 ޖޫން 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2406\nއަޙްމަދު އަޖްމަލް ޙާމިދު (30 މެއި 2014 (ހުކުރު) ދުވަހު ޝާއިޢުކުރި ބަޔާ ގުޅޭ)\nއެކަލާނގެ އެކަލާނގެ އަޅާގެ ކެތްތެރިކަމުގެ ދަރުމަ ދުނިޔޭގައި ދެއްވިގޮތް ބައްލަވާށެވެ! ޖަލުގައި ނިކަމެތިކުރެވި ދެރަކޮށްލެވި ހިތްދަތިކަން އިޙްސާސްކުރެއްވިއެވެ. ނަމަވެސް އަދު އެކަލާނގެ ރަޙްމަތްފުޅުގެ އަރާމުކަން އިޙްސާސްކުރައްވަނީއެވެ. ވިސްނަވާށެވެ. އެކަލޭގެފާނު ޖަލަށް ނުލެވުނު ނަމަ އެ މަތިވެރި މަޤާމެއް ނުލިބުނީހެވެ. ޒުލައިޚާ ހިތްޕުޅުން އެކަލޭގެފާނު އެ ވައްޓާލެވުނީ އަރައިވަޑައިނުގެންނެވޭނޭފަދަ ފުން ވަޅުގަނޑަކަށެވެ. ނަމަވެސް މާތް ﷲ ގެ ރަޙްމަތްފުޅުން އަދު އެ ހުންނެވީ ކުރިއަށްވުރެ ވެސް އުހުގައެވެ. އެހެނީ ކޮންމެ ޢިލްމުވެރިޔެއްގެ މައްޗަށް ހުރިހާ ކަމެއް މޮޅަށް ދެނެވޮޑިގަންނަވާ ކަލާނގެ ވޮޑިގެންވެއެވެ. އެ ކަލާނގެ ތަޤްދީރުގެ ފުރިހަމަކަމާއެވެ. ތަދްބީރުގެ މޮޅުކަމާއެވެ.\nއެއް ހާސް އަހަރު (ހަވަނަ ބައި)\nކިޔާފައިވާ ޢަދަދު: 2816\n(31 މެއި 2014 (ހޮނިހިރު) ދުވަހު ޝާއިޢުކުރި ބަޔާ ގުޅޭ)\n“ހަމަ މިހާރު ކަލޭގެ ވާހަކަ އަހަންނަށް ކިޔައިދީ، އެހެން ނޫނީ އަހަރެން ކަލެޔަށް ކޮންމެފަދަ އަނިޔާއެއްވެސް ދީފާނަން. އަދި ކަލޭ މަށަށް ދޮގު ހެދިކަން އެނގިއްޖެއްޔާ ‘އަނިޔާ’ އޭ މިކިޔާ ލަފުޒު ގެ މާނަ އެއަށްވުރެވެސް ވޭން ހުރި އެއްޗަކަށް މާނަ ބަދަލުވާހަައި އަނިޔާ ކޮށްލާނަން!”


BREAKING NEWS: Muvvazafu Vakikurun - MPL CEO Hehdhevee Ithurufulheh - Vaguthu\nޝާހިދު އަލީ - ފޮޓޯ: މިހާރު\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހާއި، ރައީސް ނަޝީދުގެ އަބުރާއި ބެހޭތީ އިއްޔެ އައްޑޫ ސިޓީ ހިތަދޫ ޕޯޓްގެ މުވައްޒަފު ވަޒީފާ އިން ވަކިކުރަން ފޮނުވި ޗިޓްގައި އޭނާ ވަޒީފާ އިން ވަކިކުރީ ރައީސް ޞާލިހާއި ރައީސް ނަޝީދުގެ އަބުރަށް ހުތުރުވާ ގޮތައް ވާހަކަދެއްކުމުން ކަމަށް ލިޔެވުނީ އިދާރީ އޮޅުމަކުން ކަމަށް އެމްޕީއެލްގެ ސީއީއޯ ޝާހިދު އަލީ ވިދާޅުވުމަކީ އިތުރުފުޅެއްކަން ހާމަވެއްޖެއެވެ.\nމުވައްޒަފު ވަޒީފާ އިން ވަކިކުރުމާއި ގުޅޭ ގޮތުން ޝާހިދު އިތުރުފުޅު ހެއްދެވިކަން ހާމަވީ، އެމުވައްޒަފަށް މީގެ ކުރިން ފޮނުވާފައިވާ އިންޒާރުގެ ތިންވަނަ އިންޒާރުގައި ވެސް އޭނާ އާއި ގުޅޭ މައްސަލަ އަކީ ސަރުކާރުގެ ސިޔާސަތުތަކަށް ފާޑުކިޔުމާއި، ރައީސް ޞާލިހާއި ރައީސް ނަޝީދަށް ފާޑުކިޔުން ކަމަށް ބުނެފައި އޮތުމުންނެވެ.\nއެއިންޒާރުތަކުގައި ވެސް އޭނާ އެކަންކަން އިސްލާހް ނުކޮށްފިނަމަ ވަޒީފާ އިން ވަކިކުރާނެ ކަމަށް ބުނެފައިވެއެވެ. ވަޒީފާ އިން ވަކިކުރި މުވައްޒަފު މިހާރު ވަނީ އޭނާ ވަޒީފާ އިން ވަކިކުރުމުގެ ކުރިން ދިން އިންޒާރުގެ ލިޔުން ވެސް މީސް މީޑިއާގައި އާއްމު ކޮށްފައެވެ.\nޝާހިދު ސޮއި ކުރައްވާ ޕޯޓް ލިމިޓެޑްގެ މުވައްޒަފު ވަޒީފާ އިން ވަކިކުރަން ފޮނުވި ޗިޓްގައި ބުނެފައި ވަނީ މުވައްޒަފު ވަޒީފާ އިން ވަކިކުރީ ރައީސް ޞާލިހާއި، ރައީސް ނަޝީދަށް މީސް މީޑިއާގައި ފާޑުކިޔުމުން ކަމަށެވެ.\nނަމަވެސް މައްސަލަ ހޫނުވުމުން ޝާހިދު މިރޭ ވިދާޅުވީ އެމުވައްޒަފު ވަޒީފާ އިން ވަކިކުރީ ކުންފުނީގެ ކޯޑް އޮފް ކޮންޑަކްޓް ޕޮލިސީއާ ހިލާފުވުމުން ކަމަށެވެ. ނަމަވެސް އެކަމުގެ އިތުރު ތަފްސީލެއް އޭނާ ނުދެއްވައެވެ.\n"ފުރަތަމަ ޗިޓަކީ އިދާރީ ގޮތުން ހެދިފައި އިން މިސްޓޭކެއް. އެކަން ރަނގަޅު ކޮށްފައި ވާނީ ފަހުން. އޭގައި ލިޔަން ޖެހޭ އިބާރާތް ނޫން އިބާރާތެއް ބޭނުންކޮށްފައި ވަނީ،" ޝާހިދު ވިދާޅުވިއެވެ.\nޕޯޓް ލިމިޓެޑްގެ މުވައްޒަފު ވަޒީފާ އިން ވަކިކުރި މައްސަލައިގައި ގިނަ ބަޔަކު ގެންދަނީ ސަރުކާރަށް ފާޑުކިޔަމުންނެވެ.\nޖޫން 4, 2020 00:27\nވޯޓްހޯދަންވެސް ހެދީދޮގު. ރިޒޯޓް މުވައްޒަފުންނަށް ކޮންމެރެޔަކު ރަށަށްދެވޭނޭކިޔާފަވެސް ހެދީދޮގު. މިނިމަމްވޭޖޭ ކިޔާފަވެސް ހެދީދޮގު. ޙިޔާލުފާޅުކޮއްގެން ވަޒީފާއިން ވަކިނުކުރާނަމޭ ކިޔާފަވެސްހެދީ ދޮގު. ވައްކަން ނުކުރާނަމޭ ކިޔާފަވެސް ހެދީދޮގު. އެމީހުންގެ މީހުނަށް ފުލެޓާ ވަޒީފާޔާދޭނީ އިންސާފުންނޭ ކިޔާފަވެސްހެދީ ދޮގު.\nނުވިތާކަށް ކާޕެޓުންނާ ކަދުރުންކުރީ ވައްކަން. ބަލަންމިތިބީ އަދި. ވަކިވަރެއްވާންދެން ތިބެވޭނީ. އަހަރެމެން ރުޅިނާރުވާ. ނޫނީ ދެވަނަފަހަރު ހަމަ އެކަށިން ރީނދޫވެރިކަމަށް ނިމުމެއްގެންނަންޖެހިދާނެ. މަވެސްދިނިންވޯޓް. އެހެންވެ ބުނެލީ.\nޖޫން 4, 2020 01:20\nމީ ހާދަ ފިނޑިމީހެއް. ބަލަ ކު ރިއްޔާ ކު ރިކަން ބުނަންވީނު ކޮން ބަހަނާ އެއް މިހާ ރު ތި ދައްކަނީ\nސިޓީ ތަކުގަ ސޮއި ކު ރާއި ރު މި ސޮއި ކު ރެވެނީ ކޮން އެއްޗެއްގައި ކަން ނޭންގޭ މީހުން ތި ތަންތާ ނުތިބޭނީ.\nޖޫން 4, 2020 01:30\nޝާދިހު ބަލިވެއްޖެ! ރައްޔިތުންނަށް ޚިދުމަތް ފޯރުކޮށްދިނުމަށް މަޤާމުތަކަށް އަންނަމީހުން މަކަރާ ހީލަތް ކަންކަމަށް ހަދަންޏާ ފާޑުކިޔާނީ ރައްޔިތުން އެ މިނިވަންކަން ލިބެންޖެހޭނެ.\nޖޫން 4, 2020 01:43\nއެއްވެސް މީހެއްގެ އަބު ރައްއަރައިގެން ނުވާނެ..އަބުރައް އަރައިގަތުމާއި ހިޔާލުފާޅުކުރުން މީ2ކަމެއް..އަބުރައްއަރައިގެން ނުވާނެ.\nޖޫން 4, 2020 13:16\nޢަބުރުގެ ގާނޫނޭއް ނޯންނާނެ.\nޖޫން 4, 2020 01:45\nނަސީދުގެ ފަހަތުގަ ފުރާނަ އަޅުވާފަ ހުރި އެެއްްވެސް އިންސަނެއް ނުހުންނާނެ ތެދެއްހަދާ\nޖޫން 4, 2020 03:12\nފަސްބައިގާ ސޮއި ކުރެވޭއިރުވެސް އޯކޭ\nޖޫން 4, 2020 03:51\nމަ ކަލޯ ތަ ހިތަދޫ ޕޯޓް އެމްޑީ އަކީވެސް.\nޖޫން 4, 2020 04:31\nކިނބުލާއި އަންނި މެންގެ ސަރުކާރަކުން ތެދެއްހެދުންއެއީ ނެތްކަމެކެވެ. ތަރައްގީއަކީ ހައިމާރކެއް ނޫނޭ ކޮންކްރީޓެއް ނޫނޭބުނީ ތަރައްގީއަކީ ގަލަމެއް ބޭސްގުޅައެއް އެކަމު މިމީހުންވެސް އުޅެނީ ކޮންކްރީޓާއި ހައިމާކު ނުގެނެވިގެން\nޖޫން 4, 2020 05:26\nތީ ރަތްލާޖެހި އައްޑޫ މީހެކޭ، ހަދާނެތަ ތެދެއް! އައްޑޫ މީހުންގެ ކަށީގަޔާ މަދު ގަހިފާފަހުރި ކިމެއް ދޮގުހެދުމަކީ.\nޖޫން 4, 2020 06:11\nބަފާ ކަތީބުކަން ކުރީވެސް އެގޮތަށް އަހަރުމެން ހައިރާން އެއްނުވޭ އަލަގަހަކުން ކެއުނިރެއްނުފަޅާނެ\nޖޫން 4, 2020 06:19\nމީހުން ދޮގުވެސް ހަދާ އެކަމަކު ތިދެން ބޮޑުވަރެއް.\nޖޫން 4, 2020 06:31\n"ފުރަތަމަ ޗިޓަކީ އިދާރީ ގޮތުން ހެދިފައި އިން މިސްޓޭކެއް. އެކަން ރަނގަޅު ކޮށްފައި ވާނީ ފަހުން. އޭގައި ލިޔަން ޖެހޭ އިބާރާތް ނޫން އިބާރާތެއް ބޭނުންކޮށްފައި ވަނީ،"\nއިދާރީ އޮޅުން އިސްލާހުކޮށލާ ޕއރޮމޯޝަން ލެޓަރ އަކަށް ހަދާލާ\nޖޫން 4, 2020 07:48\nސާހިދު ކަލޭ ތިޔަ ވަޒީފާ އިން ވަކިކޮއްފާނެތީ ހާދަބިރެކޭ ތިޔަގަންނަނީ. ކަލޭ ނަސީދު ދެކެހާދަބިރެކޭ ތިޔަގަންނަނީ. ބަލަ ތިބޭފުޅާ ބުނިގޮތަށޭ ލިޔެފައެއޮތީ. އެ ލިޔުން ލިޔުނު މުއައްޒަފު ގޯސްނުކޮއްބަލަ.\nޖޫން 4, 2020 08:27\nއިދާރީ އޮޅުމަކުން ކަމަށް އެމްޕީއެލްގެ ސީއީއޯ ޝާހިދު އަލީ ވިދާޅުވުމަކީ އިތުރުފުޅެއްކަން ހާމަ މިފަހަރުތިވީތާ. ކޮބައިނުވާފަހަރު ގެ ހާލަތު. ނިކަމެތި މީހާ ރޯލާފައި ދާންޖެހޭނީ ގެއަށް. ފެނަކަ ، ސްޓެލްކޯ ރައްޔިތުންނަށް ޒަރުދޭ ކުންފުނިތަކެއް ، މިދެންދެވީ މިބާވަތުގެ ވަޒީފާއާއި ގުޅޭ ޒަހަރު\nޖޫން 4, 2020 10:26\nދޮގުހެދުމަކީ މިސަރުކާރުގެ މާޤމުގެ އެއއމެބޮޑު އެއް މަސްއޫލިއްޔަތު...\nޖޫން 4, 2020 14:10\nތިޔަ ޝާހިދަކީ ކޮންމެ ސަރުކާރެއްގައިވެސް ވެރިންނަށް ސަނާކިޔާގެން ،އެމީހުން ނުބުނާ ކަންތައްވެސް ކޮށްގެން ތާއީދު ހޯދަން އުޅޭ މީހެއް.\nޖޫން 4, 2020 15:23\nއެމް ޑީ ޕީ ބޭފުޅުން އިތުރުފުޅެއް ނުހައްދަވާނެއެވެ. އިތުރަށް ވިދާޅުވެވޭ ވާހަކައެވެ. ރައީސް ނަޝީދު ވެރިކަމުން ފޭބީ އަމިއްލައަށް. ފަހުން އިތުރަށް ވިދާޅުވި ވާހަކަ އަކީ ބިރުދައްކައިގެން ވަކި ކުރުވީކަން\nޖޫން 4, 2020 22:25\nމުޅިންވެސް ހެދޭނީމިސްޓޭކޭ އުޑެއް ބުޑެއް ނުދަންނަ މަގުމަތީގަ ހަޅޭ ލަވަމުން ދުވާ އެކްޓް ވިސްޓުންނަ ރައްޔިތުންގެ ހިއަސާވާކުންފުނިތައް ހަވާލް ކުރީމަ ވާނެ ހަޔެތި ތިވަނީ ހަޖަމެއް ނުކުރެވޭނެ ރައްޔިތުން އެއްޗިހިކިޔީމަ އެކަކައްވެސް މުސާރަ މިނަގަނީ ރައްޔިތު މީހާ ގުދާރުބިންދާލައިގެން ހޯދާ ފައިސާކޮޅައް ގާނޫނެއްގެ ހިޔަލުން ޖީއެސްޓީގެ ނަމުގައި ނަގާ ޖިޒީން ނަގާ 6% ރުފިޔާއިން ބޮޑުމުސާރަޔާ އިނާޔަތާ ވޯޓް ހޯދަންވީމަ ރައްޔިތުން ކައިރީގައި ސުޓަންޓް ޖައްސަން މިކިޔަނީ އޭނާކާލީ މީނާކާލީ މަވެސް ކާންބޭނުން މިތަންކޮޅު ރައްޔިތުން ނައް އަޑުނީވެނީ ކަން ކުރަނީ އެހެން ސަރުކާރު ލިބުނީމަ


ސީ.އެމް.އެސް.ޕީ 01 ކޯހުގެ ޕީ.އޯ.ޕީގެ އެންމެ ފަހު ފަރިތަކުރުންތައް ނިންމާލައިފި\nއިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް) އިން ކުރިއަށް ގެންދިޔަ “ކަސްޓޯޑިއަލް މެނޭޖްމަންޓް އެންޑް ސެކިއުރިޓީ ޕްރޮގްރާމް 01″ ނިންމުމުގެ ރަސްމިއްޔާތަށް ވާންޖެހޭ އެންމެ ފަހުގެ ތައްޔާރީތައް މިރޭ ކުރިއަށް ގެންގޮސްފިއެވެ.\nމިރޭ މާފުށީ ޖަލުގެ ފުޓްބޯޅަ ދަނޑުގައި ކުރިއަށް ގެންދިޔަ މި ރަސްމިއްޔާތު ބައްލަވާލެއްވުމަށް ކޮމިޝަނަރ އޮފް ޕްރިޒަންސް މުޙައްމަދު ޙުޝާމް ޒިޔާރަތް ކުރެއްވިއެވެ. މި ޒިޔާރަތުގައި ރަސްމިއްޔާތުގައި ރަނގަޅު ކުރަންޖެހޭ ބައެއް ކަންކަން ފާހަގަ ކުރައްވައި އެކަންކަން އިސްލާހް ކުރެއްވިއެވެ.\nމިއީ އައިކޯސްޓް އިން “ކަސްޓޯޑިއަލް މެނޭޖްމަންޓް އެންޑް ސެކިއުރިޓީ ޕްރޮގްރާމް” ގެ ނަމުގައި ކުރިއަށް ގެންދިޔަ ފުރަތަމަ ކޯހެވެ. މި ކޯހުގައި 20 ދަރިވަރުން ބައިވެރި ވެފައި ވެއެވެ. މި ޓްރެއިނިންގ ހިންގާފައިވަނީ 02 ސެޕްޓެމްބަރ 2015 އިން 28 ޑިސެމްބަރ 2015 އަށް، މަފުށީ ޖަލުގައި ހުންނަ އައިކޯސްޓްގެ ޓްރެއިނިންގ ގްރައުންޑް ގައެވެ.\nމި ކޯހުގެ ދަސްވެނިވުމުގެ ރަސްމިއްޔާތު އޮންނާނީ މާދަމާ ރޭ 20:30 ގައި މާފުށީ ޖަލުގައެވެ.


Thuhumathu thah Azima dhogu kuravaifi\nތުހުމަތުތައް އާޒިމާ ދޮގު ކުރައްވައިފި\nކުރީގެ ބަންޑާރަ ނައިބު، އާޒިމާ ޝަކޫރުު\nހުޅުމާލޭ ފަޅު ތެރޭގައި އަޅާފައި އޮތް ސަފާރީއެއްގައި ކެންޔާގެ އަންހެނަކު ރޭޕް ކޮށްފައިވާ ކަމަށްބުނެ ވެބްސައިޓެއްގައި ޖެހި ލިޔުމަކަށް މައުލޫމާތު ދީފައި ވަނީ، ކުރީގެ ބަންޑާރަ ނައިބު އައިޝަތު އާޒިމާ ޝަކޫރު ކަމަށް އެ ވެބްސައިޓުން ބުނުމުން އެ ތުހުމަތުތައް އާޒިމާ ދޮގު ކުރައްވައިފި އެވެ.\nކެންޔާގެ އަންހެން މީހާއަށް ޖިންސީ ގޯނާކުރި ކަމަށް ބުނާ މައްސަަލަ ފުލުހުންނަށް ހުށަހެޅީ 26 ޖޫން ވީ ދުވަހުގެ ފަތިހު 5:00 ހާއިރު އެވެ. އަދި އެ މައްސަލާގައި ތުހުމަތުވާ ދެ މީހަކު ހައްޔަރު ކުރުމަށް ފަހު ކުއްލި ގޮތަކަށް ވަނީ ދޫކޮށްލައިފަ އެވެ. އެ މީހުން ދޫކޮށްލީ "ނުފޫޒުގަދަ" ބައެއް ކަމަށް ބުނެ ފުލުހުންގެ އިސްވެރިން އަންގައިގެން ކަމަށް އަޑުތައް ފެތުރިފައި ވެ އެވެ.\nކެންޔާ އަންހެން މީހާއާ ހަވާލާދީ އެހެން ނޫސްތަކުގައި އެކި މައުލޫމާތު ފަތުރާފައިވެ އެވެ. ނަމަވެސް ފުލުހުން ބުނާ ގޮތުން، އެއްވެސް ނޫހަކަށް އަންހެން މީހާ އިންޓަވިއުއެއް ނުދެ އެވެ.\nކެންޔާ އަންހެން މީހާގެ ވާހަކަ ހިމެނޭ ތަފުސީލުކޮށް ވެބްސައިޓެއްގައި ޖެހުުމުން ސަރުކާރާއި ފުލުހުންނަށް ފާޑުކިޔުން އަމާޒުވި އެވެ. ނަމަވެސް، ފުލުހުން ވަނީ އެ އަންހެންމީހާ އިންޓަވިއު އެއް ނުދޭ ކަމަށް ބުނެފަ އެވެ. ނަމަވެސް އެ ވެބްސައިޓުން އެ މީހުންގެ ލިޔުން ދިފާއުކޮށް ހެކި ހުރި ކަމަށާއި އެކަން ސާބިތު ކުރާނެ ކަމަށް ބުނެ ބަޔާނެއް ނެރުނެވެ.\nނަމަވެސް އޭގެ ދުވަސްތަކެއް ފަހުން ރޭ އެ ވެބްސައިޓުން ނެރުނު ބަޔާނެއްގައި ވާހަކަ ބަދަލުކޮށް ބުނެފައި ވަނީ "ސަފާރީގައި ރޭޕް ކުރި އަންހެން ކުއްޖާގެ ދުލުން އެ ބިރުވެރި ނުބައި އަމަލާއި އަދި ބޭއިންސާފުގެ ވާހަކަތައް" ނަމުގައި ލިޔެ ޕަބްލިޝް ކުރި ލިޔުމަށް ސީދާ ވިކްޓިމް ގެ ފަރާތުން ގެނެސްދޭނެ ކަމަށް ބުނެ ވަރަށް އިތުބާރު ކުރެވޭ ގޮތަކަށް މައުލޫމާތު ދީފައިވަނީ ކުރީގެ ބަންޑާރަ ނައިބު އައިޝަތު އާޒިމާ ޝަކޫރު ކަމަށެވެ. އަދި އެ ވެބްސައިޓުން ފަހުން ބެލި އިރު ސަފާރީގައި ހިނގާފައިވަނީ ރޭޕެއް ނޫންކަ މަށެވެ.\nމި ތުހުމަތުތަކާ ގުޅިގެން އާޒިމާ އޭނާގެ ފޭސްބުކް ޕޭޖްގައި ލިޔުއްވި މެސެޖެއްގައި ވިދާޅުވީ، ތުހުމަތުތަކަކީ ކަނޑައެޅިގެން ދޮގެއް ކަމަށާއި އެއްވެސް ނޫހަކާ ވާހަކަ ދައްކާފައި ނުވާނެ ކަމަށެވެ.\n"މި މައްސަލައިގައި އަޅުގަނޑު ގާނޫނީ ފިޔަވަޅު އަޅާނަން... އަޅުގަނޑު މައުލޫމާތު ދިނިއްޔާ ދިން ގޮތަކާއި ވާހަކަ ދެއްކި މީހަކާ ހުންނަން ވާނެ ނޫންތޯ؟،" އާޒިމާ ލިޔުއްވާފައިވެ އެވެ.\nއާޒިމާ ޝަކޫރު ސަފާރީ ރޭޕް\n"އިމްރާނަށް ނޯޓިސް ފޮނުވަން ޖެހޭ"\n"އިދިކޮޅުގެ ހުސްބުޅީގައި އެމްޑީޕީ ނުގަންނާނެ"\nއިމްރާން ވަކި ކުރަން އިދިކޮޅުން ހުށަހަޅައިފި\nއިމްރާނަށް ގޯސްވީ ނޫސްވެރިން


Foldable Phone akee Faiyjehiphone | Mihaaru\nވާވޭ މޭޓް އެކްސް: ފަތްޖެހިފޯނުތައް އުފައްދަން ކުންފުނިތައް ކިޔޫގައި\n16 އެޕްރީލް 2019 - 07:073comments\nއަަހަރެމެންގެ ތެރެ އަށް މުޅިން އަލަށް ތައާރުފުވާ، ބޭނުންކުރަންޖެހޭ ބައެއް ތަންތަނާއި ތަކެއްޗަށް ކިޔަން ދިވެހި ނަންތަކެއް ނުހުރެ އެވެ. މި ފަދަ ހާޖަތެއް ޖެހުމުން، އޮތީ އެކަށޭނަ ނަމެއް މުޅިން އަލަށް އުފައްދާށެވެ. މި ގޮތަށް ނަމެއް ހެދުމުން ބައެއް ފަހަރު ބަލައިގަންނަން އުނދަގޫ ނަންތައް ހެދިފައި އެބަހުއްޓެވެ. ނަމަވެސް، (complex) "އެކުވެނި" (sports complex) "ކުޅިވަރު އެކުވެނި" ކަހަލަ ރީތި އަދި ބަހުގެ ތެރެއަށް ފަސޭހައިން ވަދެގެންދާ ނަންތައް ވެސް އެބަހުއްޓެވެ.\n"ފޯލްޑަބްލް ފޯން"ތައް ތައާފުރުވަނީ އެވެ. އެ އަށް ކިޔާނެ ދިވެހި ނަމެއް ނެތެވެ. މި ފަދަ ސްމާޓް އާލާތްތަކަށް ކިޔަން ރަނގަޅު ދިވެހި ނަމެއް ނެތުމަކީ ލިޔުންތެރިންނަށް ވަރަށް ދަތިވާ ކަމެކެވެ.\nމި އުޅެނީ "ފޯލްޑަބްލް ފޯން" އަށް ކިޔާނެ ރީތި ދިވެހި ނަމަކާ މެދު އަހަރެމެން ވެސް ބަހުސްކުރަން ޖެހިގެންނެވެ. އަހަރެމެންނަށް އެންމެ ކަމުދާ ކަމަށް ބެލެވުނީ "ފަތްޖެހިފޯން" އެވެ.\n"ފޯލްޑަބްލް ފޯން" އަށް ދިވެހި ނަމެއް ހޯދަން ކުރި މަސައްކަތުން އެންމެ ބޮޑަށް އަޅައިގަތީ "ފަތްޖެހިގޮނޑި" އަދި "ފަތްޖެހިއެނދު" ގަ އެވެ. މިއީ ޒަމާންތަކެއް ކުރިން ވަރަށް މަޝްހޫރު އަދި މިހާރު ވެސް ކޮންމެވެސް ވަރަކަށް ބޭނުންކުރާ އެއްޗެކެވެ.\nފަތްޖެހިގޮނޑި – ދިވެހި ބަހުގެ ރަދީފުގައި ފަތްޖެހިގޮނޑި މާނަކޮށްފައި ވަނީ މި ގޮތަށެވެ: "ލައްޕައި ހުޅުވޭ ގޮތަށް ހަދައި ފޮތި ފަދަ ތަކެތި ޖަހައިފައި ހުންނަ ގޮނޑި" އަދި އެއީ "ފޮތިޖެހި ގޮނޑި" ކަމަށް ވެސް ބުނެފައި ވެ އެވެ.\nފަތްޖެހިއެނދު – ދިވެހި ބަހުގެ ރަދީފުގައި ފަތްޖެހިއެނދު މާނަކޮށްފައި ވަނީ، އެއީ "ލައްޕައި ހުޅުވޭ ގޮތަށް ހަދައި ފޮތި ފަދަ ތަކެތި ޖަހައިފައި ހުންނަ އެނދު" ކަމަށް ބުނެ އެވެ. މިއީ މެންދުރު ދެބަނޑަށް ކައިގެން، ބަނޑުދަމާލަން އަރާމު އެނދެކެވެ.\nމި ނަންތަކަށް ބަލައި، ފޯލްޑަބްލް ފޯނަށް "ފަތްޖެހޭ ފޯނު" އޭ ނުކިޔައި "ފަތްޖެހި ފޯނު" ކިޔުން ކިހިނެއް ހެއްޔެވެ؟\nއިތުރު ލިޔުންތައް އެންޑްރޮއިޑް ސެމްސަންގް ސްމާޓް ފޯން ވާވޭ


Maldives National University ge S. Hithadhoo Campus ge management in Addu City Councilaa bahdhalu kurahvaifi\nދިވެހިރާއްޖޭގެ ޤައުމީ ޔުނިވަރސިޓީގެ ސ. ހިތަދޫ ކެމްޕަސްގެ މެނޭޖްމަންޓުން އައްޑޫ ސިޓީ ކައުންސިލާ ބައްދަލުކުރައްވައިފި\n25 ނޮވެމްބަރ 2020 1 year ago\nދިވެހިރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ)ގެ ސ. ހިތަދޫ ކެމްޕަސްގެ މެނޭޖްމަންޓުން މިއަދު އައްޑޫ ސިޓި ކައުންސިލާ ބައްދަލުކުރައްވައިފިއެވެ.\nމިއަދު ހެނދުނު ކައުންސިލް އިދާރާގައި ބޭއްވެވި މި ބައްދަލުކުރެއްވުމުގައި އެމް.އެން.ޔޫގެ ސ. ހިތަދޫ ކެމްޕަސްގެ އައު މެނޭޖަރ އަލްފާޟިލް އިދުހާމް ފަހުމީ ވަނީ އެ ކެމްޕަސްގައި ކުރިއަށް ރޭވިފައި ހުރި ޕްރޮގްރާމްތަކާ ގުޅޭ މަޢުލޫމާތު ކައުންސިލާ ހިއްސާކުރައްވައިފައެވެ.\nމިގޮތުން ޒުވާނުންނަށް ތަމްރީނު ބޭނުންވާ ދާއިރާތައް ދެނެގަތުމުގެ ގޮތުން ޓްރެއިނިންގ ނީޑް އެސެސްމަންޓެއް ހެދުމުގެ އިތުރުން އައްޑޫ ސިޓިގެ އެކިއެކި މުއައްސަސާތަކާ ބައްދަލުކޮށް، އެ މުއައްސަސާތަކަށް މި ހިނދަށް ބޭނުންވާ ތަމްރީނުތައް ދެނެގަނެ، ކުރު މުއްދަތުގެ ތަމްރީނު ކޯސްތައް ކުރިއަށްގެންދިއުމަށް ރާވާފައިވާ ކަމުގައި އަލްފާޟިލް އިދުހާމް ފަހުމީ ވިދާޅުވިއެވެ.\nމީގެ އިތުރުން ސ. ހިތަދޫ ކެމްޕަހަކީ ދިރާސާއަށް ބޮޑަށް އިސްކަންދޭ ކެމްޕަހަކަށް ހެދުމަށާއި، ކެމްޕަހުގެ މުދައްރިސުންނާއި ދަރިވަރުންގެ މެދުގައި ދިރާސާކުރުމުގެ އާދަ އާލާކޮށް އަށަގެންނެވުމުގެ މަސައްކަތް ކުރަމުންދާ ކަމަށްވެސް އަލްފާޟިލް އިދުހާމް ފަހުމީ ވިދާޅުވިއެވެ.\nމި ބައްދަލުވުމުގައި އަލްފާޟިލް އިދުހާމް ފަހުމީ އިތުރަށް ވިދާޅުވީ އަންނަ އަހަރުގެ ޖޫން މަހުގެ ތެރޭގައި އެމް.އެން.ޔޫގެ ސ. ހިތަދޫ ކެމްޕަހުގައި އައު ޕްރޮގްރާމްތަކެއް ފެށުމުގެ މަސައްކަތް ކުރަމުންދާ ކަމުގައެވެ. މިގޮތުން ނޫސްވެރިކަމުގެ ދާއިރާގެ ކޯސްތައް އަންނަ ޖަނަވަރީ މަހުގެ ތެރޭގައި ފެށުމަށް މަސައްކަތް ކުރަމުންދާ ކަމުގައި ވިދާޅުވެ، އައްޑޫގައި ފަތުރުވެރިކަމުގެ ކޯސްތައް ކުރިއަށް ގެންދެވުމުގެ މުހިންމުކަން އަލްފާޟިލް އިދުހާމް ފަހުމީ ފާހަގަކުރެއްވިއެވެ.\nމިއަދުގެ ބައްދަލުކުރެއްވުމުގައި ވާހަކަފުޅުދައްކަވަމުން މޭޔަރ، ޢަބްދުﷲ ޞާދިޤް ވިދާޅުވީ އައްޑޫ ސިޓީގައި ރިސާރޗް އިންސްޓިޓިއުޓެއް ޤާއިމުވުމަކީ މުހިންމު ކަމެއް ކަމަށެވެ. އަދި ދާދިފަހުން އައްޑޫ ސިޓީއަށް ޔުނެސްކޯ ބަޔޮސްފިއަރ ރިޒާރވްގެ ލަޤަބު ލިބުމާއި ގުޅިގެން، ތިމާވެށީގެ ދާއިރާއިން ދިރާސާކުރުމުގެ މުހިންމުކަން އިތުރުވެފައިވާ ކަމަށާއި، ދެމެހެއްޓެނިވި ތަރައްޤީއަށް މަސައްކަތް ކުރުމަށްޓަކައިވެސް ދިރާސާ ބޭނުން ބޮޑުކަން މޭޔަރ ފާހަގަކުރެއްވިއެވެ.\nމީގެ އިތުރުން މޭޔަރ ވިދާޅުވީ، އައްޑޫ ސިޓީގެ ހުރިހާ މުއައްސަސާތަކާއި އިދާރާތަކުންވެސް މަސައްކަތް ކުރަންވާނީ މި ސިޓީގެ ތަރައްޤީއަށް ކަމަށާއި، އިދާރާތަކުން ކުރައްވާ ކޮންމެ ކަމަކީވެސް ސިޓީގެ ތަރައްޤީއަށް ކުރެވޭ ކަމެއް ކަމުގައިވުން މުހިންމު ކަމަށެވެ.\nމިއަދުގެ ބައްދަލުކުރެއްވުމުގައި ސިޓީ ބާޒާރާއި، ސިޓީ ބުސްތާނާއި ގުޅޭގޮތުންވެސް ބައްދަލުވުމުގެ ބައިވެރިން ވަނީ މަޝްވަރާކުރައްވައިފައެވެ. އެގޮތުން ސިޓީ ބާޒާރު އިތުރަށް ފުޅާކުރުމުގެ ގޮތުން އިތުރު ތިން ފިހާރައާއި ކޮފީ ޝޮޕެއްގެ އިތުރުން ފާޚާނާ ބަރިއެއްވެސް އިތުރުކުރުމުގެ މަސައްކަތް ކުރައްވަމުން ގެންދަވާ ކަމުގައި އަލްފާޟިލް އިދުހާމް ފަހުމީ ވިދާޅުވިއެވެ.\nމިއަދުގެ ބައްދަލުކުރެއްވުމުގައި އައްޑޫ ސިޓީގެ ކައުންސިލަރުންނާއި، އެމް.އެން.ޔޫގެ ސ. ހިތަދޫ ކެމްޕަސްގެ ފެކަލްޓީ އޮފް އެޑިޔުކޭޝަންގެ ލެކްޗަރަރ، އަލްފާޟިލް މުޙައްމަދު ޖަމީލްގެ އިތުރުން ކައުންސިލްގެ ޕްލޭނިންގ ސެކްޝަނުން ބައިވެރިވެލެއްވިއެވެ.\nއައްޑޫ ސިޓީ ކައުންސިލުން އައްޑޫގެ ޓުއަރިޒަމް ޒޯންތަކުން ބިން ލިބުނު ފަރާތްތަކާއި ބިން ޙަވާލުކުރުމުގެ މަސައްކަތް މިއަދު ފަށައިފިއެވެ.\nއައްޑޫ ސިޓީގައި އަމަލީގޮތުން މަސައްކަތް ފެށިފައިވާ މަޝްޢޫތަކުގެ ތަފްސީލް ހާމަކުރުން\nހޮސްޕިޓަލްގެ ސަރަހައްދުން ބައެއް ގޯތިތައް އެހެން ސަރަހައްދަކަށް ބަދަލުކުރުމަށް ކައުންސިލުން ނިންމެވުން\nފުޓުބޯޅަ އެސޯސިއޭޝަން އޮފް މޯލްޑިވްސް އިން އައްޑޫ ސިޓީ ކައުންސިލާ ބައްދަލުކުރައްވައިފި\n"ވިމެން އޮފް ވިލް" އިން އައްޑޫ ސިޓީ ކައުންސިލާ ބައްދަލުކުރައްވައިފި\nއައްޑޫ ސިޓީގައި ފަތުރުވެރިކަމާ ގުޅުންހުރި ކޯސްތައް ހިންގުމާ ގުޅޭގޮތުން މަޝްވަރާކުރައްވައިފި\nދިފާޢީ ވަޒީރަށް، އައްޑޫ ޑިޒާސްޓަރ މެނޭޖްމަންޓް ޕްލޭންގެ ކޮޕީއެއް އަރުވައިފި\nއައްޑޫ ސިޓީ ހުޅުމީދޫ ފަޔަރ ސްޓޭޝަން ހުޅުވުމުގެ ރަސްމިއްޔާތުގައި މޭޔަރ އާއި ކައުންސިލަރުން ބައިވެރިވެވަޑައިގެންފި\nއައްޑޫ ކޮމިއުނިޓީ ފާމިންގ ޕްރޮޖެކްޓާ ގުޅޭގޮތުން މަޝްވަރާކުރައްވައިފި\nސައުތު ޕޮލިސް ޑިވިޜަންގެ އާ ކޮމާންޑަރ، އައްޑޫ ސިޓީ ކައުންސިލާ ބައްދަލުކުރައްވައިފި


Ali ge passport massala High Courtun balaeh nugayi\nއަލީގެ ޕާސްޕޯޓު މައްސަލަ ހައިކޯޓަަށް ބަލައެއް ނުގަތް\nހައި ކޯޓު އިމާރާތް: ރަޖިސްޓްރާއާއި ހިސާބުން އަލީ ވަހީދުގެ ޕާސްޕޯޓު މައްސަލަ ވަނީ ބޭރުކޮށްލާފައި -- ފޮޓޯ: އަވަސް އާކައިވް\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ހިފަހައްޓައި ދޭން އެދުނު އަމުރު ނެރެދެވެން ނެތް ކަމަށް ކްރިމިނަލް ކޯޓުން ނިންމި ނިންމުން ހައިކޯޓުގައި އިސްތިއުނާފް ކުރުމުން އެ މައްސަލަ ބަލައި ނުގަތުމަށް ހައިކޯޓުގެ ރަޖިސްޓްރާ ނިންމަވައިފި އެވެ.\nހައިކޯޓުން މިއަދު ބުނީ ޕްރޮސެކިއުޓާ ޖެނެރަލްގެ އޮފީހުން ކޯޓު އަމުރަށް އެދި ހުށަހެޅި ހުށަހެޅުމާމެދު ކްރިމިނަލް ކޯޓުން ނިންމި ނިންމުން އިސްތިއުނާފު ކުއިއިރު އިސްތިއުނާފު ރައްދުވާ ފަރާތް ހިމަނާފައި ނުވާ ކަމަށެވެ. އިސްތިއުނާފު ރައްދުވާ ފަރާތެއް ނެތި މައްސަލަ ނުބެލޭނެތީ މައްސަލަ ބަލައި ނުގަތުމަށް ރަޖިސްޓްރާ މިއަދު ވަނީ ނިންމާފަ އެވެ.\nރަޖިސްޓްރާގެ ނިންމުމާމެދު ހިތްހަމަނުޖެހޭނަމަ ހަތް ދުވަހުގެ ތެރޭގައި އެ ނިންމުން އަލުން ބަލައިދިނުމަށް އެދި ހައިކޯޓަށް ހުށަހެޅުމުގެ އިހުތިޔާރު މައްސަލަ ހުށަހަޅާ ފަރާތްތަކަށް އޮންނާނެ އެވެ.\nޖިންސީ ގޯނާގެ ދައުވާތަކެއް އުފުލާފައިވާ އަލީގެ ޕާސްޕޯޓް ހިފެހެއްޓުމުގެ އަމުރަކަށް ފުލުސް މެދުވެރިކޮށް ދައުލަތުން އެދުނީ މިދިޔަ މަހުގެ 23 ވަނަ ދުވަހު އެވެ. ކްރިމިނަލް ކޯޓުން މިދިޔަ އާދީއްތަ ދުވަހު އެ އަމުރު ނެރެދެވެން ނެތް ކަމަށް ނިންމަމުން ބުނީ އަލީގެ ޕާސްޕޯޓު ހިފަހައްޓާނެ ސަބަބެއް ނެތް ކަމަށެވެ. އެގޮތަށް ނިންމަވާފައި ވަނީ ގާޒީ ހަސަން ސައީދު އެވެ.\nކްރިމިނަލް ކޯޓް ހައިކޯޓް ޖިންސީ ގޯނާ + އަލީ ވަހީދު ހަސަން ސައީދު\nއަލީގެ މައްސަލަ: ދައުލަތަށް ގިނަ ސުވާލުތަކެއް


ދެމަފިރިންގެ ދެމެދުގައި ލޯބި އިތުރުކުރުމަށް ކުރެވިދާނެ5ކަމެއް (ދެވަނަ ބައި) – Ilm\nދެމަފިރިންގެ ދެމެދުގައި ލޯބި އިތުރުކުރުމަށް ކުރެވިދާނެ5ކަމެއް (ދެވަނަ ބައި)\nދެމަފިރިން އެކުގައި ކުޅިވަރުކުޅުމާއި ހީ ސަމާސާކުރުން\nއަޅުގަނޑުމެންގެ ރަސޫލާ ޞައްލަﷲ ޢަލައިހިވަސައްލަމަ އިރުޝާދު ދެއްވާފައިވާ ގޮތުގައި އަޅުގަނޑުމެންގެ ތެރެއިން އެންމެ ހެޔޮމީހަކީ އެމީހާގެ އަނބިމީހާއަށް އެންމެ ހެޔޮމީހެކެވެ.\nޢަމަލީގޮތުން އެކަލޭގެފާނު ވަނީ އަނބިމީހާއަށް ހެޔޮކޮށް ހިތަންވީގޮތް އުއްމަތަށް ދައްކުވައިދީފައެވެ. އަނބިމީހާގެ ހިތް އުފާކޮށްދިނުމުގެ ގޮތުން ދެމަފިރިން އެކުގައި ކުޅިވަރު ކުޅެ، ހީނ ސަމާސާކުރުމަކީ ދެމަފިރިންގެ ދެމެދުގައި ލޯބިއާލާވާނެކަމެކެވެ.\nޢާއިޝަތުގެފާނުގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. ތިމަން ކަމަނާ ޅަ ދުވަސްވަރު ނަބިއްޔާ ޞައްލަﷲ ޢަލައިހި ވަސައްލަމަ ގެ އަރިހުގައި ބައެއް ދަތުރުފުޅުތަކުގައި ނުކުމެވަޑައިގެންނެވީމެވެ. އޭރު ތިމަންކަމަނާގެ ހަށިކޮޅުގައި މަސްޖަހައި ސަރުބީ ޖަހާފައެއްވެސް ނުހުރެއެވެ.\n(އެފަދައިން ވަޑައިގެންނަވަމުން އެއްފަހަރަކު) މީސްތަކުންނަށް ޙަދީޘްފުޅުކުރެއްވިއެވެ. “ތިބޭކަލުން ކުރިއަށް ވަޑައިގަންނަވާށެވެ.” ދެން މީސްތަކުން ކުރިއަށް ވަޑައިގަންނެވިއެވެ.\nދެން އެކަލޭގެފާނު ތިމަން ކަމަނާއަށް ޙަދީޘްފުޅުކުރެއްވިއެވެ. “ތިމަން ކަލޭގެފާނާއިއެކު ރޭސް ޖެއްސެވުމަށް ވަޑައިގަންނަވާށެވެ.” ދެން ތިމަން ކަމަނާ އެކަލޭފާނާ ރޭސްޖެއްސެވީމެވެ. އަދި އެކަލޭގެފާނުގެ މައްޗަށް ތިމަން ކަމަނާ ކުރި ހެއްދެވީމެވެ.\nފަހެ އެކަލޭގެފާނުގެ އެކަމާ ގުޅޭ ގޮތުން އެއްވެސް އެއްޗެއް ޙަދީޘްފުޅުނުކުރައްވާ ހުންނެވިއެވެ. ތިމަން ކަމަނާގެ ހަށިކޮޅުގައި މަސްޖަހާ ސަރުބީ ޖެހުމަށް ދާންދެނެވެ. އަދި އެކަމުގެ މަތިން ހަނދާންނެތުމަށް ދާންދެނެވެ. (އޭގެ ފަހުން އެއް ފަހަރަކު) އެކަލޭގެފާނުގެ އަރިހުގައި ދަތުރު ކުރެއްވީމެވެ.\n(އެފަދައިން ވަޑައިގެންނަވަމުން) މީސްތަކުންނަށް ޙަދީޘްފުޅުކުރެއްވިއެވެ. “ތިބޭކަލުން ކުރިއަށް ވަޑައިގަންނަވާށެވެ.” ދެން މީސްތަކުން ކުރިއަށް ވަޑައިގަންނެވިއެވެ.\nދެން އެކަލޭގެފާނު ތިމަން ކަމަނާއަށް ޙަދީޘްފުޅުކުރެއްވިއެވެ. “ތިމަން ކަލޭގެފާނާއިއެކު ރޭސް ޖެއްސެވުމަށް ވަޑައިގަންނަވާށެވެ.” ދެން ތިމަން ކަމަނާ އެކަލޭފާނާ ރޭސްޖެއްސެވީމެވެ. އަދި އެކަލޭގެފާނު ތިމަން ކަމަނާގެ މައްޗަށް ކުރި ހޯއްދެވިއެވެ. ދެން އެކަލޭގެފާނު ހިނިވަރުނަކުރައްވަމުން ގެންދެވިއެވެ. އަދި އެކަލޭގެފާނު ޙަދީޘްފުޅުކުރަށްވަމުން ގެންދެވިއެވެ.”މިއީ ކުރިން ފަހަރުގެ ބަދަލެވެ.”\nއަބޫ ދާޥޫދު (2578) ، އަޙްމަދު (26277)\nއަލްއަލްބާނީ ރަޙިމަހުﷲ “ޞަޙީޙް އަބީ ދާޥޫދު” ގައި މިޙަދީޘްފުޅު ޞައްޙަކަމަށް ވިދާޅުވެފައިވެއެވެ.\nދެމަފިރިން އެކަކު އަނެކަކަށް ދެނެފަރިތަކަން އިތުރުކުރުމާއި ކަންކަން ޙިއްސާކުރުން\nތިބާގެ ޚިޔާލުތަކާއި، އުންމީދުތަކާއި، ހުވަފެންތަކާއި، މަސްއޫލިއްޔަތުތައް ތިބާގެ ބައިވެރިޔާއާއިއެކު ޙިއްޞާކޮށްލާށެވެ. އަދި މުހިއްމު ނިންމުންތައް ނިންމުމުގެ ކުރިން ބައިވެރިޔާގެ ލަފާ ހޯދާށެވެ.\nއަނބިމީހާއާއިއެކު އިޙްސާންތެރިކަމާއެކު ދިރިއުޅުމަށް ފިރިމީހާގެ މައްޗަށް ވަރަށް ބޮޑަށް އަމުރުވެވިފައިވެއެވެ. އަނބިމީހާއާމެދު ނުރުހިއްޖެނަމަ އޮތީ އޭނާގެ ކަންކަމަށް ކެތްތެރިވުމެވެ. އަދި އޭނާގެ ކަންތައްތައް ހެޔޮގޮތަކަށް ބަދަލުވެދާނެ ކަމަށް އުންމީދުކޮށް މަސައްކަތްކުރުމެވެ. ނުވަތަ އެކަނބުލޭގެގެ ކިބައިން ޞާލިޙު ދަރިންތަކެއް ރިޒްޤުކުރައްވާނެ ކަމަށް އުންމީދުކުރުމެވެ. ﷲ ތަޢާލާ ވަޙީކުރައްވާފައިވެއެވެ.\n﴿وَعَاشِرُوهُنَّ بِالْمَعْرُوفِ فَإِنْ كَرِهْتُمُوهُنَّ فَعَسَى أَنْ تَكْرَهُوا شَيْئًا وَيَجْعَلَ اللَّهُ فِيهِ خَيْرًا كَثِيرًا﴾ [النساء: 19]\nމާނައީ: “އަދި، ހެޔޮގޮތުގައި އެކަނބަލުންނާއެކު އުޅޭށެވެ! ތިޔަބައިމީހުން އެކަނބަލުންނާ ނުރުހުންތެރި ވެއްޖެނަމަ (ދަންނާށެވެ!) ބައެއްފަހަރަށް ތިޔަބައިމީހުން އެއްޗަކަށް ނުރުހުން ވެދާނެއެވެ. އަދި، އެ އެއްޗެއްގައި ﷲ ގިނަވެގެންވާ ހެޔޮކަން ލައްވައިފާނެތެވެ.”\nކައިވެނީގެ ރޫޙަކީ އެކަކު އަނެކަކަށް އެހީތެރިވުމާއި ރަޙުމުކުރުމެވެ.\nކައިވެނި ބާއްޖަވެރިވެ ދެމިގެންވާނެ ސަބަބުތަކުގެ ތެރޭގައި:\nކެތްތެރިކަމާއި މާފުކުރުމާއި އެކަކު އަނެކެއްގެ ޙައްޤުތަކަށް ރައްކާތެރިވުމާއި ޝަރީޢަތުގައި ކަނޑައަޅުއްވާފައިވާ އިމުގެ ތެރެއިން އަނބިމީހާ އިޞްލާޙުކުރުންވެސް ހިމެނެއެވެ. ކެތްތެރިކަމުގެ ހިތިކަމުގައި ކުޑަކޮށް މަޑުކޮށްލައިފިނަމަ ދިގު ޒަމާނަކަށް އެކަމުގެ ފޮނިކަން ލިބިދާނެއެވެ.\nއިސްލާމްދީނުގައި ކައިވެނި ޝަރުޢުކުރެއްވިގެންވުމުގެ ޙިކުމަތްތަކުގެ ތެރޭގައި މާތް ﷲ ގެ ރުއްސެވުން ހޯދުމާއި، ނަފުސުތަކަށް ހިތްހަމަޖެހުން ހޯދުމާއި އަދި ދަރިފަސްކޮޅު އިތުރުކޮށް އުއްމަތަށް ޚިދުމަތްކުރާނެ ރަނގަޅު ދަރިންތަކެއް ތަރުބިއްޔަތުކުރުން ހިމެނެއެވެ. މި މަޤްޞަދުތައް ޙާސިލުކުރެވޭނީ ދެމަފިރިންގެ ދެމެދުގައިވާ ލޯތްބާއި މަވައްދަތު އިތުރު ކުރެވިގެންނެވެ. މި އަރޓިކަލްގައި މިދަންނަވާލެވުނު ކަންތައްތަކަށް ސަމާލުކަން ދެއްވާނަމަ، ދެމަފިރިންގެ ދެމެދުގައިވާ ލޯބި އިތުރުވަމުންދާނެއެވެ.\nرحلة النجاح بين الزوجين ؛ فهد بن يحيى العماري\nNihad Sayyid Idris Ali, Keys toasuccesful Marital Life, Dawah Corner Publications\n1. ދަ ކުއެސްޓް ފޯރ ލަވް އެންޑް މާރސީ: މުޙައްމަދު މުޞްޠަފާ އަލްޖިބާލީ\n2. ދަ ފުރެގައިލް ވެސެލްސް: މުޙައްމަދު މުޞްޠަފާ އަލްޖިބާލީ


REPORT: MATI ge kanboduvunthakaai khiyaalu thah himeynvefai | Mihaaru\nރިޕޯޓް / މަޓީ\nމިދިޔަ ހަފުތާގައި ބޭއްވި މަޓީގެ 27 ވަނަ އަހަރީ އާއްމު ޖަލްސާ: ޓޫރިޒަމް އިންޑަސްޓްރީގެ އެންމެ ބޮޑު ޖަމިއްޔާގައި ރާއްޖޭގެ ހުރިހާ މަހުޖަނުން ހިމެނޭ. ފޮޓޯ: ސަން އޮންލައިން\n13 ފެބުރުއަރީ 2017 - 08:26\nމިއީ ރާއްޖޭގެ އެންމެ ބޮޑެތި މަހުޖަނުން ހިމެނޭ އިންޑަސްޓްރީ ތަމްސީލްކުރާ ޖަމާއަތެވެ. އެހާމެ ނުފޫޒު ގަދަ ޖަމިއްޔާއެކެވެ. އެ ޖަމިއްޔާގެ މައިގަނޑު ބޭނުމަކީ ޓޫރިޒަމް އިންޑަސްޓްރީ ހިމާޔަތްކޮށް ކުރިއެރުވުމެވެ. މިކަން އެ ޖަމިއްޔާގެ އަހަރީ ރިޕޯޓަށް ބަލައިލުމުން ވަރަށް ރަނގަޅަށް އެނގެން އެބަ އޮތެވެ. އެ ޖަމިއްޔާގެ އެގްޒެކްޓިވް ކޮމިޓީގެ ގިނަ ނިންމުންތައް ނިންމާފައި ވަނީ އެ އިންޑަސްޓްރީގެ މަގުސަދުތައް ހާސިލްކުރަމަށެވެ.\nރިސޯޓްތައް ހިންގާ މަހުޖަނުން ގުޅިގެން އުފައްދާފައިވާ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އަކީ ރާއްޖޭގެ ޓޫރިޒަމް އިންޑަސްޓްރީ ކުރިއެރުވުމުގެ މަގުސަދުގައި މީގެ 27 އަހަރު ކުރިން އުފެއްދި ވަރުގަދަ ޖަމާއަތެކެވެ.\nއެކަމަކު ބޮޑެތި މަހުޖަނުންނާއި ސިޔާސީ އިސް ފަރާތްތަކެއް ހިމެނޭ މަޓީއަކީ ފަހަކަށް އައިސް ވަރަށް ހިމޭން ޖަމިއްޔާއެކެވެ. އޭގެ ސަބަބަކީ ކޮބައި ކަމެއް މުޅިން ސާފެއްނުވެ އެވެ. ވޭތުވެދިޔަ ދެ ތިން އަހަރު ރާއްޖޭގެ ސިޔާސީ މަސްރަހަށް އައި ހަލަބޮލިކަމާ ގުޅިގެން ޓޫރިޒަމް ހީނަރުވެ، އިގްތިސާދަށް ލޮޅުންތަކެއް އެރިއިރު އެ ޖަމިއްޔާގެ ހިލަމެއް ވެސް ނުވެ އެވެ. އެންމެ ދަށްވެގެން ނޫސް ބަޔާނެއްހާ މިންވަރު ވެސް ނުނެރެ އެވެ.\nރާއްޖޭގެ ހިތްގައިމު ރިސޯޓެއް: ޓޫރިޒަމް އިންޑަސްޓްރީއަށް މިދިޔަ އަހަރު ދިމާވި ގޮންޖެހުންތަކާ މެދު މަޓީގެ ކަންބޮޑުވުން އާއްމުކޮށްފައެއް ނުވޭ.\nއެކަމަކު 2012ގެ ކުރިން އެ ޖަމިއްޔާއިން އޭރު ރާއްޖޭގެ ޓޫރިޒަމް އިންޑަސްޓްރީއަށް ދިމާވާ މައްސަލަތަކާ މެދު ދެކޭ ގޮތް ހާމަކުރެ އެވެ. އޭގެ އިތުރުން އަހަރީ އާއްމު ޖަލްސާ ކަވަރުކުރަން ހުރިހާ މީޑިއާތަކަށް ދައުވަތު ވެސް ފޮނުވަ އެވެ. އެކަމަކު މިދިޔަ ތިން އަހަރެއްހާ ދުވަހު އެ ޖަމިއްޔާއިން ހިންގި ކަންތައްތައް އެނގެނީ ހަމައެކަނި އަހަރަކު އެއް ފަހަރު ވެބްސައިޓްގައި ޝާއިއުކުރާ އަހަރީ ރިޕޯޓުންނެވެ.\nމަޓީން މިދިޔަ ބުދަ ދުވަހު ވަނީ އެ ޖަމިއްޔާގެ 27 ވަނަ އަހަރީ އާއްމު ޖަލްސާ ބާއްވައިފަ އެވެ. އެ ޖަލްސާ ކަވަރުކުރަން ދައުވަތު ދިނީ އެ ޖަމިއްޔާގެ މެމްބަރުން ހިންގާ މީޑިއާތަކަށް އެކަންޏެވެ. އެނޫން ބަޔަކަށް ދައުވަތު ނުދިނުމުގެ އިތުރުން ނޫސްބަޔާނެއްހާ މިންވަރު ވެސް ނުފޮނުވަ އެވެ.\nމަޓީގެ ކަންބޮޑުވުންތަކަށް ހައްލު ލިބޭ\nއެ ޖަމިއްޔާގެ ކަންބޮޑުވުންތަކެއް ވެސް އެބަ ހުއްޓެވެ. އޭގެ އިތުރުން ޓޫރިޒަމް އިންޑަސްޓްރީ ކުރިއެރުވުމަށް އެކި ކަންކަމުގައި ސަރުކާރަށް ހިޔާލުތައް ދެމުން ގެންދެ އެވެ. ނަމަވެސް މިއިން އެއްވެސް ކަމެއްގެ ތަފުސީލެއް އަދި އޭގެ މަގުސަދެއް ވެސް ރިޕޯޓްގައި ހިމަނާފައެއްނުވެ އެވެ.\nމިދިޔަ އަހަރުގެ އަހަރީ ރިޕޯޓުގައި އެންމެ ކަންބޮޑުވާ އެއް ކަމެއްގެ ގޮތުގައި ފާހަގަކޮށްފައި ވަނީ ރިސޯޓްތަކުން އެހެން ފަރާތްތަކަށް ބޭރު ފައިސާ ނުވިއްކޭ ގޮތަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބޭރު ފައިސާގެ ގަވައިދު އިސްލާހުކުރަން ނިންމުމުންނެވެ.\nއެ މައްސަލައާ ބެހޭ ގޮތުން މިދިޔަ އަހަރުގެ މެއި 16ގައި ބޭއްވި މަޓީގެ އެގްޒެކްޓިވް ކޮމިޓީގެ ބައްދަލުވުމުން ނިންމާފައި ވަނީ އެ ގަވައިދުގެ ސަބަބުން ރިސޯޓް ހިންގަން ނޭދެވޭ އަސަރުކުރާނެތީ އެ ގަވައިދު އެގޮތަށް އިސްލާހު ނުކުރަން އެމްއެމްއޭއަށް ހުށަހެޅުމަށެވެ. އަދި އެންމެ ފަހުން އެމްއެމްއޭ އިން ނިންމީ އެ ގަވައިދަށް އަމަލުނުކުރަން ކަމަށް ވެސް މަޓީގެ ރިޕޯޓުގައި ބުނެފައިވެ އެވެ.\nމަޓީގެ ސެކްރެޓަރީ ޖެނެރަލް އަދި ވިޔަފާރިވެރިޔާ އަހުމަދު ނަޒީރު ވިދާޅުވީ ރިސޯޓްތަކުން ހަމައެކަނި ޑޮލަރު ގަނެވޭ ގޮތަށް އޮތުމުން އޮޕަރޭޝަނަށް ދަތިތަކެއް ކުރިމަތިވާނެ ކަމަށް ރިސޯޓްތަކުން ފާހަގަކޮށްފައިވާ ކަމަށެވެ.\n"އޭގެ އެންމެ ބޮޑު ސަބަބަކީ ޓޫރިސްޓުން އެހެން ރަށްރަށަށް ގޮސް ވިޔަފާރިކުރަން ބަލާއިރު ދިވެހި ރުފިޔާ އެބަ ބޭނުންވޭ. އެހެންވީމަ ރިސޯޓްތަކުން ޓޫރިސްޓުންނަށް އެ ފުރުސަތު ދޭން ޖެހޭނެ. ބޭރު ފައިސާ ގަނެ ވިއްކުމުގެ ފުރުސަތު މިހާރު ވެސް އޮންނަ ގޮތަށް ބާއްވަން އަޅުގަނޑުމެން ހުށަހެޅީ،" ނަޒީރު ވިދާޅުވި އެވެ.\nއޭގެ އިތުރުން ދެން އެ ޖަމިއްޔާއިން ފާހަގަކުރި އަނެއް މައްސަލައަކީ ރެމިޓެންސް ޓެކްސް ނެގުމާ ބެހޭ ގަވައިދެވެ. އެ ރިޕޯޓުގައި ބުނެފައި ވަނީ ރެމިޓެންސް ޓެކްސް ނެގުމާ ބެހޭ ގަވައިދު އެކުލަވާލީ އެ ޖަމިއްޔާގެ ލަފަޔާ އެކު ކަމަށެވެ. އަދި އެ ގަވައިދުގެ ދަށުން އަތުން ހިފައިގެން ނަގުދު ފައިސާ ގެންދާ މީހުންގެ އަތުން ޓެކްސް ނުނަގާނެކަން ޔަގީންކޮށްފައިވާ ކަމަށް ރިޕޯޓުގައި ބުނެފައިވެ އެވެ. އެހެންވެ އެ ޖަމާއަތުން ވަނީ އެ ގަވައިދުގައި ހުރި ކަންބޮޑުވުންތައް އަޑު އަހައި އެގޮތަށް އަމަލުކުރަން ނިންމީތީ ސަރުކާރަށް ޝުކުރު އަދާކޮށްފަ އެވެ.\nއޭގެ އިތުރުން މިދިޔަ އަހަރު އެކުލަވާލި ބިދޭސީން ރާއްޖެ އެތެރެކުރާ އެޖެންސީތަކާ ބެހޭ ގަވައިދަށް ވެސް އިސްލާހު ގެނެސް، އޭގެ ސަބަބުން ރިސޯޓްތައް ހިންގާ ފަރާތްތަކަށް ލިބޭނެ ގެއްލުން ކަމާ ބެހޭ ފަރާތްތަކާ ހިއްސާކޮށްފައިވެ އެވެ.\nމަޓީގެ ރިޕޯޓްގައި ބުނެފައިވާ ގޮތުން އެ ގަވައިދުގެ ސަަބަބުން ރިސޯޓްތަކަށް ބޭރު މީހުން ގެންނަން ވަރަށް ބޮޑު ދަތިތަކަކާ ކުރިމަތިވެ އެވެ. އެ ގަވައިދުގެ ބޭނުމަކީ ރާއްޖެއަށް ގަވައިދާ ހިލާފަށް ބިދޭސީން އެތެރެވުން ހުއްޓުވުން ކަމަށްވާއިރު، ރިސޯޓްތަކަށް އެއްވެސް ގޮތަށް ގަވައިދާ ހިލާފަށް ބިދޭސީން އެތެރެނުކުރާ ކަމަށް ރިޕޯޓުގައި ބުނެފައިވެ އެވެ. އަދި އެ ގަވައިދު ސަބަބުން ޓޫރިޒަމް އިންޑަސްޓްރީއަށް ދަތިތަކަކާ ކުރިމަތިވާތީ އެ ގަވައިދު އިސްލާހުކޮށް އަމަލުކުރުން އެއް އަހަރަށް ފަސްކުރަން ސަރުކާރުން ވައުދުވި ކަމަށް އެ ރިޕޯޓުގައި ބުނެފައިވެ އެވެ. އަދި އެ ގަވައިދަށް އަމަލުކުރާނީ ކަމާ ބެހޭ ހުރިހާ ފަރާތްތަކުގެ ހިޔާލު ހޯދުމަށް ފަހު ކަމަށް ވެސް މަޓީގެ ރިޕޯޓުގައި ބުނެފައިވެ އެވެ.\nއޭގެ އިތުރުން ރިސޯޓުގައި ކައިވެނިކޮށްދިނުމަކީ ކައިރި ކުރިމަގެއްގައި ވެސް ކުރެވޭނެ ކަމެއް ނޫން ކަމަށް ވެސް އެ ޖަމިއްޔާގެ އެގްޒެކްޓިވް ކޮމިޓީން ނިންމާފައިވެ އެވެ. އެކަމާ ބެހޭ ގޮތުން ނަޒީރު ވިދާޅުވީ ބޭރު މީހުންނަށް ރާއްޖޭގައި ކައިވެނިކުރެވޭނެ ގޮތް ހަމަޖައްސައިދިނުމަށް ވަރަށް ގިނަ ރިސޯޓްތަކުން އެދޭ ކަމަށެވެ.\n"ނަމަވެސް ރާއްޖޭގައި އެކަން ކުރެވޭނެ ގޮތެއް ހަމަޖެހިފައެއް ނެތް. މިކަމަކީ މިހާރު ފޮޓޯ ނަގާ ގޮތަށް ކުރާ ކަމެއް ނޫން. އެކަން ކުރަން ފުރުސަތު ލިބިއްޖެ ނަމަ އެއީ ވަރަށް ބޮޑު ފައިދާއެއް އިންޑަސްޓްރީއަށް ލިބޭނެ ކަމެއް. އެކަމަކު އަޅުގަނޑުމެން ބެލިބެލުމުން އެކަން ރާއްޖޭގައި ކުރެވޭކަށް ނެތް،" އޭނާ ވިދާޅުވި އެވެ.\nނަޒީރު ވިދާޅުވީ ކައިވެނިކުރުމުގެ ފުރުސަތު ނެތް ނަމަވެސް ރިސޯޓްތަކުގައި ރަމްޒީކޮށް ކައިވެނިކޮށް އަދި ފޮޓޯ ނެގުމަށް ހަފުލާ ބޭއްވުމަކީ އެއްގޮތަކަށް ވެސް ދެކޮޅު ހަދާ ކަމެއް ނޫން ކަމަށެވެ.\nރާއްޖޭގެ ރިސޯޓެއްގައި ޓޫރިސްޓެއްގެ ކައިވެނި ހަފުލާއެއް ކުރިޔަށް ގެންދަނީ.\nމަޓީގެ ބައެއް މެމްބަރުންގެ ޚިޔާލު ތަފާތު\nޓޫރިޒަމް ދާއިރާ ތަމްސީލްކުރާ އެންމެ ބޮޑު ޖަމިއްޔާގެ އަހަރީ ރިޕޯޓުގައި މިދިޔަ އަހަރު ރާއްޖޭގެ ޓޫރިޒަމް އިންޑަސްޓްރީއަށް ކުރިމަތިވި މައްސަލައާ ބެހޭ ގޮތުން އެއްވެސް މިންވަރަކަށް އަލިއަޅުވާލާފައި ނެތުމަކީ އިންޑަސްޓްރީގެ ބައެއް މީހުން އެންމެ ހިތްހަމަނުޖެހޭ އެއް ކަމެވެ. އިންޑަސްޓްރީގެ ބައެއް ފަރާތްތަކުން ދެކޭ ގޮތުގައި އޭގެ މައިގަނޑު ސަބަބަކީ މަޓީއަކީ ވަކި ބޭނުންތަކެއް ހާސިލްކުރަން އޮންނަ ޖަމިއްޔާއަކަށް ވުމެވެ.\n"ޓޫރިޒަމް އިންޑަސްޓްރީގެ އޮކިއުޕަންސީ އާއި އެރައިވަލްސް މިދިޔަ އަހަރުގެ ތެރޭގައި ހީނުކުރާ މިންވަރަށް ދަށަށް ދިޔަ. އަހަރުގެ ސީޒަންގައި ގިނަ ރިސޯޓްތައް އޮކިއުޕަންސީ ހުރީ 80 ޕަަސެންޓްގައި. އެވަރު ވެސް ވީ ޑިސްކައުންޓް ޕެކޭޖްތަކެއް ވިއްކުމުން. އެކަމަކު އެއިން އެއްވެސް ކަމެއް ހައްލުކުރުމަށް މަޓީން ކުރި އެއްވެސް މަސައްކަތެއް ރިޕޯޓުގައެއް ނެތް،" އެ ޖަމިއްޔާގެ މެމްބަރަކު، ނަން ނުޖަހާ ގޮތަށް، ވިދާޅުވި އެވެ.\nމަޓީގެ މެމްބަރަކު ވިދާޅުވީ މަޓީ މިހާރު ހިންގަނީ ސަރުކާރު އޮފީހެއް ހިންގާ ގޮތަށް ކަމަށެވެ. އެހެން ވާން ޖެހުނީ ހިންގާ ކޮމިޓީގައި ނުފޫޒު ގަދަ ސިޔާސީ ބޭފުޅުން ގިނަ އަދަދަކަށް ހިމެނޭތީ ކަން އޭނާ ފާހަގަކުރެއްވި އެވެ.\n"ސަރުކާރުގެ ހިޔާލާ އެއްގޮތަށް ގިނަ ކަންތައްތައް ނިންމާފައި ހުރީ. އެހެން ނޫނީ މަޓީގެ އިސް ވެރިންގެ ވިޔަފާރިއަށް ގެއްލުންވާނެ ކަންކަން ހިފަހައްޓަން ހިޔާލު ދެނީ. އެއްވެސް ވަރަކަށް ރާއްޖޭގެ އިގްތިސާދަށާއި އާއްމު ފަރުދުންނަށް ދިމާވެދާނެ ގެއްލުމަކަށް ނުވިސްނާ،" އޭނާ ވިދާޅުވި އެވެ.\nމަޓީގެ ކަންތައްތަކާ ބެހޭ ގޮތުން ވާހަކަދެއްކި އެހެން ބޭފުޅަކު ވިދާޅުވީ އެ ޖަމިއްޔާ ހިންގުން ދޯދިޔާވުމުގެ ސަބަބުން މެމްބަރުންނާ ދެމެދު އޮންނަ ގުޅުން ވެސް ވަރަށް ކުޑަ ކަމަށެވެ. ގިނަ ކަންތައްތައް ނިންމަނީ ވެސް މެމްބަރުންގެ ހިޔާލު ނުހޯދާކަން އޭނާ ފާހަގަކުރެއްވި އެވެ.\n"އަޅުގަނޑުމެންނަށް ވެސް ގިނަ ކަންތައްތައް އެނގެނީ އަހަރީ ޖަލްސާ އޮންނަ ދުވަހު. އޭގެ ކުރިން އެއްވެސް ކަމެއް ހިއްސާކޮށް ނުހަދާ. އެގްޒެކްޓިވް ކޮމިޓީގައި ތިއްބަވާ ބޭފުޅުން ނިންމަވާ ނިންމެވުންތައް ނިންމަވަނީ އެ ބޭފުޅުންގެ އަމިއްލަ ހިޔާލަށް،" އެ މެމްބަރު ވިދާޅުވި އެވެ.\nމަޓީގެ ބައެއް މެމްބަރުން ހިތްހަމަނުޖެހުންތަކެއް ހުރި ނަމަވެސް މަޓީގެ އަސްލު މަގުސަދަކީ ޓޫރިޒަމް އިންޑަސްޓްރީއާ މެދު މެމްބަރުންގެ ކަންބޮޑުވުންތައް ކަމާ ބެހޭ މުއައްސާސަތާ ހިއްސާކޮށްގެން ކަންތައްތައް ރަނގަޅުކުރަން ލަފާ ދިނުން ކަމަށް އެ ޖަމިއްޔާއިން ބުންޏެވެ.\nނަޒީރު ވިދާޅުވީ އިންޑަސްޓްރީއާ ބެހޭ ގޮތުން ހުރި ކަންބޮޑުވުންތަކަށް ހައްލު ހޯދުމަށް ސަރުކާރާއި ކަމާ ބެހޭ މުއައްސަސާތަކާ ގުޅިގެން އަބަދުވެސް މަސައްކަތްކުރައްވާ ކަމަށެވެ. އަދި އެ ކަންކަމުގެ މައުލޫމާތު އެ ޖަމިއްޔާގެ މެމްބަރުންނާ ހިއްސާކުރައްވަމުން ގެންދަވާ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ މަގުސަދަކީ މި ޖަމިއްޔާ ރަނގަޅަށް ހިންގާ ތަނެއްގެ ގޮތުގައި ދެމިއޮތުން. އަޅުގަނޑުމެން މިދަނީ އިންޑަސްޓްރީގެ ކުރިއެރުމަށް ސަރުކާރާއި ކަމާ ބެހޭ މުއައްސަސާތަކާ ގުޅިގެން ވަރަށް ގިނަ މަސައްކަތްތައް ކުރަމުން. އެ މަސައްކަތްތަކުގެ މައުލޫމާތު އަޅުގަނޑުމެން އަހަރަކު އެއް ފަހަރު ނެރޭ އަހަރީ ރިޕޯޓުގައި ހިމަނަން،" ނަޒީރު ވިދާޅުވި އެވެ.\nޓޫރިޒަމް މަޓީ ޓޫރިޒަމް ޕްރޮމޯޝަން\n20 ކޮމެންޓް, 31 ރިއެކްޝަންސް\nއެމެރިކާގައި އޮންނާނެ ޔަހޫދީ ލޮބީއެއް. ގައުމު މަސްލަހަތައްވުރެ އެމީހުންގެ މަސްލަހަތު އިސްކުރާނެ. މިތާ މިއޮންނަނީ މަޓީ ކިޔާ ތަނެއް. ރައްޔިތުންގެ މަސްލަހަތަށްވުރެ އެމީހުންގެ މަސްލަހަތު އިސްވާނެ. ކ.އަތޮޅުން މަޓީ ކޮންމެމީހަކަށް ރިސޯޓްފުންޏެއް ލިބުނަސް ހިތެއްނުފުރުނު. ރައްޔިތުންނަށް ޗަކަބީޗާ އާރޓިފިޝަލް ރަށްރަށް ސަރުކާރުން ދޭންޖައްސާ އެންމެން ފްލެޓްކޮށް ހުރިހާ ފަޅުރަށެއް ކަހާލައިފި!މަޓީލޮބީގެ ކުރިމަތީ ކުޑަކަކޫނުޖަހާ ރައްޔިތުންގެ މަސްލަހަތު އިސްކުރައްވާ!\n" އެކަމަކު 2012ގެ ކުރިން އެ ޖަމިއްޔާއިން އޭރު ރާއްޖޭގެ ޓޫރިޒަމް އިންޑަސްޓްރީއަށް ދިމާވާ މައްސަލަތަކާ މެދު ދެކޭ ގޮތް ހާމަކުރެ އެވެ. " 2012 ގެ ފަހުން މުޅި ޤައުމު މިއޮތީ ވަކި ބަޔެއްގެ ދަށުގައި ހައިޖެކްވެފަ ... އަނގަ ހުޅުވާލާ ކޮންމެ މީހަކު ޖަލައް.\nމަޓި ނަމަކަށް މިކިޔާ ތަނަކީ ބޭރުފުށުން ހަމަގޮތުގައި ދިވެހިރައްޔިތުންގެ ދިވެހިދައުލަތުގެ މުދާ ވަކި ބަޔެއްގެ މިލްކަކަށް ހަދައިދޭން ހަދާފައިވާ ޖަމާޢަތެކެވެ. ދިވެހިރާއްޖޭގައި ހިއްސާގެ ބާޒާރެއް އޮތްއިރު އެބާޒާރުގައި ހިއްސާ ނުވިއްކައި ރައްޔިތުންގެ މުދަލުން ވިޔަފާރިކޮށް ނަފާބޮޑުކޮށް އަދި އެވަރުން ނުވެގެން ކަންބޮޑުވުމޭ އަނެކައްޗެކޭ މިކިޔަނީ ރައްޔިތުންނަށް އޮޅުވާލަންވެގެންނެވެ. ރައްޔިތުންނަށް ހެވެއް އެދޭ ބައެއް ނޫނެވެ.\nޔަހޫދި ލޮބީ ކަހަލަ ތަނެއް އެމެރިކާގަިއ އޮންނަ\nރިޒޯޓުތަކަށް ގަވާއިދާ ޚިލާފަށް ބޭރު މީހުން އެތެރެ ނުުކުރެއެވެ. އެކަމަކު ރިޒޯޓުގެ މަސައްކަތް ކުރަން ކޮންޓްރެކްޓް އުސޫލުން ގޮސް ތިބެނީ ގަވާއިދާ ޚިލާފަށް އުޅޭ ބިދޭސީންނެވެ. މިކަން މިހެން ހިނގާކަން އެނގެއެވެ. ބަލަނީ ކާކު؟\nރިސޯޓްތަށް ތަރައްޤީކުރަން ބޭނުންވޭ އެކަމަކު އިމިގްރޭޝަނުން ބިދޭސީން ދޫކުރަނީ މީހަކު ދަންޖެހޭ ހިސާބަށް ދިއުމުން، ބިދޭސީން ނުގަވައިދުން ގެންގުޅެން މަޖްބޫރުވަނީ އިމިގްރޭޝަނުގެ ތެރޭގެ ސިޔާސަތުގެ ސަބަބުން، އަދި އެތަނުން ގެންގުޅޭ އޮންލައިން ސިސްޓަމްގެ ސަބަބުން، އެސިސްތަމް އޮޕަރޭޓްކުރަންތިބޭ ބެކް އޮފީހުން ކަންތަށްކުރަނީ ހިތަށް އަރާގޮތަކަށް، އޭގެ ސަބަބުން ކުންފުނިތަކަށް އެތަކެއް ގެއްލުންތަކެއް ކުރިމަތިވޭ\nތަނެއް މިނިވަންވަނީ އަބަދުހެން ސަރުކާރުގެ ޕޮލިސީތަކާ އިދިކީލަވެ ޖަދަލުކޮއް ޖެއްސުން ކުރުންތޯ ނޫނީ ސަރުކާރާ ގުޅިގެން ބޭނުންވާ މަންޒިލު މަގުސޫދައް ވާސިލުވުން ނޫންތޯ\nނޫން އެހެނަކުން ނޫން. ދެން އެކަމަކު ސަރުކާރާއި ގުޅިގެން މަސައްކަތް ކުރުމުން ކޮބައިބާ މަޓީއަށް ލިބިފައި ހުރި ކުރިއެރުމަކީ. ސަރުކާރުން އެޅިހާ ބަތަކަށް ރިހަވާކަށްވެސް ނުޖެހޭ. ރަނގަޅުކަންކަމުގައި ހާ ނޭދެވޭ ކަންކަމުގައި ނޫން.\nމަޓީން ކަންބޮޑުވާނެ މަޓީގެ މެންބަރުންނާއި ޓޫރިސްޓް ރިސޯޓްތަކަށްލިބޭ އާމްދަނީ ދިވެހިރައްޔިތުންނަށް ބެހިގެންދާނެ ހުރިހައިގޮތަކާދޭތެރޭ، މަޓީން ކަންބޮޑުވިތޯ ރާއްޖޭގެ ބިންތަށް ބޭރުގެ މީހުންނަށް ވިއްކަން ނިންމިނިންމުމާގުޅިގެން، މަޓީން ކަންބޮޑުވިތޯ ރާއްޖޭގެ ރިސޯޓްތަށްކާރީގައި އޮންނަ ފަޅުތަކާއި ފަރުތަށް ހިއްކައިގެން ރިސޯޓްހެދުމަށް ސަރުކާރުން ވިއްކަންފެށުމުން، މަޓީއަކީ ހަމައެކަނި އެމީހުންގެ ފައިދާއަށް ވިސްނާބައެއް، މަޓީބައިވެރިވެގެން ޓޫރިޒަމް މާސްޓާރޕްލޭނެއް ހެދީ، އެކަމަކު އެމާސްޓާރޕްލާނާ އެއްގޮތަށްތޯ ޓޫރިޒަމްގެ ސިނާއަތުދަނީ؟ މަޓީން އަބަދުވެސް ސަރުކާރާގާތްގުޅުމެއް ބާއްވަނީ ކުރީގައި ދެވުނު ފަޅުރަށްތަށް 20 އަހަރަށްލިބި އެރަށްތަށް 25 އަހަރަށްލިބި އަނެއްކާ 35 އަހަރަށްލިބި މިހާރު 50 އަހަރަށްލިބި އޭގެ ފަހުން 99 އަހަރަށްލިބި ދެން އަންނަންއޮތްޖީލާ ހަމައަށް ރަށެއް ނުލިބޭގޮތަށް ބޭއްވުމަށް، އެކަން މަޓީގެ މެންބަރުންވަނީ ހާސިލްކޮށްފައި، މިހާރު ލާހިކައެއްނޫން ދިވެއްސަކަށް ދެން ރިސޯޓެއް އަމިއްލަކުރާކަށެއް، މަޓީގެ މެންބަރުންފިޔަވައި ދެން ރިސޯޓެއް އަމިއްލަކުރެވޭނީ ބިދޭސީ މަހުޖަނުންނަށް، މަޓީގެ މެންބަރުންނަކީ ވަރަށް ހުދުމުހުތާރުބައެއް، އެމީހުންގެ ސަބަބުން ރާއްޖޭގެ ޓޫރިޒަމް ކުރިނައަރަނީ، އަދި އެމީހުންގެ ސަބަބުން ގެސްޓްހައުސްތަށްވެސް ކުރިނައަރަނީ އަދި ސަރުކާރުން ގެސްޓްހައުސްތަކަށް ފުރުސަތު ނުދެނީ، އަދި އެމީހުންގެ ސަބަބުން ބެންކުތަކުން އާންމު އާދައިގެ ބަޔަކަށް ޓޫރިޒަމްގެ ދާއިރާއިން ލޯނުނުލިބެނީ، މަޓީއަކީ މިއަދާހަމައަށް ރާއްޖޭގެ ޓޫރިޒަމްގެ ސިނާއަތާބެހޭގޮތުން ފައިސާހަރަދުކޮށްގެން އެންމެ ދިރާސާއެއްވެސްކުރި ތަނެއްނޫން، އަދި ރާއްޖެ މާކެޓްކުރުމަށްވެސް އެއްވެސް އެހީތެރިކަމެއްދޭބައެއްނޫން، އެމީހުން ވިސްނަނީ އެންމެކަމަކަށް އެއީ އެމީހުންގެ ލީސް އެގްރީމެންޓް އެމީހުންގެ އުމުރުދުވަހަށް ބޭއްވޭތޯ، ޓޫރިޒަމް މިނިސްޓަރުން އައިސް ރަށްތަށް ވިއްކާލާފައި މުޅި އިންޑަސްޓްރީ ހަލާކުކޮށްލަމުން ގެންދާއިރު އެމީހުންތިބެނީ ކުޅިބަލަން\n"މިދިޔަ އަހަރުގެ އަހަރީ ރިޕޯޓުގައި އެންމެ ކަންބޮޑުވާ އެއް ކަމެއްގެ ގޮތުގައި ފާހަގަކޮށްފައި ވަނީ ރިސޯޓްތަކުން އެހެން ފަރާތްތަކަށް ބޭރު ފައިސާ ނުވިއްކޭ ގޮތަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބޭރު ފައިސާގެ ގަވައިދު އިސްލާހުކުރަން ނިންމުމުންނެވެ." މިހެން ހެދުމުން އެހެން ރައްރަށައް ދާންބޭނުންވާ ފަތުރުވެރިންނައް ދަތިވާނެ އެއްވެސް ސަބަބެއް ނުވިސްނުނު އެއީ މިއުސޫލުގަ ނެތް ދިވެހި ފައިސާ ނުވިއްކޭނެ ވާހަކައެއް ފަތުރުވެރިން އެހެން ރަށަކައްދާނަމަ ބޭނުންވާނީ ދިވެހި ފައިސާ ޑޮލަރެއްނޫން. މިހެން ހަދައިފިނަމަ ހަމައެކަނި ވާނެގޮތަކީ މަހުޖަނުން އަތުގަ އޮތް ޑޮލަރު ކޮންޓުރޯލްކުރުމުގެ ބާރު ކެނޑިގެންދާނީ ހީވަނީ އެކަމާ އެމީހުންހިތްހަމަ ނުޖެހެނީހެން އަދި އެމީހުންގެ ނުފޫޒު ކުޑަވެދާނެ ކަމެއްވާން ބޭނުންނުވަނީހެން.\nމަޓީ ގެ ހަރަކާތްތައް ކުރީގައި ޢާއްމުކުރަނީ، ޗެއަރމަން އޭރު ހުންނެވީ ސަރުކާރުގައި ނޫންކަމަށްވާތީއެވެ. މަޓީގެ މެމްބަރު އެ ވިދާޅުވީ ރަގަޅަށެވެ. ނަޒީރު އެ ވިދާޅުވާ "ވަރަށް ގިނަ މަސައްކަތްތައް" ހިމެނޭނީ "ހިމޭނުން" ތިބުމުގެތެރޭގައެވަ. މި ފެންނަނީ ރާއްޖޭގެ މިއަދުގެ ޙާލަތެވެ. ކަނޑު، ފަޅު، ވިލު، ހިލޭ ބަހާ ދުވަސް ވަރެވެ. ކޮންމެ ހަސަނެއް ހުސޭނެއްގެ އަތުގައިވެސް މިތަންތަން ހުންނާނެއެވެ. އެއް އަތޮޅުން ޖުމްލަ 8 ރަށާއި ފަޅު ޗެއާރމަން ގެ "ސްޓާފުން"ގެ ނަމުގައި މިހާރުވެސް "ދެއްވާފައި" އެބަހުއްޓެވެ. މާރކެޓް ގެ އަގަށްވާނެގޮތް "ކުރިން" އެންމެ މޮޅަށް އެނގިވަޑައިގަންނަވާ މަޓީގެ ބޯރޑް މިހާރު އެވަނީ އަޑު ކަނޑުވާފައެވެ. ފާދިއްޕޮޅު (ޅ. އަތޮޅު) އެއީ މިހާރު "ޗ. އަތޮޅެވެ. ހުރިހާ ރަށެއް އެއީ ޗަމްޕާގެއެވެ. ކުރިއަށް އޮތް ބައި ޤަރުނަށެވެ. ކުދި ރިސޯޓުތަކުގެ ވެރިންނާއި، ގެސްޓްހައުސްތަކުގެ ވެރިންނާއި، ސަފާރީތަކުގެ ވެރިންނަށް މަޓީ ގެ ތެރެއިން ޖާގަލިބިއްޖެނަމަ ވަރަށް ބިނާކުރަނިވި ޚިޔާލުތަކާއި، މިހާރުގެ އިގްތިޞާދީ އަސްލު ޙާލަތަށް އަލިއަޅުވައިގެން ކަންކަމަށް ބަދަލުތައް ގެނެވޭނެކަމަށް ފެނެއެވެ. މިހާރު ތިއްބެވި ބޭފުޅުންގެ ލަފަޔާއި އެއްކޮށެވެ.\nވަރަށްސާފުކޮށް މިބުނަނީ ދިވެހިންނަށް ޓުއަރިޒަމުން ލިބެންޖެހޭ ހަގީގީ ފައިދާ އެއްމެ އެކަށޭނެގޮތަކަށް ނުލިބެނީ މިމަޓީއާ ހެދި. ކޮންމެ ސަރުކާރެއް އޮތަސް މިމީހުން ބޭނުންވާގޮތަކަށްނޫނީ އިންޑަސްޓްރީގެ ކަމެއް ނުނިމޭނެ. ރިޒޯޓްތަކުގަ ހުރިހާ މަތީމަގާމުތަކެއްގަ ބޭރުމީހުން. އެވެސް ސީދާ މިމީހުން އަޑީގަ އޮވެގެން ކުރުވާކަމެއް. ތިމަޓީގެ އިސްކޮށް ތިތިބީ ރާއްޖޭގަ ޓުއަރިޒަމް އިންޑަސްޓްރީގެ ނަގާކިޔާ ދިވެހި ކުންފުނިތަކުގެ ވެރިން. ގާނޫނެއްގަ އޮވެޔޯ ރާއްޖޭގަ ރިޒޯޓެއްގަ އެޗްއާރު މެނޭޖަރަކަށް ހުންނަން ޖެހޭނީ ދިވެއްސެކޭ. ދެން މިމީހުން ފެއްޓި ކުޅިވަރަކީ އެޗްއާރު މޭނޭޖަރުގަ މައްޗަށް އެސިސްޓެންޓް އެޗްއާރު ޑައިރެކްޓަރާ އެޗްއާރު ޑައިރެކްޓަރއޭ ކިޔާފަ މަގާމު ހަދާފަ ބޭރުމީހުން ގެނެސް މޮހޮނަށް އޮޑިދިންހެން ދިވެއްސަކު އެޗްއާރު މެނޭޖަރަކަށް ބަހައްޓަނީ. ދިވެހިރާއްޖޭގަ %80 ދިވެހި ޒުވާނުން ތިބީ ރިޒޯޓްތަކުގަ ބޭރުމީހުންގެ ގޮތުގަ އަޅުންގެ ގޮތުގަ.\nމަޓީން މާ ބޮޑު މަަސައްކަތެއް ނުކުރޭ ރިސޯރޓް ތަކުގައި މެދު ފަންތިއާއި އަދި މަތީ ފަންތީގެ ވަޒީފާ ތަކަށް ދިވެހިން އަހްލު ވެރި ކުުރުވަން ދިވެހިން ތަމްރީން ކުރަން ވެސް. އެމެންނަށް އިނގޭ ރާއްޖޭގެ ގައުމީ ޔުނިވަރސިޓީ އަށް މިކަން ނުވާނެ ކަން ވެސް. އެކަމަކު ވެސް އެމެން އެކަން މީންސް ހުރި ގޮތެއްގައި ކުރަން އެއްވެސް މަސައްކަތެއް ނުކުރެއެވެ. އެހެންނަމަ މަޓީގެ ބޮޑުންނަށް ހުޅުމާލޭން ބިމެއް ނަގައިގެން އެތަނުގައި ސިންގަޕޯރގެ ޕޮލިޓެކްނިކް އާއި ގުޅިގެން އެކަން ކުރެވޭނެއެވެ. އަދި މީގެ އިތުރުން ރިސޯރޓްސް ތަކުގެ ޕްރޮޖެކްޓްސް މަސައްކަތް ދިވެހިންނަށް ދިނުމަށް ޓަކައި އެކަމާއި ބެހޭ ކޮންޓްރެކްޓް ކޮންޑިޝަންސް ތައް ހަދާ އެކަމަށް ކޮލިފައިޑް ކޮންޓްރެކްޓަރުންގެ ލިސްޓެއް ހަދާ އަދި ކޮންޓްރެކްޓަރުން ވެސް އެމީހުންގެ ޑިސިޕްލިން އޮފް ވާރކްސް އެން ކޮންޓްރެކްޓް މެނޭޖް ކުރާނެ ގޮތް ދަސް ކޮށް ދިނުމަށް ޓަކައި އެކަމަށް ވެސް އެއްވެސް ބާރެއް އަޅާފައި ނެތެވެ. ލަންކާގެ ކޮންޓްރެކްޓަރުންނަށް މުޅި ރިސޯރޓް އެބަދޭ ހަދަން. މީ ދެން ވަރަށް ބޮޑަށް ދިވެހިން ޑިގްރޭޑް ނޫންތޭ މިވަނީ.